‘മുസ്ലീം ലീഗ് വൈറസല്ല എയ്‌ഡ്സ് ആണ്, രാഹുൽ ഗാന്ധി തിരുട്ട് ഗ്രാമത്തിന്റെ നേതാവാകാൻ യോഗ്യന്’: ബി ഗോപാലകൃഷ്‌ണന്\nജിന്നയുടെ പാരമ്പര്യമുള്ള മുസ്ലീം ലീഗ് വൈറസല്ല എയ്‌ഡ്സ് ആണെന്ന് ബിജെപി നേതാവ് ബി ഗോപാലകൃഷ്‌ണന്. വര്‍ഗീയത പറഞ്ഞാണ് അവര് വോട്ട് പിടിക്കുന്നത്. കേരളത്തിലെ ഒരു മത സംഘടനയായ ലീഗിനെ തെരഞ്ഞെടുപ്പില് നിന്ന് വിലക്കുകയാണ് ചെയ്യേണ്ടതെന്നും അദ്ദേഹം പറഞ്ഞു.\nതിരുട്ട് ഗ്രാമത്തിന്‍റേ നേതാവാകാൻ പറ്റിയ കോണ്‍ഗ്രസ് അധ്യക്ഷന് രാഹുല് ഗാന്ധി. നുണ പറയാനും ഭക്ഷണം കഴിക്കാനും വേണ്ടി മാത്രമാണ് അദ്ദേഹം കേരളത്തില് എത്തുന്നത്. കള്ളന്മാരുടെ ഒളി സങ്കേതമാണ് കോണ്‍ഗ്രസെന്നും ഗോപാലകൃഷ്‌ണന് കുറ്റപ്പെടുത്തി.\nകേരളത്തില് സി പി എം നടത്തുന്ന അക്രമണങ്ങള്‍ക്ക് മൗനാനുവാദം നല്‍കുന്ന നിലപാടാണ് രാഹുല് തുടരുന്നത്. മമ്മൂട്ടി ആണെന്നാണ് കമ്മീഷന്‍റെ ഭാവം. കമ്മീഷൻ ബിജെപി വിരുദ്ധരുടെ നാവായി മാറിയെന്നും ബിജെപി നേതാവ് ആരോപിച്ചു.\nലീഗിനെ വൈറസ് എന്ന് വിശേഷിപ്പിച്ചതിന് യുപി മുഖ്യമന്ത്രി യോഗി ആദിത്യനാഥ് തെരഞ്ഞെടുപ്പ് കമ്മീഷന്‍റെ നടപടി നേരിടുമ്പോഴാണ് ഗോപാലകൃഷ്ണന്‍റെ ഗുരുതര പരാമർശം.\nമുസ്ലീം ലീഗ് കോൺഗ്രസിനെ ബാധിച്ച വൈറസ്, ജയിച്ചാൽ രാജ്യത്താകെ പടരുമെന്ന് യോഗി ആദിത്യനാഥ്\nമലപ്പുറത്ത് കുഞ്ഞാലിക്കുട്ടി, പൊന്നാന്നിയിൽ ഇ.ടി; മൂന്നാം സീറ്റില്ല - ലീഗ് സ്ഥാനാർഥികളെ പ്രഖ്യാപിച്ചു\nകുഞ്ഞാലിക്കുട്ടിയെ പൊന്നാനിയില് മത്സരിപ്പിക്കണം, ഇ.ടി മുഹമ്മദ് ബഷീറിനെ മലപ്പുറത്തേക്ക് മാറ്റണം; ലീഗില് നാടകീയ നീക്കങ്ങള്\nസീറ്റിനായി യുഡിഎഫില് വടംവലി; ലീഗും കേരളാ കോൺഗ്രസും രാഹുൽ ഗാന്ധിയെ കണ്ടു - എതിര്‍പ്പുമായി ബെന്നി ബെഹന്നാന്\nഅടുത്ത ലേഖനം കോം‌പാക്ട് എസ് യു വി ‘വെന്യു‘വിനെ ഇന്ത്യയിലെത്തിച്ച് ഹ്യുണ്ടായ്, വാഹനത്തിന്റെ സവിശേഷതകൾ ഇങ്ങനെ !


മലയാളികളെ ഞെട്ടിച്ചു രണ്ടുവിയോഗംകൂടി, റെഡിങില് എട്ടു വയസുകാരനും നാട്ടില് അവധിക്കു പോയ കോട്ടയംകാരി നഴ്‌സും മരണമടഞ്ഞു\nലണ്ടന് : യുകെ മലയാളികളെ സംബന്ധിച്ചിടത്തോളം നൊമ്പരവാര്‍ത്തകകളാണ് ആഴ്ചകളായി. അതിനു തുടര്‍ച്ചയെന്നോണം രണ്ടുവിയോഗവാര്‍ത്തകൂടി പുറത്തുവന്നിരിക്കുകയാണ്. നാട്ടില് അവധിക്കു പോയ കോട്ടയം കാരിയായ നഴ്‌സ് ആലീസും ജന്മനാ രോഗ ബാധിതനായ റെഡിങിലെ എട്ടു വയസുകാരന് ജോവയുമാണ് മരണത്തിനു കീഴടങ്ങിയത്.\nനാട്ടില് അവധിക്കു പോയ വെംബ്ലിയിലെ മലയാളി നഴ്‌സ് ആലീസ് ബോബിയാണ് മരണത്തിനു കീഴടങ്ങിയത്. സ്വകാര്യ ആശുപത്രിയിലായിരുന്നു അന്ത്യം. കൊച്ചുവേലത്ര ബോബിയുടെ ഭാര്യയാണ് ആലിസ്. ഫെബിന് ഫെമില് എന്നിവരാണ് മക്കള്. ഇരവിമംഗലം തെരുകാട്ടില് കുടുംബാഗമാണ്. ചിങ്ങവനം സെന്റ് ജോണ്‍സ് കത്തോലിക്ക പള്ളിയില് സംസ്‌കാരം നടക്കും.\nപത്തു വര്‍ഷതിലേറെയായി റെഡിങില് താമസിക്കുന്ന മലയാളിയായ ചാക്കോ ജോര്‍ജിന്റെ മകനാണ് ചൊവ്വാഴ്ച മരിച്ച എട്ടു വയസുകാരന് ജോവ. ജന്മനാ രോഗ ബാധിതനായിരുന്നു. തിടനാട് സ്വദേശിയായ ചാക്കോ ജോര്‍ജിന്റെ മൂന്നു മക്കളില് രണ്ടാമനാണ്. ഓക്സ് ഫോര്‍ഡ് ജോണ് ബ്രാഡ്‌ലി ആശുപത്രിയിലായിരുന്നു അന്ത്യം. മാതാവ് ലിറ്റി റെഡിങ് ഹോസ്പ്പിറ്റലിലെ സ്റ്റാഫ് നഴ്‌സാണ്.\nപത്തുവയസുള്ള അഭിയായും ആറുവയസുള്ള ടോണിയുമാണ് ജോവയുടെ സഹോദരങ്ങള് . സംസ്‌കാരം അടുത്തയാഴ്ചയോടെ യുകെയില് നടത്തും.


മകള്‍ക്ക് വിവാഹ സമ്മാനമായി കെ ബാബു നല്‍കിയ ബെന്‍സ് കാറിന്റെ പണമടച്ചവരില് ഒരു അബ്കാരിയും; ഇതുവരെ കണ്ടെടുത്തത് 300 പവനോളം സ്വര്‍ണ്ണം\nFri Nov 16 2018 22:28:28 GMT+0530 (IST)\nNarada Desk| Updated On: 2016-09-08 03:15:39.0 | Location :\nബാബുവിന്റെ ഇളയമകള് ഐശ്വര്യയുടെ തമ്മനം യൂണിയന് ബാങ്കിലെ ലോക്കറില്‍നിന്നും കഴിഞ്ഞ ദിവസം നടന്ന പരിശോധനയില് 120 പവന് സ്വര്‍ണം കണ്ടെത്തിയിരുന്നു. ഐശ്വര്യയുടെ പഞ്ചാബ് നാഷണല് ബാങ്കിലുള്ള ലോക്കറില്‍നിന്ന് കഴിഞ്ഞദിവസം 117 പവന് സ്വര്‍ണം കണ്ടെടുത്തിരുന്നു.\nമുന്‍മന്ത്രി കെ ബാബു മകള്‍ക്ക് വിവാഹ സമ്മാനമായി നല്‍കിയ ബെന്‍സ് കാറിന്റെ വായ്പ കഴിച്ചുളള തുക അടച്ചു തീര്‍ത്തത് ഒരു അബ്കാരിയാണെന്ന് സൂചന. ദേശാഭിമാനിയാണ് ഇതുസംബന്ധിച്ചുള്ള വിവരം പുറത്തു വിട്ടിരിക്കുന്നത്. അനധികൃത സ്വത്ത് സമ്പാദനക്കേസുമായി ബന്ധപ്പെട്ട് വിജിലന്‍സ് അന്വേഷണം നേരിടുന്ന ബാബുവിനെതിരെ കൂടുതല് തെളിവുകള് ലഭിച്ചുവെന്നാണ് സൂചനകള്.\n2012ല് മകള് ആതിരയുടെ വിവാഹത്തിന് 45 ലക്ഷം രൂപയുടെ കെഎല് 38ഡി-6005 നമ്പര് രജിസ്ട്രേഷനിലുള്ള ബെന്‍സ് കാര് മകളുടെ ഭര്‍ത്താവിന്റെ അച്ഛന്റെ പേരിലാണ് ബാബു വാങ്ങിക്കൊടുത്തത്. ഈ കാര് ബാര്‍കോഴ ആരോപണം വന്നശേഷം മറിച്ചുവില്‍ക്കുകയായിരുന്നു. പരിശോധനയില് കാറിന്റെ വായ്പകഴിച്ചുള്ള ആറുലക്ഷം രൂപ മറ്റൊരു അക്കൗണ്ടില്‍നിന്നാണ് അടച്ചതെന്ന് വിജിലന്‍സ് കണ്ടെത്തി. ഇത് ബാറുടമകളും ബാബുവും തമ്മിലുള്ള ബന്ധത്തിന്റെ ഉറച്ച തെളിവെന്നാണ് വിജിലന്‍സ് കരുതുന്നത്.\nബാബു വാങ്ങിയ കാറുകളുടെ വായ്പ കഴിച്ചുള്ള തുകയും വായ്പയുടെ തിരിച്ചടവുകളും വിജിലന്‍സ് പരിശോധിക്കുകയാണ്. വിവാഹത്തോട് അനുബന്ധിച്ച് ആതിരയുടെ പേരില് ഏഴുലക്ഷത്തോളം രൂപ വിലയുള്ള നിസാന് മൈക്ര എക്സ് പി പ്രീമിയം ബിഎസ്4കാറും ബാബു വാങ്ങിനല്‍കിയിരുന്നു. ഇളയ മകള് ഐശ്വര്യയുടെ പേരില് കെഎല് 39ഒ-6996 ഐ ടെന് കാറും ബാബുവിന്റെ പേരില് ഒമ്പതുലക്ഷം രൂപയുടെ ടൊയോട്ട ഇന്നോവ കാറും ഉണ്ടായിരുന്നു.\nവിജിലന്‍സ് ഡയറക്ടര് ജേക്കബ് തോമസ് ബാബുവിന്റ അനധികൃത സ്വത്ത് സമ്പാദന കേസില് വിജിലന്‍സിൻ്റെ ഇതുവരെയുള്ള അന്വേഷണം പരിശോധിച്ചു. ഇതിനായി അന്വേഷണത്തിന് നേതൃത്വംനല്‍കുന്ന വിജിലന്‍സ് എസ്പി ശശിധരനെ കഴിഞ്ഞ ദിവസം തിരുവനന്തപുരത്തേക്ക് വിളിപ്പിച്ചിരുന്നു. തുടരന്വേഷണം സംബന്ധിച്ച നിര്‍ദേശവും ഡയറക്ടര് നല്‍കിക്കഴിഞ്ഞുവെന്ന് സൂചനനയുണ്ട്.\nബാബുവിന്റെ ഇളയമകള് ഐശ്വര്യയുടെ തമ്മനം യൂണിയന് ബാങ്കിലെ ലോക്കറില്‍നിന്നും കഴിഞ്ഞ ദിവസം നടന്ന പരിശോധനയില് 120 പവന് സ്വര്‍ണം കണ്ടെത്തിയിരുന്നു. ഐശ്വര്യയുടെ പഞ്ചാബ് നാഷണല് ബാങ്കിലുള്ള ലോക്കറില്‍നിന്ന് കഴിഞ്ഞദിവസം 117 പവന് സ്വര്‍ണം കണ്ടെടുത്തിരുന്നു. മൂത്തമകള് ആതിരയുടെ ഇന്ത്യന് ഓവര്‍സീസ് ബാങ്കിന്റെയും സിന്‍ഡിക്കറ്റ് ബാങ്കിന്റെയും തൊടുപുഴയിലെ ശാഖകളില്‍നിന്ന് 39 പവന് സ്വര്‍ണവും കണ്ടെത്തിയിട്ടുണ്ട്.\nകേസില് ഇതുവരെ 70 ലക്ഷത്തോളം രൂപ വിലമതിക്കുന്ന 300 പവനോളം സ്വര്‍ണമാണ് കണ്ടെത്തിയതെന്നാണ് റിപ്പോര്‍ട്ടുകള്. എന്നാല് ഇന്നലെ തൃപ്പൂണിത്തുറയിലെ ബാങ്കില് ബാബുവിന്റെ പേരിലുള്ള ലോക്കറും വടക്കേകോട്ട എസ്ബിഐയില് ബാബുവിന്റെ ഭാര്യയുടെ പേരിലുള്ള ലോക്കറും പരിശോധിച്ചെങ്കിലും ഒന്നും കണ്ടെത്താനായില്ല. എന്നാല് ബാബുവിന്റെ തൃപ്പൂണിത്തുറയിലെ വീട്ടില്‍നിന്ന് നേരത്തെ 25 പവനോളം സ്വര്‍ണം വിജിലന്‍സ് കണ്ടെത്തിയിരുന്നു.


നടൻ അനൂപ് ചന്ദ്രൻ വിവാഹിതനായി\nനടൻ അനൂപ് ചന്ദ്രൻ വിവാഹിതനായി. ലക്ഷ്മി രാജഗോപാലാണ് വധു. ഞായറാഴ്ച രാവിലെ ഗുരുവായൂർ ക്ഷേത്രത്തിൽവച്ചായിരുന്നു വിവാഹം. വൈകീട്ട് കണിച്ചുകുളങ്ങരയിൽ സുഹൃത്തുക്കൾക്കും ബന്ധുക്കൾക്കുമായി പ്രത്യേകം വിരുന്നുണ്ടായിരിക്കും.\nഇക്കഴിഞ്ഞ ജൂണിലായിരുന്നു അനൂപിന്റേയും ലക്ഷ്മിയുടേയും വിവാഹ നിശ്ചയം നടന്നത്. വിവാഹ നിശ്ചയത്തിന്റെ ചിത്രങ്ങൾ അനൂപ് ചന്ദ്രൻ തന്നെ ആരാധകർക്കായി പങ്കുവച്ചിരുന്നു. ബിടെക് ബിരുദധാരിയായ ലക്ഷ്മി കാർഷിക രംഗത്ത് സജീവമാണ്. സിനിമയെപ്പോലെ തന്നെ കൃഷിയേയും സ്‌നേഹിക്കുന്ന അനൂപിന്റെ ചേർത്തലയിലെ വീട്ടിൽ ഫാമും പച്ചക്കറി കൃഷി ഉൾപ്പെടെയുണ്ട്.\nരഞ്ജിത്ത് സംവിധാനം ചെയ്ത ബ്ലാക്കിലൂടെയാണ് അനൂപ് ചന്ദ്രൻ സിനിമയിലെത്തുന്നത്. തുടർന്ന് അൻപതോളം സിനിമകളിൽ ചെറുതും വലുതുമായ നിരവധി കഥാപാത്രങ്ങളെ ചെയ്തു. ലാൽ ജോസ് സംവിധാനം ചെയ്ത ക്ലാസ്‌മേറ്റ്‌സിലെ പഴന്തുണി കോശി എന്ന കഥാപാത്രം ശ്രദ്ധേയമായിരുന്നു.\nRead more on: anoop chandran | marriage\n‘ഇന്ന് ചേരാവള്ളിയിൽ രചിക്കപ്പെട്ടത് മതസൗഹാർദത്തിന്റെ പുതിയൊരേട്’ : മുഖ്യമന്ത്രി\nവിമൻസ് ബിഗ് ബാഷ് മത്സരത്തിനിടെ മാരേജ് പ്രപ്പോസൽ; വൈറൽ വീഡിയോ


പ്രഭാസിനൊപ്പം പൃഥ്വിരാജ്; പുതിയ പ്രഖ്യാപനത്തിനൊരുങ്ങി താരം, ആകാംക്ഷയോടെ ആരാധകര് - metromatinee.com Lifestyle Entertainment & Sports\nപൃഥ്വിരാജ് വീണ്ടും തെലുങ്കിലേയ്ക്ക് കടക്കുന്നുവെന്ന് വിവരം. പ്രഭാസ് നായകനാകുന്ന സലാര് എന്ന ചിത്രത്തില് പൃഥ്വിരാജ് എത്തും എന്നാണ് പുതിയ റിപ്പോര്‍ട്ടുകള്. എന്നാല് താരത്തിന്റെ കഥാപാത്രത്തെ കുറിച്ചോ മറ്റ് വിവരങ്ങളോ ഇതുവരെ പുറത്തു വന്നിട്ടില്ല. കെജിഎഫ് സംവിധായകന് പ്രശാന്ത് നീല് ഒരുക്കുന്ന ചിത്രമാണ് സലാര്.\nസലാര് 2022 ഏപ്രില് 14ന് റിലീസ് ചെയ്യുമെന്നാണ് പ്രഖ്യാപിച്ചിരിക്കുന്നത്. കെജിഎഫ് നിര്‍മ്മാതാക്കളായ ഹൊംബാളെ ഫിലിംസ് ആണ് സലാറിന്റെയും നിര്‍മ്മാണം. ശ്രുതി ഹാസന് ആണ് സലാറില് പ്രഭാസിന്റെ നായികയാവുന്നത്. മധു ഗുരുസ്വാമിയാണ് പ്രതിനായക വേഷത്തില് എത്തുന്നത്.\nഹൈദരാബാദ് രാമ നായിഡു സ്റ്റുഡിയോസില് ആയിരുന്നു ചിത്രത്തിന്റെ ഷൂട്ടിംഗ് ആരംഭിച്ചത്. നേരത്തെ 2010ല് പുറത്തിറങ്ങിയ പൊലീസ് പൊലീസ് എന്ന തെലുങ്ക് ചിത്രത്തിലും പൃഥ്വിരാജ് വേഷമിട്ടിരുന്നു. അതേസമയം, രവി കെ. ചന്ദ്രന് ഒരുക്കിയ ഭ്രമം ആണ് പൃഥ്വിരാജിന്റെതായി ഒടുവില് പുറത്തിറങ്ങിയത്.\nഅല്‍ഫോണ്‍സ് പുത്രന് സംവിധാനം ചെയ്യുന്ന ഗോള്‍ഡ് എന്ന സിനിമയിലാണ് പൃഥ്വിരാജ് ഇപ്പോള് അഭിനയിക്കുന്നത്. നയന്‍താരയാണ് ചിത്രത്തില് നായിക. ഷാജി കൈലാസിന്റെ കടുവ, ബ്ലെസി സംവിധാനം ചെയ്യുന്ന ആടുജീവിതം എന്നിവയാണ് പൃഥ്വിരാജിന്റെ മറ്റ് പ്രൊജക്റ്റുകള്.\nRelated Topics:Prabhas, Prithviraj Sukumaran\n16 വര്‍ഷത്തോളമുള്ള പരിചയമുണ്ട് ഞങ്ങള് തമ്മില്, പ്രണയം സംഭവിച്ചത് അപ്പോള്; ഈ ബന്ധം വിവാഹത്തിലേയ്ക്ക് കടക്കുമോയെന്ന കാര്യത്തെക്കുറിച്ച് അറിയില്ലെന്നും രഞ്ജിനി ഹരിദാസ്


Emalayalee.com - അമ്മ (കവിതകള്: പി.ഹരികുമാര് പി.എച്ച്.ഡി.)\nഅമ്മ (കവിതകള്: പി.ഹരികുമാര് പി.എച്ച്.ഡി.)\nSAHITHYAM 04-Aug-2017 പി.ഹരികുമാര് പി.എച്ച്.ഡി.\nപെഗ്ഗൊന്നു കൂടിപ്പോയാല് ബൈക്കെന്ന്\nമുന്‍വാതിലില് നേരിടുന്ന കാര്‍ക്കിപ്പ്\nഅറിയില്ല എൻ മകന്\nആറ്റുനോറ്റു വളർത്തി പക്ഷെ\nതിരിഞ്ഞു നിന്ന് വിളിക്കുന്നു\nകൂട്ടിനുണ്ട് തല തിരിഞ്ഞോർ\nഎരിതീയിൽ എണ്ണ ചേർക്കാൻ\nഞെട്ടി എൻപേരിൽ കുറിച്ചീ-\nചോദിച്ചു ഞാൻ എന്നമ്മയോട്\nഒറ്റ നോട്ടം നോക്കിയതും\n'എൻ അമ്മോ 'യെന്ന -\nഇന്നുവരെ യമ്മ കണ്ണു\nകവിത എഴുതി എഴുതി തെളിയാൻ ശ്രമിക്കുക ... വാക്കുകൾ തലങ്ങും വിലങ്ങും.. പ്രയോഗിക്കുബോൾ സൂക്ഷിച്ചു .... ചേരും പടി ചേർത്ത് എഴുതി പിടിപ്പിക്കുക .... അല്ലെങ്കിൽ ഐസ് കട്ടയിൽ ( ICE CUBE ) പെയിന്റ് ( PAINT ) .അടിച്ചപോലെ ഇരിക്കും ആധുനിക മലയാള കവിത !!!. .\nഇത് വായിച്ചാൽ മനസ്സിലാകുകയെങ്കിലും ചെയ്യും.\nങ്ങൾ പറയുന്നതൊന്നും ഈ കവിത വായിച്ചാൽ കിട്ടില്ല .എന്തിനാണ് ഡോ. ശശിധരൻ താങ്കളുടെ ഭാഷയിലെ കഴിവുകളെ ഈ കവിതക്ക് വേണ്ടി ചിലവഴിക്കുന്നത് . വളരെ അച്ചടക്കത്തോടെ സ്‌കൂളുകളിലും കോളേജിലും ഒക്കെ പഠിച്ചവരും പഠിപ്പിച്ചിട്ടുള്ളവരുമാണ് ഞങ്ങൾ. പക്ഷെ കവിത എന്ന് നിങ്ങൾ എങ്ങനെ വിളിക്കും?\nഎന്തൊരു കഷ്ടം അമ്മെ\nഇങ്ങനെ വന്നു ഭവിക്കാൻ\nകീറി മുറിക്കുന്നു നിന്നെ\nചെറുകുടൽ വൻകുടൽ ഹൃദയം\nപിളർക്കുന്ന ചീന്തുന്നു പിച്ചി\nഇല്ലാത്ത വ്യാഖ്യാനം നൽകി\nവിലസുന്നു പി ച്ച് ഡി വർഗ്ഗം\nചങ്ങല ഭ്രാന്തു പിടിച്ചാൽ\nഭ്രാന്തന്മാർ നാട് മുടിക്കും\nനല്ലപോലെ ക്ഷമയോടെ മനസ്സിരുത്തി കവിത ഒന്ന് വായിച്ചു നോക്കൂ.ആരും ആകുലപ്പെടേണ്ട വരില്ല.അപ്പോൾ കവിത സത്ത് എന്നോ അസത്ത് എന്നോ ; പൊട്ട കവിതയെന്നോ, നല്ല കവിതയെന്നോ അഭിപ്രായം വരാം.അത് ആ കവിത വായിക്കുന്നു ആളുടെ അഭിപ്രായം മാത്രം .എന്തായാലും കവിതയെ സ്നേഹിക്കുന്നത് കൊണ്ടാണല്ലോ കവിത വായിച്ചു വിമർശിക്കുന്നത് . നല്ല കാര്യം തന്നെ .ആരൊക്കെ എന്തൊക്കെ ഉറക്കെ പറഞ്ഞാലും പതുക്കെ പറഞ്ഞാലും ഒരു ഭാരതീയ കുടുംബത്തിന്റെ എല്ലാ ഗരിമയും ,മഹിമയും മാതൃ കേന്ദ്രികരമായ ഒരു കുടുംബാന്തരീഷത്തിലാണ് കുടി കൊള്ളുന്നത് .'അമ്മ തന്നെയാണ് ആ കുടബത്തിന്റെ അച്ചാണി .ആ അമ്മയെ കുറിച്ചുള്ള സ്നേഹത്തിന്റെ തിരിച്ചറിവാണ് ഡോക്ടർ ഹരികുമാറിനെ ഇവിടെ ഇങ്ങനെയൊരു കമനീയമായ കവിതയെഴുതാൻ കരുത്തനാക്കിയത്.മനുഷ്യ ജീവിതത്തിലെ ഏറ്റുവും ഉദാത്തമായ ബന്ധങ്ങളിലൊന്നാണ് മുലയൂട്ടുന്ന അമ്മയും കുഞ്ഞും തമ്മിലുള്ള ബന്ധം .അങ്ങേയറ്റത്തെ ആർജ്ജവത്തോടുകൂടി അമ്മക്ക് മക്കളോടുള്ള അനിയത്രിതമായ സ്നേഹത്തെ കുറിച്ച് ഈ കവിതയിലൂടെ രണ്ടു തലങ്ങളിലൂടെ (ഇന്ത്യയിലുള്ള 'അമ്മ ,അമേരിക്കയിലുള്ള 'അമ്മ ) അനുസന്ധാനം ചെയ്ത് അനുവർത്തിച്ചിരിക്കുന്നു. എത്ര അരുതാത്ത തെറ്റ് ( ഭീകര പ്രവർത്തനം പോലും) ചെയ്തു രാത്രിയിൽ മകൻ അച്ഛനറിയാതെ പതുങ്ങി പിൻവാതിലൂടെ, അടുക്കള വാതിലുടെ\nവരുബോഴും 'അമ്മ കാത്തിരുന്നു ,കാത്തിരുന്നു സ്നേഹത്തോടെ ചോറ് വിളംബി കൊടുക്കുന്ന 'അമ്മ .അച്ഛനറിയാതെ 'അമ്മ ചെയ്യന്ന മകനോടുള്ള സ്നേഹം .എന്നാൽ അമേരിക്കയിൽ പിൻവാതിലില്ല! ഇവിടെയാണ് പ്രശനം.മുൻവാതിൽ തുറക്കുമ്പോൾ അച്ഛനറിയുന്നു .മകനെ സ്നേഹിക്കാൻ കഴിയാതെ 'അമ്മ വിങ്ങുമ്പോൾ അച്ഛൻ മകനുമായി അധികാരത്തിന്റെ പേരിൽ വഴക്കിടുന്നു .കുംടുബന്ധങ്ങൾ തകരുന്നു !! ഇനിയും എഴുതാം ധാരാളം കവിതയുടെ നല്ല വശങ്ങൾ!\nഒരു കപ്പിന് നേരെ ഒരാൾ കാപ്പി ഒഴിക്കുന്നു .കപ്പ് പകുതി കാലിയായിരിക്കുന്നു എന്നും ,അല്ല കപ്പ് പകുതി നിറഞ്ഞിരിക്കുന്നു എന്നും കാണാം .കപ്പ് പകുതി നിറഞ്ഞിരിക്കുന്നതായി കാണാൻ ഒന്ന് ശ്രമിച്ചു കൂടെ ?\nഅമ്മയെ തല്ലിയാൽ പോലും\nഇന്നാട്ടിൽ രണ്ടാണ് പക്ഷം\nഎവിടെ പോയി പി.എച്ച് .ഡി ക്കാർ\n'ഇങ്ങേരുടെ' തുണക്കാർ ?\nഇല്ലാത്ത അർത്ഥങ്ങൾ നൽകി\nഎരിതീയിൽ എണ്ണ കലർത്തും\nഎന്നമ്മേ നിന്നെ ഇവർ\nപി. എച്ച് .ഡി കൊണ്ടടിച്ച്\nഇവ്വണ്ണമാക്കിയത് കഷ്ടം !\nകോലം തിരിച്ചിവർ അമ്മെ\nഇവ സമമായരച്ച് അരച്ച്\nഅതിനു ശേഷം കവിത\nപര്സപര ബന്ധം വരും\nപിന്നെ അവാർഡിന്റെ പൂരം\nഗവേഷണവും കാവ്യ രചനയും തമ്മിൽ വ്യത്യാസമുണ്ടെന്ന് ഡോക്ടർ മനസ്സിലാക്കുക. കവി എന്ന് വിളിക്കുന്നില്ല. ഡോക്ടർ തന്നെ ആയിരിക്കുന്നത് നല്ലത്. പ്രസിദധീകരിക്കാതിരിക്കാൻ ഇ മലയാളിക്ക് കഴിയില്ല. ഡോക്ടറുടെ പേര് കണ്ടാൽ വായിക്കാതിരിക്കുക. വേറെ പോം വഴിയില്ല. വിദ്യധരൻ സാറും ഗുണ ദോഷം ചെയ്ത് സമയം കളയണ്ട. ഡോക്ടർ എഴുതട്ടെ. വേറൊരു ഡോക്ടർക്ക് അത് ഉത്തമം ആണെന്ന് തോന്നിയാൽ അത് മതി. ആയിരം വെറും ആളുകളേക്കാൾ ഒരു ഡോക്ടർ തുല്യം. ഈ ഡോക്ടർമാർ അമേരിക്കൻ മലയാള സാഹിത്യത്തിൽ ഒരു ചലനം ഉണ്ടാക്കും. ചുക്കുമു, ളകതി, പ്പല്ലി എന്ന് വായിച്ച വിദ്വാന്മാരുടെ നാട്ടിൽ നിന്നും വന്നവർ എഴുതി തെളിയട്ടെ.\nപീ എച്ച് ഡി യുടെ ബലത്തിലും അവാർഡിന്റെ ബലത്തിലും കവിതയെന്നപേരിൽ എഴുതിവിടുന്നവരുടെ ലഷ്യം എന്തെന്നറിയില്ല. എന്തായാലും ഇത്തരക്കാരുടെ സുഗമമായ പോക്കിനെ ചോദ്യം ചെയ്യാൻ ഒരു വിദ്യാധരനെങ്കിലും ഉണ്ടല്ലോ എന്നത് കവിതയെ സ്നേഹിക്കുന്നവർക്ക് ഒരു അനുഗ്രഹമാണ്. പ്രകൃതിയിൽ കാണുന്നതൊന്നും അവ്യക്തമായല്ല സൃഷിട്ടിക്കപ്പെട്ടിരിക്കുന്നത്. അവ്യക്തമായതിന് വ്യക്തത ഉണ്ടാക്കി കൊടുക്കേണ്ട ഗവേഷകർ ജനങ്ങളെ കൂട്ടിക്കൊണ്ടുപോകാൻ ശ്രമിക്കുന്നത് അവരുടെ ആശയകുഴപ്പങ്ങളിലേക്കാണ്. ഇവർക്കൊക്കെ നേരെ ചൊവ്വേ എഴുതിയാൽ എന്താ കുഴപ്പം?\nഅമ്മയെ ഇങ്ങനെ ചുമ്മാ\nഒച്ച വച്ചൊരാ നാളിൽ\nസ്പഷത നൽകി 'അമ്മ\nവായിൽ വരുന്നത് കൂട്ടി


ജർമനിയിൽ വെടിവെപ്പ്:9മരണം; െഎ.എസ് ബന്ധമില്ലെന്ന് പൊലീസ് | Madhyamam\ndate_range 22 July 2016 10:36 PM GMT\nജർമനിയിൽ വെടിവെപ്പ്:9മരണം; െഎ.എസ് ബന്ധമില്ലെന്ന് പൊലീസ്\nമ്യൂണിച്: ജർമനിയിലെ മ്യൂണിച്ചിൽ വ്യാപാര സമുച്ചയത്തിനു നേരെ വെടിവെപ്പിൽ 10 പേർ കൊല്ലപ്പെട്ട സംഭവത്തിൽ െഎ.എസ് ബന്ധമില്ലെന്ന് പൊലീസ്. തെക്കൻ ജർമനിയിലെ ഒളിമ്പിക് സ്റ്റേഡിയത്തിന് സമീപമുള്ള വ്യാപാര സമുച്ചയത്തിൽ കഴിഞ്ഞ ദിവസമാണ് വെടിവെപ്പുണ്ടായത്. 18കാരനായ ജർമൻ-ഇറാൻ പൗരനാണ് വെടിവെപ്പ് നടത്തിയതെന്ന് റിപ്പോർട്ട്. കൃത്യം നിർവഹിച്ച ശേഷം അക്രമി ആത്മഹത്യ ചെയ്തു. എന്നാൽ, സംഭവത്തിൽ മൂന്ന് അക്രമികൾ ഉൾപ്പെട്ടിട്ടുള്ളതായി സ്ഥിരീകരിക്കാത്ത റിപ്പോർട്ടുണ്ട്.\nജര്‍മന് സമയം വെള്ളിയാഴ്ച വൈകുന്നേരം ആറുമണിയോടെയാണ് സംഭവം. അക്രമിയെ കണ്ടത്തൊന് പൊലീസ് സംഭവസ്ഥലം വളഞ്ഞിരിക്കുകയാണ്. ജനങ്ങളോട് ഈ പ്രദേശത്തേക്ക് വരരുതെന്ന് പൊലീസ് ട്വിറ്ററിലൂടെ അഭ്യര്‍ഥിച്ചു. കഴിഞ്ഞ തിങ്കളാഴ്ച ജര്‍മനിയിലെ പ്രാദേശിക ട്രെയിനില് മഴുവും കത്തിയുമായി ഒരു യുവാവ് നടത്തിയ ആക്രമണത്തില് അഞ്ചു പേര്‍ക്ക് പരിക്കേറ്റിരുന്നു. ചെറുപ്പക്കാരനായ ഇയാള് പാകിസ്താനിയോ അഫ്ഗാന്‍കാരനോ ആയിരിക്കാമെന്ന് സംശയിക്കുന്നതായി പൊലീസ് പറഞ്ഞു.\nവെടിവെപ്പുണ്ടായതിനെ തുടര്‍ന്ന് മാളിലെ കുറെ ജീവനക്കാര് സ്റ്റോര് മുറിയില് ഒളിച്ചിരിക്കുകയാണെന്ന് ഒരു ജീവനക്കാരന് റോയിട്ടേഴ്സ് വാര്‍ത്താ ഏജന്‍സിയോട് പറഞ്ഞു. അതേസമയം മാളിലെത്തിയവരെയെല്ലാം പൊലീസ് അതിവേഗം ഒഴിപ്പിക്കുകയാണ്. നിരവധി വെടിയൊച്ചകള് കേട്ടതായാണ് മറ്റൊാരു ജീവനക്കാരന് പറഞ്ഞത്.


ഇന്ത്യയെ കണ്ടെത്തല്; ശ്രീ നെഹ്‌റു മുല്ലപ്പള്ളി വക | DoolNews\nഇന്ത്യയെ കണ്ടെത്തല്; ശ്രീ നെഹ്‌റു മുല്ലപ്പള്ളി വക\nWednesday, 13th February 2019, 8:29 am\nകെ.പി.സി.സി പ്രസിഡന്റ് മുല്ലപ്പള്ളി രാമചന്ദ്രന് കേരളത്തിന്റെ ഒരറ്റം മുതല് മറ്റേ അറ്റം വരെ നടത്തുന്ന ജനമഹായാത്ര ജാഥയുടെ കാപ്ഷന് ” നമ്മള് ഇന്ത്യയെ കണ്ടെത്തി. നമ്മള് ഇന്ത്യയെ വീണ്ടെടുക്കും” എന്നാണ്. കേരളത്തിന്റെ ഒരറ്റം മുതല് മറ്റേ അറ്റം വരെ എന്നൊരു ഒഴുക്കിന് പറഞ്ഞന്നെ ഉള്ളൂ. ചിലപ്പോ അങ്ങേ അറ്റം വരെ എത്തണം എന്നൊന്നും ഇല്ല. ഇത്തരം ഒരു യാത്ര രണ്ട് കൊല്ലം മുമ്പ് ഹസ്സന്‍ജി നടത്തിയത് കാണാനും കേള്‍ക്കാനും പലയിടത്തും കസേരകള് മാത്രമേ ഉണ്ടായിരുന്നുള്ളൂ എന്ന വസ്തുത ഈ അവസരത്തില് ഞാന് ഓര്‍മ്മിക്കുകയാണ്. യന്ത്രം ഉപയോഗിച്ചുള്ള നോട്ട് എണ്ണലുകളും, “ഏതാണ് ആ വൃത്തികേട്ടവന്” എന്ന നിലവാരത്തിലുള്ള ചോദ്യങ്ങളുമായി ആ യാത്ര അങ്ങനെ പോയിക്കൊണ്ടിരിക്കുകയാണ് എന്ന് മാത്രം പറയാം.\nഎന്നെ ആകര്‍ഷിച്ചത് പോസ്റ്ററില് കണ്ട, മേല് ഉദ്ധരിച്ച വാചകമാണ്. ഇതിന് സമാനമായ ഒരു വാചകം കേരളത്തില് പറഞ്ഞിട്ടുള്ളത് ചലച്ചിത്രകാരന് ജോണ് അബ്രഹാം ആണ്. അത് ഇപ്രകാരം,”മാമ്മന് മാപ്പിള മക്കളെ ഉണ്ടാക്കി. ഇപ്പോള് മക്കള് മാമ്മന് മാപ്പിളയെ ഉണ്ടാക്കുന്നു”. വിഷവൃക്ഷത്തിന്റെ അടിവേരുകളെ ഇത്ര സൂക്ഷമമായി വിവരിക്കുന്ന ഒരു വാചകം കണ്ടെത്താന് പ്രയാസം. ഈയൊരു ചിന്ത മനസില് വെച്ചുകൊണ്ട് വേണം നമുക്ക് മുന്നോട്ട് പോകാന്.\n“നമ്മള് ഇന്ത്യയെ കണ്ടെത്തി “എന്ന ഡയകോല് ആദ്യം നോക്കാം. നമ്മള് എന്നത് കൊണ്ട് ഇവിടെ ഉദ്ദേശിക്കുന്നത് കോണ്ഗ്രസ്സ് പാര്‍ട്ടി അഥവാ അതിന്റെ നേതാക്കളും പ്രവര്‍ത്തകരും എന്നതായിരിക്കണം . അതായത് ഇന്ത്യ എന്ന രാജ്യം ഉണ്ടാക്കിയത് കൊണ്ഗ്രസ്സുകാര് ആണ് എന്നാണ് അവകാശവാദം. അല്‍പ്പം കടന്ന അവകാശവാദം ആണിതെന്ന് പറയേണ്ടി വരും. ഇന്ദിരയാണ് ഇന്ത്യ, ഇന്ത്യയാണ് ഇന്ദിര എന്നൊക്കെ പറയുന്ന കൊണ്‌ഗ്രെസ്സുകാര് ഇതല്ല ഇതിന്റെ അപ്പുറവും പറയും എന്നത് വേറെ കാര്യം.\nRead Also : എന്റെ രാജി വീരോചിതമായ നിലപാടല്ല; ജിഗ്നേഷ് മേവാനിക്ക് ക്ഷണം പിന്‍വലിച്ചതില് പ്രതിഷേധിച്ച് രാജി വെച്ച ഹേമന്ത്കുമാര് ഷാ\nചരിത്രപരമായി നോക്കിയാല് ചന്ദ്ര ഗുപ്ത മൗര്യന്, അക്ബര്, ഔറംഗസീബ് തുടങ്ങിയവര്‍ക്ക് ഒക്കെ ,ഇന്ന് നാം ഇന്ത്യ എന്ന് വിളിക്കുന്ന ഭൂപ്രദേശത്തിന് തുല്യമായതോ അതില് കൂടുതലോ വിപുലമായ സാമ്രാജ്യങ്ങള് ഉണ്ടായിരുന്നവര് ആണ്. പക്ഷെ അവ സാമ്രാജ്യങ്ങള് ആയിരുന്നു. നാമിന്ന് കാണുന്ന നാഷന് സ്റ്റേറ്റ് എന്ന സങ്കല്പം വ്യവസായ വിപ്‌ളവാനന്തര യൂറോപ്യന് സൃഷ്ടിയാണ്. നമ്മുടെ കാര്യത്തില് ബ്രിട്ടീഷ് കൊളോണിയല് ഭരണത്തിന്റെ സംഭാവനയാണ് ഇന്ത്യ എന്ന രാഷ്ട്രം.\nഅപ്പോള് എന്ത് അര്‍ത്ഥത്തില് ആണ് നമ്മള് ഇന്ത്യയെ കണ്ടെത്തി എന്ന് കൊണ്‌ഗ്രെസ്സ്‌കാര് അവകാശപ്പെടുന്നത് ? ഒന്നാമത്തെ കാര്യം കോണ്ഗ്രസ്‌കാരന് കൂടിയായിരുന്ന ജവഹര്‍ലാല് നെഹ്‌റു “ഇന്ത്യയെ കണ്ടെത്തല്” എന്ന പുസ്തകം എഴുതിയത് കൊണ്ടായിരിക്കാം. നമ്മുടെ നേതാവ് അങ്ങനെ ഒരു പുസ്തകം എഴുതിയിട്ടുണ്ടെങ്കില് അത് മുഴുവന് ആ കണ്ടെത്തല് പണി എങ്ങനെയാണ് കോണ്ഗ്രസ്സ് പാര്‍ട്ടി നടത്തിയത് എന്നായിരിക്കുമല്ലോ, ഏത് ?\nരണ്ടാമത്തെ സാധ്യത ഇന്ത്യന് സ്വാതന്ത്ര്യ സമരത്തില് കൊണ്‍ഗ്രസിന് ഉണ്ടായിരുന്ന മേല്‍ക്കൈ പരിഗണിച്ചുള്ള അവകാശ വാദമാണ് എന്നതാണ്. ഇന്ത്യന് സ്വാതന്ത്ര്യ സമരത്തിലെ കോണ്‍ഗ്രസ് പ്രസ്ഥാനത്തിന്റെ പങ്ക് നിഷേധിക്കാന് പറ്റുന്നതല്ല എന്നത് പകല് പോലെ വ്യക്തമായ കാര്യമാണ്. എന്നാല് അത് മുഴുവനായും ഒരു കോണ്ഗ്രസ് പ്രോഗ്രാം ആയിരുന്നു എന്ന നിലപാട് ചരിത്ര വിരുദ്ധവുമാണ്. ഇന്ത്യന് സ്വാതന്ത്ര്യ സമരത്തിന് വിവിധ ധാരകള് ഉണ്ടായിരുന്നു. അതില് ഒന്ന് 1885 ല് ബ്രിട്ടീഷുകാരോട് സൊറ പറഞ്ഞിരിക്കുക എന്ന ലക്ഷ്യത്തോടെ രൂപീകരിച്ച INC യുടേതും കൂടി ആണ് എന്നത് വസ്തുതാപരമായി ശരിയാണ്.\nRead Also : ചിലര് പണിയെടുക്കാനും മറ്റ് ചിലര് മത്സരിക്കാനുമെന്ന രീതി വേണ്ട; ആന്റോ ആന്റണിക്കെതിരെ പത്തനംതിട്ട ഡി.സി.സിയില് പടയൊരുക്കം\nരാജ്യത്തിന്റെ തന്ത ചമയല് വഴി നടത്തി കൊണ്ടിരിക്കുന്ന കച്ചവടം കൊണ്‍ഗ്രസ്സുകാര് നിര്‍ത്താന് സമയമായി. ആ സമരത്തില് നടത്തിയ, വിവിധ തലങ്ങളില് ഉള്ള നിക്ഷേപങ്ങളുടെ പലിശയും മുതലും കൂട്ട് പലിശയും എല്ലാം സ്വാതന്ത്ര്യം കിട്ടിക്കഴിഞ്ഞുള്ള ഏഴ് പതിറ്റാണ്ടുകള്‍ക്കുള്ളില് കൈപ്പറ്റി കഴിഞ്ഞിട്ടുണ്ട്.\nഇനി ആധുനിക ഇന്ത്യയെ കണ്ടെത്തിയ കാര്യമാണെങ്കില് അതില് മുഖ്യ പങ്ക് ജവാഹര്‍ലാല് നെഹ്‌റുവിനും ഡോ.അംബേദ്കറിനും ആണ്. അംബേദ്കര് ഉണ്ടാക്കിയ ഭരണഘടനയും നെഹ്‌റുവിന്റെ മോഡണ് ഡെമോക്രാറ്റിക് സെക്യൂലര് വിഷനും ചേര്‍ന്നാണ് 1947ല് നമ്മള് ബ്രിട്ടനില് നിന്ന് കൈപ്പറ്റിയ ഭൂപ്രദേശം പുതിയൊരു പാതയിലൂടെ യാത്ര ആരംഭിച്ചത്.\nഈ രണ്ട് വ്യക്തികള് രൂപപ്പെടുത്തിയ വിഷനില് നിന്ന് ആയിരം കാതം അകലെയാണ് ഇന്നത്തെ കൊണ്‍ഗ്രസ്. നെഹിറുവിന്റെ സോഷ്യലിസ്റ്റ് കാഴ്ചപ്പാടും മന്‍മോഹന് സിംഗിന്റെ നിയോ ലിബറല് കാഴ്ചപ്പാടും തമ്മില് എന്ത് ബന്ധമാണ് ഉള്ളത് ? കോണ്‍ഗ്രസ് പാര്‍ട്ടിക്കുള്ളിലെ ഹിന്ദുത്വ പക്ഷത്തെ ചെറുത്ത് തോല്‍പിച്ച് ഇന്ത്യയെ ഒരു സെക്യൂലര് ഭരണകൂടം ആയി നിലനിര്‍ത്തിയ നെഹ്‌റുവും പശുക്കളെ കടത്തിക്കൊണ്ടുപോയി എന്നും പറഞ്ഞ് മുസ്‌ലീങ്ങളുടെ മേല് NSA പ്രകാരം കേസെടുത്തു ജയിലില് അടക്കുന്ന കമല് നാഥും തമ്മില് എങ്ങനെയാണ് പൊരുത്തപ്പെടുന്നത് ?അതുകൊണ്ട് ഇന്ത്യയെ വീണ്ടെടുക്കും എന്നൊക്കെ പറയുന്നത് കുറച്ച് ഓവര് ആണ്.\nമോഡി സര്‍ക്കാര് അധികാരത്തില് വരുന്നതിന് മുന്‍പ് പത്തു വര്‍ഷം കൊണ്‍ഗ്രസ് പാര്‍ട്ടി അധികാരത്തില് ഉണ്ടായിരുന്നു. ആ സമയത്തു 2002 ലെ ഗുജറാത്ത് കലാപത്തില് കൊല്ലപ്പെട്ടവര്‍ക്ക് എന്തെങ്കിലും നീതി ലഭ്യമാക്കാന് കഴിഞ്ഞിട്ടുണ്ടോ ? സ്വന്തം പാര്‍ട്ടിയിലെ എം.പി അടക്കം കൊല്ലപ്പെട്ട ഗുല്‍ബെര്‍ഗ സൊസൈറ്റി കൂട്ടക്കൊലയില് നീതി ലഭ്യമാക്കാന് കഴിഞ്ഞോ ? പോസ്റ്റ് ലിബറൈസേഷന് പിരീഡില് ആത്മഹത്യ ചെയ്ത കര്‍ഷകര്‍ക്ക് എന്തെങ്കിലും ആശ്വാസ നടപടികള് സ്വീകരിച്ചോ ? ( സംഘ പരിവാര് നടത്തുന്ന അക്രമങ്ങള് തടയുന്നതിനെ കുറിച്ച് ഷോമ ചൗധരി തെഹല്‍ക മാഗസിന് വേണ്ടി നടത്തിയ അഭിമുഖത്തില് അന്നത്തെ ആഭ്യന്തര മന്ത്രി പി ചിദംബരത്തോട് ചോദിക്കുന്നുണ്ട്. അത് സംസ്ഥാന വിഷയമാണ്. എനിക്കൊന്നും ചെയ്യാന് പറ്റില്ല എന്ന് പളനിയപ്പന് ചിദംബരം മറുപടി നല്‍കുന്നു. )\nഈ വിധത്തില് നമ്മുടെ സമൂഹം നേരിടുന്ന ഘടനാപരമായ പ്രശ്‌നങ്ങള്‍ക്ക് ഒരു പരിഹാരവും നിര്‍ദ്ദേശിക്കാന് ഇല്ലാത്ത, അത്തരം പ്രശ്‌നങ്ങളെ കൂടുതല് വഷളാക്കുന്ന സാമൂഹിക സാമ്പത്തിക സാംസ്‌കാരിക നയങ്ങള് പിന്തുടരുന്ന ആളുകള് ഇന്ത്യയെ വീണ്ടെടുക്കുന്നത് പുള്ളിപുലിക്ക് അതിന്റെ പുള്ളി മായിക്കാന് പറ്റുന്ന കാലത്ത് മാത്രം നടക്കുന്ന കാര്യമാണ്.\nഒരര്‍ത്ഥത്തില് നമ്മുടെ ഒക്കെ നിവര്‍ത്തികേടുകള് ആണ് ഇന്നത്തെ കൊണ്‍ഗ്രസ് പാര്‍ട്ടിയുടെ മുഖ്യ മൂലധനം. അല്‍പം മനസമാധാനത്തോടെ ജീവിക്കാന് ഉള്ള എല്ലാ മനുഷ്യരുടെയും കൊതിയാണ് ആ പാര്‍ട്ടി മുതലെടുക്കാന് നോക്കുന്നത്.\nഅടുത്ത ലോക സഭ തെരഞ്ഞെടുപ്പില് അധികാരം കൈപ്പറ്റാന് സാദ്ധ്യതയുള്ള ഒരു പാര്‍ട്ടിയെന്ന നിലയില് സംഘ പരിവാറില് നിന്ന് വ്യത്യസ്തമായി കോണ്‍ഗ്രസ്സ് പാര്‍ട്ടി,\n1. വ്യക്തികളുടെ പൗരാവകാശങ്ങള്, മനുഷ്യാവകാശങ്ങള് സംരക്ഷിക്കുമോ?\n2. സാമ്പത്തിക നയങ്ങളില് അടിസ്ഥാന പരമായ മാറ്റങ്ങള് ഉണ്ടാക്കുമോ ?\n3. ഇന്‍ക്ലസിവ് ആയ ഒരു സോഷ്യല്, കള്‍ച്ചറല് പോളിസി നടപ്പിലാക്കാന് കഴിയുമോ ?\nഇത്തരം ചോദ്യങ്ങള്‍ക്ക് മറുപടി നല്‍കാന് കഴിയുന്നതിലൂടെ മാത്രമെ “ഇന്ത്യയെ വീണ്ടെടുക്കല്” ഒക്കെ നടക്കുകയുള്ളൂ. സത്യത്തില് വലിയ പ്രതീക്ഷയെന്നും വേണ്ട. “ഇപ്പോള് കൊണ്‍ഗ്രസും നമ്മുടെ കടയാണ്” എന്നാണ് നീരാ റാഡിയ ടേപ്പില് മുകേഷ് അംബാനി വീമ്പടിക്കുന്നത്. ഇന്ത്യയിലെ മിക്ക ന്യൂനപക്ഷ വിരുദ്ധ കലാപങ്ങളും കൊണ്‍ഗ്രസ്് ഭരിക്കുമ്പോള് ആണ് നടന്നിട്ടുള്ളത്. അഴിമതിയെ ദേശീയ വിനോദമായി വളര്‍ത്തിയത് കൊണ്‍ഗ്രസുകാരാണ്. ഇന്ത്യയിലെ പ്രകൃതി വിഭവങ്ങള് മുഴുവന് മുതലാളിത്ത ചൂഷണത്തിന് തുറന്നു കൊടുക്കുന്നതിന് തുടക്കം കുറിച്ചത് കൊണ്‍ഗ്രസ് ഭരണകൂടമാണ്. ഈ കാര്യങ്ങളില് മൗലികമായ മാറ്റങ്ങള് വരാതെ ഇന്ത്യയെ വീണ്ടെടുക്കല് എന്നൊക്കെ വീമ്പിലാക്കുന്നതിന് ഒറ്റ ആര്‍ത്ഥമേ ഉള്ളൂ. മോദിയന് ക്രോണി ക്യാപ്പിറ്റലിസത്തിന് പകരം ഇന്ത്യയുടെ യഥാര്‍ത്ഥ ഫസ്റ്റ് ഫാമിലിയുടെ ചങ്ങാത്ത മുതലാളിത്തത്തിന് കളി തുടങ്ങാന് സമയമായി എന്ന അര്‍ത്ഥം.


Emalayalee.com - കേരളം വളരുന്നു (ഡി ബാബു പോള്)\nകേരളം വളരുന്നു (ഡി ബാബു പോള്)\nസിവില് സര്‍വീസ് പരീക്ഷയില് നമ്മുടെ കുട്ടികള് അഭിമാനാര്‍ഹമായ വിജയം നേടിയതിന്റെ ആഹ്ലാദത്തിലാണ് സാക്ഷരകേരളം. സര്‍ക്കാരിന്റെ അക്കാദമിയില് ആദ്യംതൊട്ട് പഠിച്ച രേണുവിനെപ്പോലെയുള്ളവരും, മെയിന് പരീക്ഷ ജയിച്ചതിനെതുടര്‍ന്ന് അക്കാദമി ദത്തെടുത്ത ആശയെപ്പോലുള്ളവരും ചേര്‍ന്നാല് 34 പേര്. എന്റെ അയലത്ത് താമസിക്കുന്ന റോഷ്‌നിയെ പോലെ ഇതിലൊന്നും പെടാത്ത മലയാളികളും, മറുനാടന് മലയാളികളും ഒട്ടാകെ ഒരു നല്ല കാലം.\nഇരുപത്തിയൊന്നാം നൂറ്റാണ്ടിന്റെ ഈ കൗമാരകാലത്തും സിവില് സര്‍വീസ് ആകര്‍ഷകമായിരിക്കുന്നത് സവിശേഷ ശ്രദ്ധ പതിയേണ്ട സംഗതിയാണ്. ഐ.സി.എസ് രൂപകല്‍പ്പന ചെയ്‌ത മഹാമസ്‌തിഷ്‌കത്തെ നമിച്ചുപോകുന്നു നാം. സ്വാതന്ത്ര്യപ്രാപ്‌തിക്കുമുമ്പ് തന്നെ അവസ്ഥാന്തരങ്ങളോട് സമരസപ്പെട്ടും പ്രതികരിച്ചും സത്‌കീര്‍ത്തി ആര്‍ജ്ജിച്ചിരുന്നു നമ്മുടെ സവില്‍സര്‍വീസ്. സ്വതന്ത്രഭാരതത്തില് അന്തരീക്ഷം തീര്‍ത്തും വിഭിന്നവും മാറ്റങ്ങളുടെ ഗതിവേഗം അഭൂതപൂര്‍വ്വവും ആയിരുന്നിട്ടും ഐ.സി.എസുകാരും അവര് പരിശീലിപ്പിച്ച ഐ.എ.എസുകാരും പൊതുവെ കാലിടറാതെ മുമ്പോട്ടു പോയി. പിന്നെ ഐ.സി.എസുകാരില് അവസാനത്തെയാള് (എന്.കെ. മുഖര്‍ജി എന്നാണോര്‍മ്മ) പിരിഞ്ഞു. ഞങ്ങളുടെ സംഘടന ഐ.സി ആന്റ് എ.എസ് അസോസിയേഷന് എന്ന പേര് മാറ്റി ഐ.എ.എസ് അസോസിയേഷന് ആയി രൂപാന്തരപ്പെട്ടു. പത്ത് ഐ.സി.എസുകാരെ പ്രതിവര്‍ഷം നിയമിച്ചിരുന്നതിനുപകരം നൂറ് ഐ.എ.എസുകാരെ നിയമിക്കാന് തുടങ്ങിയതോടെ അല്‌പസ്വല്‌പം അപചയം ദൃശ്യമാകാന് തുടങ്ങി. നാടാകെ അഴിമതിയായപ്പോള് അതിന്റെ പ്രതിഫലനം സര്‍വീസിലും കാണാമെന്നായി. ഇതൊക്കെയാണെങ്കിലും `ദ് ഇക്കോണമിസ്റ്റ്' നടത്തിയ ഒരു പഠനത്തില് ഇന്ത്യയെ നിലനിര്‍ത്തുന്ന ഏറ്റവും പ്രധാനപ്പെട്ട ഒറ്റഘടകം - Single Most Important Factor- നമ്മുടെ കളക്‌ടര്‍മാരാണ്. എന്ന് കണ്ടെത്തി. അവര് നിഴല്‍പോലെ പിന്തുടര്‍ന്ന് നിരീക്ഷണവിധേയരാക്കിയ കളക്‌ടര്‍മാര് ഒരേ സ്വഭാവം ഉള്ള ജില്ലകളല്ല ഭരിച്ചിരുന്നത് എങ്കിലും എല്ലായിടത്തും കര്‍മ്മനൈപുണ്യവും പ്രവര്‍ത്തനശൈലിയും പൊതുവെ സമാനമായിരുന്നു എന്ന് അവര് കണ്ടെത്തി. കേരളത്തില് അന്ന് എറണാകുളം കളക്‌ടര് ആയിരുന്ന മുഹമ്മദ് ഹനീഷിനെ അവര് പ്രശംസിച്ചു എന്നത് കേരള കേഡറിന് അഭിമാനം പകര്‍ന്നു. (ഈ യുവാവ് സി.ഇ.ടിയില് പഠിച്ചയാളും കൃഷ്‌ണകുമാറിനേയും കൃഷ്‌ണമൂര്‍ത്തിയേയും -എന്നേയും പോലെ യൂണിയന് ചെയര്‍മാനും ആയിരുന്നയാളാണ് എന്നത് അസാമാദൃസ്യര് പ്രത്യേകം ശ്രദ്ധിച്ചത് സ്വാഭാവികം; മാപ്പ്).\nഇങ്ങനെ തികച്ചും വ്യത്യസ്‌തമായ സാഹചര്യങ്ങളില് പ്രാഗത്ഭ്യം സംരക്ഷിക്കാന് പോന്ന ഒരു സര്‍വീസ് രൂപാന്തരപ്പെടുത്തിയവരെ നമിച്ചുപോകും എന്നു പറഞ്ഞല്ലോ. ലോകത്ത് മറ്റൊരിടത്തും ഇല്ലാത്തതാണ് ഈ പരിപാടി. പാക്‌സിഥാനും തുടര്‍ന്ന് ബംഗ്ലാദേശും ഐ.സി.എസിനു പിന്തുടര്‍ച്ചക്കാരെ കണ്ടെത്തിയെങ്കിലും പട്ടാളഭരണം അതിന്റെ സ്വഭാവം മാറ്റി. കുറച്ചെങ്കിലും പരിക്കില്ലാതെയുള്ളത് ശ്രീലങ്കയിലാണ് എന്നു തോന്നുന്നു.\nസര്‍വീസ് കാലചക്രത്തെ അതിജീവിച്ച് ഇന്ന് നിലനില്‍ക്കുന്നതിന്റെ പ്രധാന കാരണം യു.പി.എസ്.സിയാണ്. സുപ്രീംകോടതി ഉള്‍പ്പടെ നമ്മുടെ എല്ലാ ഭരണ സംവിധാനങ്ങളും ആരോപണങ്ങള്‍ക്കും സംശയങ്ങള്‍ക്കും വിധേയരായപ്പോഴും യു.പി.എസ്.സി അതിന്റെ വിശ്വാസ്യത നിലനിര്‍ത്തി, നിലനിര്‍ത്തുന്നു എന്നതാണ് നമ്മുടെ സിവില് സര്‍വീസിന്റെ വിജയരഹസ്യം. ആണ്ടോടാണ്ട് ലക്ഷക്കണക്കിന് യുവതീയുവാക്കള് സിവല്‍സര്‍വീസ് ആകര്‍ഷകമായി കാണുന്നു എന്നത് സര്‍വീസില് ഉണ്ടായിരുന്നവരും ഇപ്പോള് ഉള്ളവരും ആയ പ്രഗത്ഭമതികള്‍ക്കുള്ള പ്രശംസാപത്രം മാത്രമല്ല, യൂണിയന് പബ്ലിക് സര്‍വീസ് കമ്മീഷനുള്ള പ്രശസ്‌തിപത്രം കൂടെയാണ്.\nഒട്ടാകെ പത്തുലക്ഷം പേരാണ് ഈ പരീക്ഷയ്‌ക്കുള്ള ആദ്യഘട്ടത്തില് രംഗത്തെത്തുന്നത്. അതിന്റെ പകുതിയോളം പ്രാഥമിക പരീക്ഷയ്‌ക്കു മുമ്പുതന്നെ ആയുധം താഴെവെച്ച് പലായനം ചെയ്യും. അഞ്ച് ലക്ഷം യുവതീയുവാക്കള് പരീക്ഷ എഴുതും. അതില് നിന്ന് പത്തുപന്തീരായിരം പേര് പ്രധാന പരീക്ഷ എഴുതുവാന് യോഗ്യത നേടും. അങ്ങനെ എഴുതുന്നവരില് നിന്ന് ഏകദേശം മൂവായിരം പേരെ വ്യക്തിത്വപരിശോധന എന്ന പേഴ്‌സണാലിറ്റി ടെസ്റ്റിനു വിളിക്കും. ഒടുവില് ആയിരത്തോളം ചെറുപ്പക്കാര് തെരഞ്ഞെടുക്കപ്പെടും. പത്തുലക്ഷത്തില് നിന്ന് ആയിരം! ഏതാണ്ട് 0.1 ശതമാനം. നമുക്ക് ഈ കുഞ്ഞുങ്ങളെ അഭിമാനിക്കാം, അസൂയയോ പിശുക്കോ കൂടാതെ.\nഈ പരീക്കയ്‌ക്ക് കോച്ചിംഗ് വേണോ? നിര്‍ബന്ധമില്ല. കോച്ചിംഗ് കൊണ്ട് ഗുണം ഉണ്ടാകുമോ? സാധാരണ ഗതിയില് ഉണ്ടാകും എന്നാല് സ്വഭാവേന കഴിവുള്ളവരുടെ കഴിവുകള് തേച്ചുമിനുക്കി എടുക്കാനല്ലാതെ ആരേയും ഉന്തി മരംകേറ്റാന് ഒരു കോച്ചിനും കഴിയുകയില്ല.\nഞങ്ങളുടെ കാലത്ത് ഇന്നത്തെ മാതിരി കോച്ചിംഗ് ഡല്‍ഹിയില് മാത്രം ആയിരുന്നു കിട്ടിയിരുന്നത്. ഇവിടെ യൂണിവേഴ്‌സിറ്റി കോളജില് പട്ടികജാതി വിദ്യാര്‍ത്ഥികള്‍ക്ക് വേണ്ടി ഒരു പരിപാടി 1962-ല് നടത്തി. അവിടെ അഞ്ച് വിദ്യാര്‍ത്ഥികളെയോ മറ്റോ ഓപ്പണ് ക്വോട്ടയില് പ്രവേശിപ്പിച്ചിരുന്നു. അന്ന് പഠിപ്പിക്കാന് നിയുക്തരായ അധ്യാപകര്‍ക്ക് ഈ പരീക്ഷയെക്കുറിച്ചോ അതിനു തയാറെടുക്കേണ്ടവിധത്തെക്കുറിച്ചോ ഒന്നും ഒരു ധാരണയും ഉണ്ടായിരുന്നില്ല എന്നു പറയുന്നത് ഗുരുനിന്ദയല്ല. കുറ്റം അവരുടെതായിരുന്നില്ല. അവര് ബിരുദാന്തര ക്ലാസുകളില് പഠിപ്പിക്കുന്നതുപോലെ സാവകാശത്തില് പഠിപ്പിച്ചു. പരീക്ഷ ഗൗരവമായെടുക്കുന്നവര്‍ക്ക് ആ സ്‌പീഡ് പോരായിരുന്നതിനാല് അവര് പബ്ലിക് ലൈബ്രറിയും യൂണിവേഴ്‌സിറ്റി ലൈബ്രറിയും കേന്ദ്രീകരിച്ച് തന്നത്താന് പഠിച്ചുതുടങ്ങി.\nഈ അവസ്ഥയ്‌ക്ക് ഗുണപരമായ ഒരു മാറ്റം ഉണ്ടായത് 2005-ല് ഉമ്മന്‍ചാണ്ടി മുഖ്യമന്ത്രിയായപ്പോള് സ്റ്റേറ്റ് സിവില് സര്‍വീസ് അക്കാഡമി തുടങ്ങിയതോടെയാണ്. പത്തുവര്‍ഷംകൊണ്ട് ഏതാണ്ട് മുന്നൂറോളം യുവതീയുവാക്കളാണ് അക്കാദമി വഴി സിവില് സര്‍വീസില് എത്തിയത്. 1,2,4,10 എന്നിങ്ങനെയുള്ള ഉയര്‍ന്ന റാങ്ക് മുതല് ഇക്കൊല്ലം 1223-മത് റാങ്ക് നേടിയ ചെറുപ്പക്കാരന് വരെ ഇക്കൂട്ടത്തിലുണ്ട്. അക്കാദമിയുടെ നേട്ടത്തിനുള്ള ഏറ്റവും വലിയ സാക്ഷ്യം അവിടെ പരിശീലനത്തിന് കുട്ടികളെ തെരഞ്ഞെടുക്കുന്നത് എന്‍ട്രന്‍സ് പരീക്ഷ നടത്തിയിട്ടാണ് എന്നത് തന്നെ; അത്രയ്‌ക്കുണ്ട് തിരക്ക് പ്രവേശനം കിട്ടാന്.\nഅക്കാദമിക്ക് നല്ല ഒരു പുസ്‌തകശേഖരം ഉണ്ട്. ഒരേസമയം 120 പേര്‍ക്ക് ഉപയോഗിക്കാവുന്ന എയര്‍കണ്ടീഷന്‍ഡ് റീഡിങ് റൂം. ഹൈസ്‌പീഡ് ഇന്റര്‍നെറ്റ്, വൈഫൈ ഒക്കെ ഉണ്ട് ലൈബ്രറിയില്. രാത്രി ഒമ്പതര വരെ ലൈബ്രറി സൗകര്യങ്ങള് ഉപയോഗിക്കാം. പ്രിലിമിനറിയുടെ പരിശീലനത്തിന് മുപ്പതിനായിരം രൂപ ഫീസ് ഉണ്ടെങ്കിലും പ്രിലിമിനറി ജയിച്ചവര്‍ക്ക് മെയിന് പരീക്ഷയ്‌ക്കുള്ള പരിശീലനം സൗജന്യമാണ്. അവിടുന്നങ്ങോട്ട് സര്‍ക്കാര് അവരെ ദത്തെടുക്കുകയാണ്.\nഅക്കാദമിയുടെ കീര്‍ത്തി വ്യാപിച്ചതോടെ തിരുവനന്തപുരത്ത് സമാന സ്ഥാപനങ്ങള് സ്വകാര്യമേഖലയിലും ഉണ്ടാകാന് തുടങ്ങി. അവയില് ചിലത് അവര് ശ്രദ്ധകേന്ദ്രീകരിക്കുന്ന വിഷയങ്ങളില് ഏറെ മേന്മയുള്ളവയാണ്. പാലാ ഇന്‍സ്റ്റിറ്റിയൂട്ടിന്റെ മലയാളം കോച്ചിംഗ് എടുത്തുപറയാവുന്ന ഒരു ഉദാഹരണമാണ്. യശ:ശരീരനായ പ്രൊഫ. നാരായണന് സ്വകാര്യമായി നടത്തിയിരുന്ന ഇക്കണോമിക്‌സ് പരിശീലനവും ഓര്‍മ്മവരുന്നു. ഇപ്പോള് ഒരു വിഷയം മാത്രമാണ് ഐശ്ചികം. അതുകൊണ്ട് എല്ലാ വിഷയങ്ങളും പഠിപ്പിക്കുന്ന അക്കാദമി പോലെയുള്ള സ്ഥാപനങ്ങളെ ഒഴിവാക്കരുത്.അക്കൂട്ടത്തില് തന്നെ ഏറ്റവും കൂടുതല് പേര് പഠിക്കുന്നതിനാല് അക്കാദമിക്ക് ഒരു പ്രമുഖ സ്ഥാനം അംഗീകരിക്കേണ്ടതുണ്ട്. ഗൗരവമായി പരീക്ഷ എഴുതുന്ന പത്തിരൂനൂറ് പേര് ഒരു കാമ്പസില് ഉണ്ടാകുമ്പോള് ചര്‍ച്ചകള് വഴിയും മറ്റും വളരെ പ്രയോജനം കിട്ടും. ഡല്‍ഹിയിലെ സെന്റ് സ്റ്റീഫന്‍സും, ജെ.എന്.യുവും ഒക്കെ ഇത്തരം ഇടങ്ങളാണ്. ആകെ പത്തുപേര് പഠിക്കുന്ന സ്ഥാപനം നന്നായിക്കൂടെന്നില്ല. എങ്കിലും `സിവില്‍സര്‍വീസേ ശരണം' എന്ന മട്ടില് ലൈബ്രറിയും ഇന്റര്‍നെറ്റും ആയി നടക്കുന്ന പത്തിരുന്നൂറ് പേരുടെ സാന്നിധ്യം തന്നെ ഒരു വലിയ പ്രചോദനമാണ് എന്ന് നിരീക്ഷിക്കാതെ വയ്യ.\nമെയിന്‍സ് ഫലം വന്നാല് പേഴ്‌സണാലിറ്റി ടെസ്റ്റിന് പലരും സൗകര്യം ഒരുക്കും. ആരൊക്കെയാണ് ഇന്റര്‍വ്യൂ നടത്തുന്നത് എന്ന് പരിശോധിച്ച് കഴിയുന്നത്ര മോഡല് അഭിമുഖങ്ങളില് പങ്കെടുക്കുന്നത് കൊള്ളാം.\nവിദേശകാര്യ സെക്രട്ടറിയായിരുന്ന കെ.പി.എസ് മേനോന്, യു.പി.എസ്.സി അംഗമായിരുന്ന കെ. റോയ് പോള്, ഇന്റര്‍വ്യൂ മാര്‍ക്കിലെ റാങ്കുകാരി ലളിതാംബിക മുതല്‍പേര് ആയിരിക്കും അക്കാദമിയില് ഇന്റര്‍വ്യൂ ബോര്‍ഡില്. ഓരോ പരിശീലനാര്‍ത്ഥിക്കും മൂന്ന് ഇന്റര്‍വ്യൂ വരെ അനുവദിക്കും. അതുകൊണ്ട് അക്കാദമിയില് പരിശീലനം നേടുന്നവര്‍ക്കും മറ്റ് സ്ഥാപനങ്ങളിലെ ഇന്റര്‍വ്യൂവിനു പോകാന് കഴിയും. പോകുന്നതുകൊണ്ട് ദോഷമില്ലല്ലോ. അധികസ്യ അധികഫലം.\nനമ്മുടെ നാട്ടില് കുട്ടികള് കൂടുതലായി സിവില്‍സര്‍വീസില് വരണം. രാഷ്‌ട്രീയമായ ബലംകൊണ്ട് കേരളം ഏറെയൊന്നും നേടുകയില്ല. കൊച്ചി വിമാനത്താവളം ഏറ്റവും നല്ല ഉദാഹരണം. പത്തിരുപത് വിദേശ സര്‍വീസുകളില് കൊച്ചി മുരടിച്ച് കിടന്നപ്പോഴാണ് ബീഹാര് കേഡറിലെ ഒരു മലയാളി - കെ. റോയി പോള്- കേന്ദ്രത്തില് വ്യോമയാന സെക്രട്ടറിയായത്. അടുത്ത രണ്ടുവര്‍ഷം കൊണ്ട് കൊച്ചി നടത്തിയ കുതിച്ചുചാട്ടം ചരിത്രമാണ്. 22 വളര്‍ന്ന് 122 ആയി സര്‍വീസുകള്. വല്ലാര്‍പാടം മറ്റൊരു ഉദാഹരണം. 1985-ല് ഞാന് എഴുതിക്കൊടുത്തതാണ്. രണ്ട് ദശാബ്‌ദം ഒന്നും നടന്നില്ല. ഒടുവില് ടി.കെ.എ നായരും, കെ.എം. ചന്ദ്രശേഖറും കെ. മോഹന്‍ദാസും താക്കോല് സ്ഥാനങ്ങളില് ഒത്തുവന്നപ്പോള് ശിലാസ്ഥാപനം നടന്നു. പെട്ടെന്ന് ഓര്‍മ്മ വന്ന രണ്ട് ഉദാഹരണങ്ങള് കുറിച്ചു എന്നു മാത്രം.\nനമുക്ക് ഇപ്പോള് വേറൊരു സൗകര്യംകൂടിയുണ്ട്. ഒ.ബി.സിയില് പെട്ട രണ്ട് പ്രമുഖ സമുദായങ്ങള് സംവരണാനുകൂല്യം കൂടാതെ തന്നെ സിവില് സര്‍വീസ് പരീക്ഷ ജയിക്കാന് പോന്നവരായി കേരളത്തില് ഉണ്ട്. ഈഴവരും, മുസ്‌ലീമുകളും. സംവരണം ഉള്ളതുകൊണ്ട് കൂടുതല് പേര്‍ക്ക് കിട്ടും എന്ന അധിക സൗകര്യം ഈ സമുദായങ്ങള് പ്രയോജനപ്പെടുത്തിയാല് സിവില് സര്‍വീസിലെ മലയാളി സാന്നിധ്യം കുറെക്കൂടെ വര്‍ധിച്ചുകിട്ടും.\nപൊതുവെ ശകുനങ്ങളൊക്കെ കൊള്ളാം. `കര്‍മ്മസമായുക്തം ദൈവം സാധു വിവര്‍ദ്ധതേ' എന്ന് മഹാഭാരതത്തില് എവിടെയോ പറയുന്നുണ്ട്. കര്‍മ്മവുമായി ഒത്തുചേരുമ്പോള് വിധി മികച്ച ഫലം നല്‍കും. നേര്‍ത്ത തീയും കാറ്റടിക്കുമ്പോള് ഉയര്‍ന്നു കത്തുമല്ലോ. അതുകൊണ്ട് ഉത്സാഹത്തോടെ യത്‌നിച്ചാല് നമുക്ക് സിവില് സര്‍വീസിലെ സാന്നിധ്യം ഇനിയും മെച്ചപ്പെടുത്താം.


കൊവിഡ് വ്യാപനം രൂക്ഷം; കേരളത്തിൽ ഇന്ന് റിപ്പോർട്ട് ചെയ്തത് 46,387 കേസുകൾ -\nanu\tJanuary 20, 2022\nസംസ്ഥാനത്ത് ഇന്ന് 46,387 പേര്‍ക്ക് കൊവിഡ് സ്ഥിരീകരിച്ചു. തിരുവനന്തപുരം 9720, എറണാകുളം 9605, കോഴിക്കോട് 4016, തൃശൂര് 3627, കോട്ടയം 3091, കൊല്ലം 3002, പാലക്കാട് 2268, മലപ്പുറം 2259, കണ്ണൂര് 1973, ആലപ്പുഴ 1926, പത്തനംതിട്ട 1497, ഇടുക്കി 1441, കാസര്‍ഗോഡ് 1135, വയനാട് 827 എന്നിങ്ങനേയാണ് ജില്ലകളില് ഇന്ന് രോഗ ബാധ സ്ഥിരീകരിച്ചത്.\nകഴിഞ്ഞ 24 മണിക്കൂറിനിടെ 1,15,357 സാമ്പിളുകളാണ് പരിശോധിച്ചത്.സംസ്ഥാനത്തെ വിവിധ ജില്ലകളിലായി 3,20,516 പേരാണ് ഇപ്പോള് നിരീക്ഷണത്തിലുള്ളത്. ഇവരില് 3,13,323 പേര് വീട്/ഇന്‍സ്റ്റിറ്റിയൂഷണല് ക്വാറന്റൈനിലും 7193 പേര് ആശുപത്രികളിലും നിരീക്ഷണത്തിലാണ്. 1337 പേരെയാണ് പുതുതായി ആശുപത്രിയില് പ്രവേശിപ്പിച്ചത്.നിലവില് 1,99,041 കൊവിഡ് കേസുകളില്,3ശതമാനം വ്യക്തികള് മാത്രമാണ് ആശുപത്രി/ഫീല്‍ഡ് ആശുപത്രികളില് പ്രവേശിപ്പിക്കപ്പെട്ടിട്ടുള്ളത്.\nകഴിഞ്ഞ ദിവസങ്ങളിലുണ്ടായ 32 മരണങ്ങളാണ് കൊവിഡ് മൂലമാണെന്ന് ഇന്ന് സ്ഥിരീകരിച്ചത്. ഇതുകൂടാതെ സുപ്രീംകോടതി വിധിപ്രകാരം കേന്ദ്രസര്‍ക്കാരിന്റെ പുതിയ മാര്‍ഗനിര്‍ദേശമനുസരിച്ച് അപ്പീല് നല്‍കിയ 309 മരണങ്ങളും റിപ്പോര്‍ട്ട് ചെയ്തിട്ടുണ്ട്. ഇതോടെ സംസ്ഥാനത്തെ ആകെ മരണം 51,501 ആയി.\nഇന്ന് രോഗം സ്ഥിരീകരിച്ചവരില് 172 പേര് സംസ്ഥാനത്തിന് പുറത്ത് നിന്നും വന്നവരാണ്. 43,176 പേര്‍ക്ക് സമ്പര്‍ക്കത്തിലൂടെയാണ് രോഗം ബാധിച്ചത്. 2654 പേരുടെ സമ്പര്‍ക്ക ഉറവിടം വ്യക്തമല്ല. 385 ആരോഗ്യ പ്രവര്‍ത്തകര്‍ക്കാണ് രോഗം ബാധിച്ചത്.\nരോഗം സ്ഥിരീകരിച്ച് ചികിത്സയിലായിരുന്ന 15,388 പേര് രോഗമുക്തി നേടി. തിരുവനന്തപുരം 1701, കൊല്ലം 519, പത്തനംതിട്ട 492, ആലപ്പുഴ 437, കോട്ടയം 3300, ഇടുക്കി 369, എറണാകുളം 4216, തൃശൂര് 1072, പാലക്കാട് 476, മലപ്പുറം 652, കോഴിക്കോട് 1351, വയനാട് 142, കണ്ണൂര് 317, കാസര്‍ഗോഡ് 344 എന്നിങ്ങനേയാണ് രോഗമുക്തിയായത്. ഇതോടെ 1,99,041 പേരാണ് രോഗം സ്ഥിരീകരിച്ച് ഇനി ചികിത്സയിലുള്ളത്. 52,59,594 പേര് ഇതുവരെ കൊവിഡില് നിന്നും മുക്തി നേടി.\nStory highlights: Covid cases increasing in Kerala


saff womens championship india - Malayalam MyKhel\n» സാഫ് കപ്പ് വനിതാ ഫുട്‌ബോള്; ബംഗ്ലാദേശിനെ തകര്‍ത്ത് ഇന്ത്യ ഫൈനലില്\nUpdated: Thursday, March 21, 2019, 8:37 [IST]\nകാഠ്മണ്ഠു: നേപ്പാളില് നടക്കുന്ന സാഫ് കപ്പ് വനിതാ ഫുട്‌ബോളില് ഇന്ത്യ ഫൈനലില്. സെമിയില് ബംഗ്ലാദേശിനെ ഏകപക്ഷീയമായ നാലു ഗോളുകള്‍ക്കാണ് ഇന്ത്യ തോല്‍പ്പിച്ചത്. ഇതോടെ തുടര്‍ച്ചയായ അഞ്ചാം തവണയും ഇന്ത്യ ഫൈനലില് ഇടം പിടിച്ചു. ഫൈനലില് നേപ്പാളാണ് ഇന്ത്യയുടെ എതിരാളി. ടൂര്‍ണമെന്റില് ഇതുവരെയായി 15 ഗോളുകള് അടിച്ചുകൂട്ടിയ ഇന്ത്യയ്ക്ക് തന്നെയായിരിക്കും ഫൈനലിലും സാധ്യത.\nബംഗ്ലാദേശിനെതിരെ തുടക്കം മുതല് ആക്രമിച്ചു കളിച്ച ഇന്ത്യ പതിനെട്ടാം മിനിറ്റിലാണ് ആദ്യ ഗോള് നേടുന്നത്. ദലിമ ചിബ്ബര് ഇന്ത്യയ്ക്കായി ഗോള് നേടി. സഞ്ജുവിന്റെ കോര്‍ണര് കിക്ക് ദലിമ ഗോളിലേക്ക് തിരിച്ചുവിടുകയായിരുന്നു. ആദ്യ ഗോളിനുശേഷം ഇരു ടീമുകളും പരസ്പരം ആക്രമിച്ചു കളിച്ചു. ഒന്നിലേറെ അവസരങ്ങള് ഇരുവരും പാഴാക്കുകയും ചെയ്തു.\nമത്സരം പുരോഗമിക്കവെ 23-ാം മിനിറ്റില് മധ്യനിര താരം ഇന്ദുമതിയിലൂടെ ഇന്ത്യ രണ്ടാം ഗോള് നേടി. 37-ാം മിനിറ്റില് ഇന്ത്യ മൂന്നാമത്തെ ഗോളും സ്വന്തമാക്കി. പ്രത്യാക്രമണത്തിലൂടെ ഇന്ദുമതി തന്നയാണ് മൂന്നാം ഗോള് നേടിയത്. ടൂര്‍ണമെന്റിലുടനീളം ഇന്ത്യ കാട്ടിയ ക്ലിനിക്കല് ഫിനിഷിങ്ങിന് ഉദാഹരണമായിരുന്നു മൂന്നാംഗോള്. മനീഷ നാലാം ഗോള് കൂടി നേടിയതോടെ ഇന്ത്യ ഫൈനല് ഉറപ്പിച്ചിരുന്നു.\n11 min ago ഐ ലീഗ്: വിജയ വഴിയില് തിരിച്ചെത്തി റിയല് കശ്മീര്\nRead more about: bangladesh nepal india football ഇന്ത്യ വനിത ഫുട്‌ബോള് ബംഗ്ലാദേശ് നേപ്പാള്\nStory first published: Thursday, March 21, 2019, 8:32 [IST]


ചെറിയാനും വാഹിദിനും തിരിച്ചുവരാം: ആന്റണി | Kerala -> Cherian and Wahid can haveacomeback: Antony - Malayalam Oneindia\nചെറിയാനും വാഹിദിനും തിരിച്ചുവരാം: ആന്റണി\nതിരുവനന്തപുരം: നിയമസഭാ തിരഞ്ഞെടുപ്പ് സമയത്ത് കോണ്‍ഗ്രസില് നിന്ന് വിട്ടുപോയ ആര്‍ക്കും പാര്‍ട്ടിയിലേക്ക് തിരിച്ചുവരാമെന്ന് എ.കെ. ആന്റണി. തിരുവനന്തപുരത്ത് മെയ് 15 ചൊവാഴ്ച നടന്ന മുഖാമുഖത്തില് ചെറിയാന് ഫിലിപ്പും എം.എ. വാഹിദുമുപ്പെടെയുള്ളവരെ തിരിച്ചെടുക്കുമോ എന്ന ചോദ്യത്തിന് മറുപടി പറയുകയായിരുന്നു അദ്ദേഹം.\nപാര്‍ട്ടിക്ക് ആരോടും വിരോധമില്ല. കോണ്‍ഗ്രസില് എന്നും അഭിപ്രായവ്യത്യാസവും വിയോജിപ്പുകളും അനുവദിച്ചിട്ടുണ്ട്. അതുകൊണ്ട് പാര്‍ട്ടി ക്ഷീണിക്കുകയുമില്ല - ആന്റണി വ്യക്തമാക്കി.\nഇടതുമുന്നണി സര്‍ക്കാരിന്റെ ദുര്‍ഭരണം, കെടുകാര്യസ്ഥത, അക്രമം, സാമ്പത്തികതകര്‍ച്ച എന്നിവയില് നിന്ന് പാഠമുള്‍ക്കൊണ്ടായിരിക്കും യുഡിഎഫ് സര്‍ക്കാര് പ്രവര്‍ത്തിക്കുകയെന്ന് ആന്റണി പറഞ്ഞു. തെറ്റുകള് ആവര്‍ത്തിക്കാതിരിക്കുക എന്നതിനാണ് മുന്‍ഗണന. സര്‍ക്കാരിന് പണമില്ലാത്തതുകൊണ്ട് നിക്ഷേപം നാടനായാലും സഹകരണമേഖലയില് നിന്നായാലും സ്വകാര്യമേഖലയില് നിന്നായാലും വിദേശത്തുനിന്നായാലും സ്വീകരിക്കുമെന്ന് ആന്റണി വ്യക്തമാക്കി.\nബിജെപിയുടെ വോട്ടുകള് വാങ്ങിയാണ് യുഡിഎഫ് ഭരണത്തിലേറിയതെന്ന് മുഖ്യമന്ത്രി ഇകെ. നായനാര് ആവര്‍ത്തിക്കുന്നത് അദ്ദേഹം ഇപ്പോഴും ദന്തഗോപുരവാസിയാണെന്ന് തെളിയിക്കുന്നു. ജനങ്ങള്‍ക്കിടയിലേക്കിറങ്ങിവന്ന് തങ്ങള്‍ക്കു സംഭവിച്ച പിഴവുകള് മനസ്സിലാക്കുകയാണ് നായനാര് ചെയ്യേണ്ടത്. മാര്‍ക്സിസ്റ് സര്‍ക്കാര് തിരിച്ചുവരരുതെന്ന് ആഗ്രഹിച്ചിരുന്ന എല്ലാവരുടെയും വോട്ടുകള് തങ്ങള്‍ക്ക് ലഭിച്ചിട്ടുണ്ട്. അതില് ബിജെപി, സിപിഎം എന്ന വ്യത്യാസമില്ല. ഒട്ടേറെ മാര്‍ക്സിസ്റുകാരും തങ്ങള്‍ക്കു വോട്ടുചെയ്തിട്ടുണ്ട്.\nഉദാരവല്‍ക്കരണത്തെ യുഡിഎഫ് സര്‍ക്കാര് സ്വാഗതം ചെയ്യും. എന്നാല് അതിന്റെ ദോഷവശങ്ങളെ പൂര്‍ണമായി ഒഴിവാക്കുകയും ചെയ്യും. വിവരസാങ്കേതിക വിദ്യയുടെ കാര്യത്തില് സിപിഎം അവലംബിച്ചിരുന്ന സിദ്ധാന്തപരമായ കടുംപിടിത്തം തങ്ങള്‍ക്കുണ്ടാവില്ല.\nയുഡിഎഫ് വിജയത്തിന്റെ മുഖ്യശില്പിയായി തന്നെ വിശേഷിപ്പിക്കുന്നത് ശരിയല്ല. കൂട്ടുനേതൃത്വത്തോടെയാണ് തിരഞ്ഞെടുപ്പിനെ നേരിട്ടത്. അവസാന ആഴ്ചകളില് പ്രകടിപ്പിച്ച കൂട്ടായ്മ വോട്ടര്‍മാരില് ആത്മവിശ്വാസം വളര്‍ത്തിയിരുന്നു. ഈ തിരഞ്ഞെടുപ്പില് യുഡിഎഫ് ജയിക്കാന് കാരണം നിഷ്പക്ഷമതികളായ വോട്ടര്‍മാര് കഴിഞ്ഞ അഞ്ചുവര്‍ഷം കേരളം ഭരിച്ചവരെ പുറത്താക്കണമെന്ന് ആത്മാര്‍ത്ഥമായി ആഗ്രഹിച്ചതുകൊണ്ടാണ്. യുഡിഎഫിനോട് അവര്‍ക്ക് അമിതമായ സ്നേഹമൊന്നുമില്ലായിരുന്നു - അദ്ദേഹം ചൂണ്ടിക്കാട്ടി.\nതിരഞ്ഞെടുപ്പിന്റെ ആദ്യനാളുകളിലും യുഡിഎഫില് കൂട്ടായ്മയുണ്ടായിരുന്നെങ്കില് കൂടുതല് സീറ്റുകള് നേടുമായിരുന്നില്ലേ എന്ന ചോദ്യത്തിന് ഇത്രയും സീറ്റുകള് പോരെ, പ്രതിപക്ഷം വേണ്ടേ എന്നായിരുന്നു ആന്റണിയുടെ മറുചോദ്യം.\nപാപ്പരായ ജനങ്ങളെ പിഴിഞ്ഞുകൊണ്ട് പാര്‍ട്ടിക്ക് സ്വത്ത് വളര്‍ത്തുകയായിരുന്നു സിപിഎം ചെയ്തത്. ജനങ്ങളുടെ ദുഃഖത്തില് പങ്കു ചേരുന്നതിനു പകരം മാനവീയം പോലുള്ള ആര്‍ഭാടങ്ങളുടെ പുറകെയായിരുന്നു സിപിഎം.\nmalayalam news cherian philip kerala election 2001 aicc representative motilal vora vahid


Apr 12, 2019, 07:25 am IST\nമുന്‍കാലങ്ങളില് നിന്ന് വ്യത്യസ്തമായി ഇന്റര്‍നെറ്റ് ഇന്ന് എല്ലാവര്‍ക്കും അത്യാവശ്യമായി മാറിയിരിക്കുന്നു. മറ്റ് പല കാര്യങ്ങളും ചെയ്യുന്നത് പോലെ ഇന്റര്‍നെറ്റ് ജീവിതത്തിന്റെ അടിസ്ഥാന ആവശ്യമായി മാറിയിരിക്കുന്നു. അതിനുള്ള ചിലവും സമയവും സ്ഥലങ്ങളുമെല്ലാം മുമ്പത്തേതില് നിന്ന് എത്രയോ മടങ്ങ് സൗകര്യപ്രദമായിരിക്കുന്നു. എന്നാല് ഇന്റര്‍നെറ്റിന് അമിത ഉപയോഗം തകര്‍ക്കുന്നത് കൗമാരക്കാരെയാണ്. മുമ്പെങ്ങുമില്ലാത്ത വിധം ഇത് അവരുടെ മനസിനെയാണ് ബാധിക്കുന്നത്. വിദഗ്ധരായ മനശാസ്ത്രജ്ഞരും, ഡോക്ടര്‍മാരുമെല്ലാം ഇക്കാര്യങ്ങള് നിരവധി തവണ വ്യക്തമാക്കിയിട്ടുള്ളതാണ്.\nലൈംഗികതയുമായി ബന്ധപ്പെട്ട് നിരവധി സംശയങ്ങളും ആശങ്കകളും ഉണ്ടായിവരുന്ന സമയമാണ് കൗമാരം. ആരോഗ്യപരമായ രീതിയിലല്ല, ഈ വിഷയത്തെ കൈകാര്യം ചെയ്യുന്നതെങ്കില് അത് പിന്നീടുള്ള ജീവിതത്തില് ഗുരുതരമായ പ്രശ്നങ്ങള്‍ക്ക് ഇടയാക്കും. ലൈംഗികതയുമായി ബന്ധപ്പെട്ട പല തെറ്റായ കാര്യങ്ങളും ഇന്റര്‍നെറ്റിലൂടെ പഠിക്കാനുള്ള സാഹചര്യവും ഏറെയാണ്.\nഇത്തരത്തിലുള്ള കാര്യങ്ങള്‍ക്കാണ് മിക്കവാറും കൗമാരക്കാര് ഇന്റര്‍നെറ്റ് ഉപയോഗിക്കുന്നത്. പോണ് സൈറ്റ് സന്ദര്‍ശനം, സമൂഹമാധ്യമങ്ങളിലാണെങ്കില് സെക്സ് ചാറ്റ്, ഗ്രൂപ്പ് ചാറ്റ്, ഡേറ്റിംഗ് അങ്ങനെ പോകുന്നു വിനോദങ്ങള്. ഇത് ശാരീരികമായോ മാനസികമായോ അവരെ പല രീതിയിലും ബാധിച്ചേക്കാം. ലൈംഗികതയ്ക്ക് വേണ്ടി കൂടുതല് സമയം ഓണ്‍ലൈനില് ചിലവഴിക്കുന്ന 14 മുതല് 17 വരെയുള്ള പ്രായക്കാര് ഒരുപക്ഷേ ഭാവിയില് ലൈംഗിക കുറ്റകൃത്യങ്ങളില് ഇരയായി വരെ വന്നേക്കാമെന്നാണ് പുതിയൊരു പഠനം അവകാശപ്പെടുന്നത്. ‘യൂത്ത് ആന്റ് അഡോളസെസ്’ എന്ന പ്രസിദ്ധീകരണത്തിലാണ് പഠനത്തിന്റെ വിശദാംശങ്ങള് വന്നത്.\nഒരുകൂട്ടം കൗമാരക്കാരെ ഉപയോഗിച്ചാണ് ഗവേഷകര് ഈ പഠനം നടത്തിയത്. പ്രധാനമായും നാല് രീതിയിലുള്ള കൗമാരക്കാരായിരുന്നു അവരെന്ന് പഠനസംഘം ഓര്‍മ്മിക്കുന്നു.\nഒരുപാട് സമയം ഓണ്‍ലൈനില് ചിലവഴിക്കുന്നവര്. അവര് പോണ്‍സൈറ്റുകള്‍ക്ക് അടിപ്പെടാനും, സെക്സ് ചാറ്റില് വീണുപോകാനും, നഗ്‌നചിത്രങ്ങള് പങ്കുവയ്ക്കാനുമെല്ലാം സാധ്യതകള് വളരെ കൂടുതലത്രേ.\nലൈംഗികതയുമായി ബന്ധപ്പെട്ട വിഷയങ്ങള്‍ക്ക് വേണ്ടി തിരച്ചില് നടത്തുന്നവരാണ് രണ്ടാമത്തെ വിഭാഗക്കാര്. അവര് സെക്സിയായ പ്രൊഫൈല് പിക്ചറോ മറ്റോ വച്ച് ആളുകളെ ആകര്‍ഷിക്കാനും മറ്റും ശ്രമിക്കില്ല.\nലൈംഗിക വിഷയങ്ങള്‍ക്ക് വേണ്ടി തിരച്ചില് നടത്താത്തവരാണ് ഈ വിഭാഗക്കാര്. എന്നാല് മറ്റുള്ളവരില് ആകര്‍ഷണമുണ്ടാക്കാന് ഇവര് ശ്രമിച്ചുകൊണ്ടിരിക്കും.\nഭാഗികമായി മാത്രം ഓണ്‍ലൈന് ഉപയോഗമുള്ളവര്. അവര്‍ക്ക് ഓണ്‍ലൈന് ലൈംഗികത അങ്ങനെ അനുഭവപ്പെട്ടോളണമെന്നില്ല.\nഇതില് മൂന്നാമത് പറഞ്ഞ വിഭാഗക്കാരാണ് ലൈംഗികമായി ചൂഷണം ചെയ്യപ്പെടാന് കൂടുതല് സാധ്യതയെന്ന് പഠനസംഘം ചൂണ്ടിക്കാണിക്കുന്നു. ആദ്യം പറഞ്ഞ വിഭാഗക്കാരുടെ അനുഭവവും മോശമായിരിക്കില്ല. രണ്ടാമത് പറഞ്ഞ വിഭാഗക്കാരാണെങ്കില്, ജീവിതത്തില് തന്നെ ഇത്തരം വൈകൃതങ്ങള്‍ക്ക് അടിപ്പെട്ടേക്കാം. ഉദാഹരണത്തിന് വൈകൃതമുള്ള ഒരാളെ പങ്കാളിയാക്കാന് വരെ ഇവര് തുനിയുമത്രേ.\nകൗമാരക്കാരെ ഇന്റര്‍നെറ്റ് ഉപയോഗത്തില് നിന്ന് പൂര്‍ണ്ണമായി തടഞ്ഞുകൊണ്ടല്ല ഇതിന് പരിഹാരം കാണേണ്ടതെന്നും മറിച്ച് അവരെ ഇത്തരം വിഷയങ്ങളുടെ ഗൗരവം പറഞ്ഞ് മനസിലാക്കി പിന്തിരിപ്പിക്കുകയാണ് വേണ്ടതെന്നും സംഘം ഓര്‍മ്മിപ്പിക്കുന്നു.\nONLINE SEX teen online use


11 years old girl molestd in Wayanad | വയനാട്ടിൽ കൊടും ക്രൂരത... ബാലികയെ മദ്യം നൽകി അച്ഛനും സുഹൃത്തുക്കളും പീഡിപ്പിച്ചു! - Malayalam Oneindia\nPublished: November 28 2019, 13:00 [IST]\nവയനാട്: ആദിവാസി ബാലികയെ മദ്യം നല്‍കി പീഡിപ്പിച്ചു. വയനാട്ടിലാണ് സംഭവം. കുട്ടിയുടെ അച്ഛനടക്കം നിരവധിപേരാണ് പീഡനത്തിനിരയാക്കിയത്. പെണ്‍കുട്ടിയുടെ വീട്ടിലെ സാഹചര്യം ശരിയല്ലെന്നും കുട്ടിയെ അവിടെ നിന്നും മാറ്റി താമസിപ്പിക്കണമെന്നും നേരത്തെത്തന്നെ ചൈല്‍ഡ്‌ലൈന് അറിയിച്ചിരുന്നതാണ്. എന്നാൽ ഇത് ചെവികൊള്ളാൻ കുട്ടിയുടെ ബന്ധുക്കൾ തയ്യാറായിരുന്നില്ലെന്നാണ് പുറത്ത് വരുന്ന റിപ്പോർട്ടുകൾ.\nസംഭവത്തെ തുടർന്ന് കുട്ടിയെ ചൈൽഡ് ലൈൻ ഏറ്റെടുത്തു. കുട്ടിയുടെ സംരക്ഷണത്തില് ബാലക്ഷേമ സമിതിക്ക് ഗുരുതര വീഴ്ച സംഭവിച്ചിട്ടുണ്ടെന്നാണ് ആക്ഷേപം. രണ്ട് വർഷം മുമ്പാണ് വീട്ടിലെ സാഹചര്യങ്ങൾ കണക്കിലെടുത്ത് കുട്ടിയെ മാറ്റി താമസിപ്പിക്കണമെന്ന് ചൈൽഡ് ലൈൻ ആവശ്യപ്പെട്ടത്. ഈ നിർദേശം സിഡബ്ല്യുസി വേണ്ടത്ര ഗൗരവത്തിൽ എടുത്തില്ല എന്നാണ് ആക്ഷേപം.\nപതിനൊന്നുകാരിയാണ് ലൈംഗികമായി ആക്രമിക്കപ്പെട്ടത്. സംഭവത്തില് മേപ്പാടി പൊലീസ് ഉടന് കേസെടുക്കും. പൊലീസ് കുട്ടിയുടെ മൊഴിയെടുക്കുകയാണ്. കേസില് കുട്ടിയുടെ അച്ഛനും അമ്മയും പ്രതികളാകുമെന്ന് പോലീസ് അറിയിച്ചിതായി ഏഷ്യാനെറ്റ് ന്യൂസ് റിപ്പോർട്ട് ചെയ്യുന്നു.\ngirl molest father liquor പെൺകുട്ടി പീഡനം അച്ഛൻ മദ്യം\n11 years old girl molestd in Wayanad


GK Malayalam - Page 30 of 37 - General Knowledge, Current Affairs and Quiz in Malayalam!\nഫിസിക്കൽ സയൻസ്/ സൗരയൂഥവും സവിശേഷതകളും\nസൗരയുഥത്തിന്റെ കേന്ദ്രം സൂര്യനാണെന്ന സിദ്ധാന്തം ശാസ്ത്രീയമായി അവതരിപ്പിച്ച ആദ്യ ശാസ്ത്രജ്ഞൻ ആര്? കോപ്പർനിക്കസ് (പോളണ്ട്) സൗരയൂഥത്തിലെ ഏറ്റവും വലിയ ഗ്രഹം ഏത്? വ്യാഴം സൗരയൂഥത്തിലെ ഏറ്റവും ചെറിയ ഗ്രഹം ഏത്? ബുധൻ ഭൂമിയുടെ ഏറ്റവും അടുത്തുള്ള നക്ഷത്രം ഏത്? സൂര്യൻ ഏതു നക്ഷത്രസമൂഹത്തിന്റെ ഭാഗമാണ് സൗരയുഥം? ആകാശഗംഗ (ക്ഷീരപഥം) ഭൂമി സൂര്യനിൽ നിന്ന് ഏറ്റവും അകലെ വരുന്നത് ഏത് ദിവസമാണ്? ജൂലൈ-4 സൂര്യന്റെ ഉപരിതലത്തിലെ ശരാശരി താപനില എത്രയാണ്? 5, 505 ഡിഗ്രി സെൽഷ്യസ് സൂര്യന്റെ ദൃശ്യമായ …\nഫിസിക്കൽ സയൻസ്/ സൗരയൂഥവും സവിശേഷതകളും Read More »\nആധുനിക സിനിമയുടെ ഉപജ്ഞാതാക്കൾ എന്നറിയപ്പെടുന്നത്? അഗസ്തെ ലൂമിയർ ലൂയി ലൂമിയർ ലോകത്ത് ആദ്യമായി ചലച്ചിത്ര പ്രദർശനം നടന്നത് സ്ഥലം ഏത്? പാരീസ് (1895 മാർച്ച് 22-ന് ) ആധുനിക സിനിമയുടെ പിതാവ് എന്നറിയപ്പെടുന്നത് ആര്? ഡേവിഡ് ഗ്രിഫിത്ത് ലോകത്തിലെ ആദ്യ സിനിമ ഏത് എറൈവൽ ഓഫ് എ ട്രെയിൻ ലോകത്തിലെ ആദ്യ ശബ്ദ ചലച്ചിത്രം ഏത്? ദി ജാസ് സിംഗർ (1927) ലോകത്തിലെ ആദ്യ കളർ ചലച്ചിത്രം ഏത്? ലൈഫ് ആന്റ് പാഷൻ ഓഫ് ദി ക്രൈസ്റ്റ് …\nലോക സിനിമ Read More »\nEarth Day Quiz in Malayalam 2022 – ഭൗമദിന ക്വിസ്\nഏപ്രിൽ 22 ആണ് ലോകഭൗമദിനം ആയി ആചരിക്കുന്നത്. ഭൂമിയുടെ സംരക്ഷണമാണ് ഭൗമദിനാചരണ ലക്ഷ്യം. ജനങ്ങളിൽ പരിസ്ഥിതിയെക്കുറിച്ച് അവബോധം വളർത്തുക എന്ന ലക്ഷ്യത്തോടെ 1970 ഏപ്രിൽ 22-നു അമേരിക്കൻ ഐക്യനാടുകളിൽ ആണ് ആദ്യത്തെ ഭൗമദിനം ആചരിച്ചത്. [Source: Wikipedia] Earth Day Quiz in Malayalam ഭൗമ ദിനം ആചരിക്കുന്നത് എന്നാണ്? ഏപ്രിൽ 22 ആദ്യമായി ഭൗമദിനം ആചരിച്ചത് ഏതു രാജ്യത്താണ്? അമേരിക്കൻ ഐക്യനാടുകളിൽ ആദ്യമായി എന്നാണ് ഭൗമദിനം ആചരിച്ചത്? 1970 ഏപ്രിൽ 22-ന് യു എൻ രാജ്യാന്തര …\nEarth Day Quiz in Malayalam 2022 – ഭൗമദിന ക്വിസ് Read More »\n+2/ Degree Level Preliminary Exam 2021| General Knowledge | പൊതു വിജ്ഞാനം\nഇന്ത്യയിൽ ഡയമണ്ട് ആകൃതിയിൽ സ്റ്റാമ്പ് ഇറക്കിയത് ആരുടെ സ്മരണാർത്ഥം? രാജാറാം മോഹൻ റായ് പഞ്ചായത്തീരാജ് എന്ന പദം ആദ്യമായി ഉപയോഗിച്ചത് ആര്? ജവഹർലാൽ നെഹ്റു ഗ്രാമസ്വരാജ് എന്ന പദം ആദ്യമായി ഉപയോഗിച്ചതാര്? ഗാന്ധിജി രാമായണത്തിന്റെ അവസാന കാണ്ഡം ഏത്? ഉത്തരകാണ്ഡം കേരള വിവേകാനന്ദൻ എന്നറിയപ്പെടുന്ന സാമൂഹ്യ പരിഷ്കർത്താവ് ആര്? സ്വാമി ആഗമാനന്ദ ടിബറ്റിലെ മാനസസരോവർ തടാകത്തിൽ നിന്നും ഉത്ഭവിക്കുന്ന പ്രധാന നദിയേത്? സിന്ധു നിരൂപണ രംഗത്തെ സമഗ്ര സംഭാവനയ്ക്ക് നൽകുന്ന 2020- ലെ ഒഎൻവി പുരസ്കാരം ലഭിച്ചത് …\n+2/ Degree Level Preliminary Exam 2021| General Knowledge | പൊതു വിജ്ഞാനം Read More »\nഏത് രാഷ്ട്രത്തലവന്റെ ഔദ്യോഗിക കാറിനാണ് ‘ദി ബീസ്റ്റ് ‘എന്ന അപരനാമമുള്ളത്? അമേരിക്കൻ പ്രസിഡന്റ് ഏത് രാഷ്ട്രത്തലവന്റെ ഔദ്യോഗിക കാറിന്റെ നമ്പർ പ്ലേറ്റിലാണ് ‘സി 1’ എന്നുമാത്രം രേഖപ്പെടുത്തിയിട്ടുള്ളത്? ഓസ്ട്രേലിയൻ പ്രധാനമന്ത്രി മുൻ രാഷ്ട്രത്തലവന്മാർ ഉപയോഗിച്ചിരുന്ന ഔദ്യോഗിക കാറുകളെ ഉൾപ്പെടുത്തി ഔദ്യോഗിക കാറുകളുടെ അന്താരാഷ്ട്ര മ്യൂസിയം തുറന്നത് ഏതു രാജ്യത്താണ്? ഫ്രാൻസ് നിയമപ്രകാരം രജിസ്ട്രേഷൻ പ്ലേറ്റ് വെക്കേണ്ടതില്ലാത്ത ബ്രിട്ടനിലെ ഔദ്യോഗിക വാഹനം ആരുടേതാണ്? രാജാവ്/ രാജ്ഞി അമേരിക്കയുടെ ഏത് മുൻ പ്രസിഡന്റ് ഉപയോഗിച്ചിരുന്ന ഔദ്യോഗിക കാറാണ് ‘സൺഷൈൻ സ്പെഷ്യൽ’ …\nഔദ്യോഗിക വാഹനങ്ങൾ Read More »\nലോകത്തിലെ ആദ്യത്തെ പ്രധാനമന്ത്രിയായി അറിയപ്പെടുന്നതാര്? റോബർട്ട് വാൾ പോൾ (ബ്രിട്ടൻ) ബ്രിട്ടീഷ് പ്രധാനമന്ത്രിയുടെ ഔദ്യോഗിക വസതി അറിയപ്പെടുന്നത്? 10 ഡൗൺങ് സ്ട്രീറ്റ് ‘ഗാന്ധിജിയെ അർദ്ധനഗ്നനായ ഫക്കീർ’ എന്ന് പരിഹസിച്ച ബ്രിട്ടീഷ് പ്രധാനമന്ത്രി ആര്? വിൻസ്റ്റൺ ചർച്ചിൽ സാഹിത്യത്തിൽ നോബൽ സമ്മാനം നേടിയ ഏക ബ്രിട്ടീഷ് പ്രധാനമന്ത്രി ആര്? വിൻസ്റ്റൺ ചർച്ചിൽ ബ്രിട്ടീഷ് പ്രധാനമന്ത്രിയായ ആദ്യ വനിത? മാർഗരറ്റ് താച്ചർ ‘ഉരുക്കു വനിത’ എന്നറിയപ്പെട്ട ബ്രിട്ടീഷ് വനിത പ്രധാനമന്ത്രി ആര്? മാർഗരറ്റ് താച്ചർ\nമലയാള സാഹിത്യം| സാഹിത്യ ക്വിസ്\nകാച്ചിക്കുറുക്കിയ കവിതകളുടെ രചയിതാവ് എന്ന് വിശേഷിപ്പിക്കുന്നത് ആരെയാണ്? വൈലോപ്പിള്ളി ശ്രീധരമേനോൻ അമ്മ എന്ന പ്രസിദ്ധമായ നോവൽ രചിച്ചതാര് ? മാക്സിം ഗോർക്കി രാത്രിമഴ എന്ന കവിതാസമാഹാരത്തിന്റെ രചയിതാവ്? സുഗതകുമാരി റഷ്യൻ വിപ്ലവത്തിൽ നിന്നും പ്രചോദനം ഉൾക്കൊണ്ട് പി കേശവദേവ് രചിച്ച നോവൽ ഏത് കണ്ണാടി ഒ വി വിജയന്റെ ഏത് നോവലിലാണ് രവി, അപ്പുക്കിളി എന്നീ കഥാപാത്രങ്ങൾ ഉള്ളത്? ഖസാക്കിന്റെ ഇതിഹാസം ആനവാരി രാമൻ നായർ എന്ന കഥാപാത്രത്തെ സൃഷ്ടിച്ച സാഹിത്യകാരൻ? വൈക്കം മുഹമ്മദ് ബഷീർ പി …\nമലയാള സാഹിത്യം| സാഹിത്യ ക്വിസ് Read More »\nLGS MAIN- ശാസ്ത്രം|മനുഷ്യ ശരീരം\nമനുഷ്യന്റെ ശാസ്ത്ര നാമം എന്താണ്? ഹോമോ സാപ്പിയൻസ് മനുഷ്യശരീരത്തിലെ ഏറ്റവും നീളമുള്ള കോശം? നാഡീകോശം മനുഷ്യ ശരീരത്തിലെ ശരാശരി താപനില? 37 ഡിഗ്രി സെൽഷ്യസ് ശരീരത്തിലെ ഏറ്റവും വലിയ അവയവം ഏത്? ത്വക്ക് മനുഷ്യ ശരീരത്തിലെ ഏറ്റവും ചെറിയ അവയവം ഏത്? പീനിയൽ ഗ്രന്ഥി മനുഷ്യശരീരത്തിലെ ഏറ്റവും വലിയ ഗ്രന്ഥി? കരൾ മനുഷ്യന് എത്ര ക്രോമസോമുകൾ ഉണ്ട്? 23 ജോഡി മനുഷ്യന് എത്ര വാരിയെല്ലുകൾ ഉണ്ട്? 12 ജോഡി (24 എണ്ണം) മനുഷ്യ ശരീരത്തിലെ മസിലുകളുടെ എണ്ണം …\nLGS MAIN- ശാസ്ത്രം|മനുഷ്യ ശരീരം Read More »\nWorld Health Day Quiz 2022|World Health Day Quiz in Malayalam|ലോക ആരോഗ്യ ദിന ക്വിസ്\nലോക ആരോഗ്യ ദിനം എന്നാണ്? ഏപ്രിൽ7ലോകാരോഗ്യസംഘടന (WHO) എന്നാണ് സ്ഥാപിതമായത്? 1948 ഏപ്രിൽ72022 ലെ ലോക ആരോഗ്യ ദിനത്തിന്റെ പ്രമേയം എന്താണ്? നമ്മുടെ ഗ്രഹം, നമ്മുടെ ആരോഗ്യം 2021ലെ ലോക ആരോഗ്യ ദിന സന്ദേശം എന്താണ്? Buildingafairer, healthier world ലോകാരോഗ്യ സംഘടനയിൽ ഇപ്പോൾ എത്ര രാജ്യങ്ങൾ അംഗങ്ങളായിട്ടുണ്ട്? 193 ലോകാരോഗ്യ സംഘടനയുടെ ഇപ്പോഴത്തെ അധ്യക്ഷ ആര്? മാർഗരറ്റ്ചാൻ ഏതു വർഷം മുതലാണ് ഏപ്രിൽ7ലോകആരോഗ്യ ദിനമായി …\nWorld Health Day Quiz 2022|World Health Day Quiz in Malayalam|ലോക ആരോഗ്യ ദിന ക്വിസ് Read More »\nനാച്ചുറൽ സയൻസ് വനങ്ങളും വനവിഭവങ്ങളും| Nature Science\nഇന്ത്യയിൽ വനമഹോത്സവത്തിന് തുടക്കം കുറിച്ച വ്യക്തി ആര്? കെ എം മുൻഷി (1950) ഇന്ത്യയിലെ ആദ്യ ബയോസ്ഫിയർ റിസർവ് ഏത്? നീലഗിരി ബയോസ്ഫിയർ റിസർവ് (1986) ഭരത്പൂർ, കിയോലാദിയോ എന്നീ പക്ഷിസങ്കേതങ്ങൾ സ്ഥിതി ചെയ്യുന്ന സംസ്ഥാനം ഏത്? രാജസ്ഥാൻ ഇന്ത്യയിലെ ആദ്യത്തെ നാഷണൽ പാർക്ക് ഏത്? ജിം കോർബെറ്റ് നാഷണൽ പാർക്ക് (ഉത്തരാഖണ്ഡ്, 1936) തട്ടേക്കാട്, മംഗളവനം എന്നീ പക്ഷിസങ്കേതങ്ങൾ സ്ഥിതി ചെയ്യുന്ന ജില്ല ഏത്? എറണാകുളം കേരളത്തിൽ ചന്ദന മരങ്ങൾ കാണപ്പെടുന്നത് എവിടെയാണ്? മറയൂർ (ഇടുക്കി) …\nനാച്ചുറൽ സയൻസ് വനങ്ങളും വനവിഭവങ്ങളും| Nature Science Read More »


ഡിസംബറിലെ ആകാശവിശേഷങ്ങള് – LUCA\nഈ മാസത്തെ ആകാശം മാദ്ധ്യമ ജാലകം\nവ്യാഴത്തെ വളരെ നന്നായി കാണാൻ കഴിയുന്ന മാസമാണിത്. ചിങ്ങം രാശിയിൽ ഏറ്റവും തിളക്കത്തിൽ വ്യാഴത്തെ കാണാം. ഒരു ദൂരദർശിനി കൂടി ഉണ്ടെങ്കിൽ അതിന്റെ ബെൽറ്റും റെഡ് സ്പോട്ടും കാണാൻ കഴിയും.\nരണ്ടു ഉൽക്കാവീഴ്ചകൾ ഈ മാസം കാണാനാകും. 14,15 തിയ്യതികളിൽ ജെമിനീഡ് ഉൽക്കാവർഷവും 22,23 തിയ്യതികളിലെ പാതിരാകളിൽ ഉർസീഡ് ഉൽക്കാവർഷവും.19, 20 തിയ്യതികളിൽ ഉദയത്തിനു ഒരു മണിക്കൂർ മുമ്പ് ചന്ദ്രൻ ശനിയുടെ അടുത്തുണ്ടാകും.\nസൂര്യനോടൊപ്പം ധനു രാശിയിൽ സ്ഥിതി ചെയ്യുന്നതു കൊണ്ട് ബുധനെ മാസം കാണാൻ കഴിയില്ല ശുക്രനെ ഈ മാസം മുതൽ സന്ധ്യാ താരകമായി കാണാൻ തുടങ്ങും. ചൊവ്വയെ മകരം രാശിയിലും വ്യാഴത്തെ ചിങ്ങം രാശിയിലും ശനിയെ തുലാം രാശിയിലും കാണാം.\nഈ മാസം 21നാണ് ചൊവ്വ സൂര്യന്റെ ഏറ്റവും അടുത്തെത്തുന്ന ദിവസം. അന്നേ ദിവസം തന്നെയാണ് സൂര്യൻ അതിന്റെ ദക്ഷിണായനം അവസാനിപ്പിച്ച് ഉത്തരായനം തുടങ്ങുന്നതും.\nsky map december 2014, ഈ മാസത്തെ ആകാശം ഡിസംബര് 2014\nബ്ലാക് ഹോള് – ഡിസംബര്_18\nചൊവ്വയും മീഥൈനും പിന്നെ ജീവനും


നിര്‍മ്മാണം പൂര്‍ത്തിയാക്കാത്ത ബസലിക്കയും മൊണാലിസയുടെ ലൂവ്രെ മ്യൂസിയവും... യൂറോപ്പിലെ കാഴ്ചകളിലൂടെ | From The Eiffel Tower To The Acropolis: Most Beautiful Monuments To Visit In Europe - Malayalam Nativeplanet\n»നിര്‍മ്മാണം പൂര്‍ത്തിയാക്കാത്ത ബസലിക്കയും മൊണാലിസയുടെ ലൂവ്രെ മ്യൂസിയവും... യൂറോപ്പിലെ കാഴ്ചകളിലൂടെ\nPublished: Tuesday, January 11, 2022, 10:13 [IST]\n35 min ago കെഎസ്ആര്‍ടിസിയുടെ വേളാങ്കണ്ണി യാത്ര... കുറഞ്ഞ ചിലവില് പോകാം..\nസഞ്ചാരികളും ചരിത്രകാരന്മാരും കണ്ട് അത്ഭുതപ്പെടേണ്ട നാടുകളിലൊന്നാണ് യൂറോപ്പ്. അതിശയിപ്പിക്കുന്ന കണക്കില്ലാത്ത കാഴ്ചകളാണ് യൂറോപ്പിലെ വിവിധ രാജ്യങ്ങളില് യാത്രികരെ കാത്തിരിക്കുന്നത്. ഇവ സന്ദര്‍ശിക്കാതെ യൂറോപ്പിലേക്കുള്ള ഒരു യാത്രയും പൂര്‍ത്തിയാകുന്നില്ല. നിങ്ങളുടെ ജീവിതത്തിൽ ഒരിക്കലെങ്കിലും കണ്ടിരിക്കേണ്ട യൂറോപ്പിലെ ഏറ്റവും മികച്ച ചരിത്ര സ്ഥാനങ്ങളെ പരിചയപ്പെടാം...\nഫ്രാന്‍സിന്‍റെ അടയാളമാണ് ഐഫല് ടവര്. ലോകത്തിലെ ഏറ്റവും പ്രത്യേകതകളുള്ള നിര്‍മ്മാണ് വിസ്മയമായാണ് ഇതിനെ കണക്കാക്കുന്നത്. ഫ്രഞ്ച് വിപ്ലവത്തിന്റെ 100-ാം വാർഷികം ആഘോഷിക്കാനിരുന്ന പാരീസിൽ 1889-ൽ നടന്ന എക്‌സ്‌പോസിഷൻ യൂണിവേഴ്‌സലിനായി ഗുസ്‌റ്റേവ് ഈഫൽ എന്ന വിദഗ്ദനായ എന്‍ജിനീയര് നിർമ്മിച്ചതാണ് ഈഫൽ ടവർ..2വർഷവും2മാസവും5ദിവസവും കൊണ്ട് നിര്‍മ്മാണം പൂര്‍ത്തിയാക്കിയ ഐഫല് ടവറിന്‍റെ നിര്‍മ്മിതിയുടെ ലക്ഷ്യം ലോകത്തിനു മുന്നില് ഫ്രാന്‍സിന്റെ കഴിവുകളെ കാണിക്കുക എന്നതായിരുന്നു.\nലോകത്തില് ഏറ്റവുമധികം വിനോദ സഞ്ചാരികള് എത്തിച്ചേരുന്ന സ്ഥലം കൂടിയാണ് ഈഫല് ടവര്.പണം കൊടുത്ത് സന്ദര്‍ശിക്കുന്ന സ്മാരകങ്ങളില് ഒന്നാം സ്ഥാനവും ഈഫല് ഗോപുരത്തിന് തന്നെയാണ്\nലാ സാഗ്രഡ ഫാമിലിയ\nകാറ്റലോണിയയിലെ ബാഴ്‌സലോണയിലെ ഐക്‌സാംപിൾ ഡിസ്ട്രിക്ടിലുള്ള ഒരു വലിയ പൂർത്തിയാകാത്ത മൈനർ ബസിലിക്കയാണ് സഗ്രഡ ഫാമിലിയ എന്നും അറിയപ്പെടുന്ന ബസിലിക്ക ഡി ലാ സഗ്രഡ ഫാമിലിയ. ആർട്ട് നോവൗ, കറ്റാലൻ മോഡേണിസം, സ്പാനിഷ് ലേറ്റ് ഗോതിക് ഡിസൈൻ എന്നിവയുടെ ഘടകങ്ങൾ സംയോജിപ്പിച്ച് നിര്‍മ്മിച്ച ആന്റണി ഗൗഡിയുടെ തനതായ ശൈലിയുടെ ഏറ്റവും മികച്ച ഉദാഹരണങ്ങളിലൊന്നാണ് സഗ്രഡ ഫാമിലിയ.\nരൂപതാ വാസ്തുശില്പിയായ ഫ്രാൻസിസ്കോ ഡി പോള ഡെൽ വില്ലാറിന്റെ ഒരു പദ്ധതിയുടെ കീഴിലാണ് ഇതിന‍റെ നിര്‍മ്മാണം ആരംഭിച്ചതെങ്കിലും അദ്ദേഹത്തിന്റെ മരണശേഷം ആന്റണി ഗൗഡിയാണ് നിര്‍മ്മാണത്തിന് നേതൃത്വം നല്കിയത്. 1984-ൽ ലാ സഗ്രാഡ ഫാമിലിയയെ യുനെസ്കോയുടെ ലോക പൈതൃക സൈറ്റായി തിരഞ്ഞെടുത്തു\nലണ്ടന്‍റെ ഏറ്റവും ആകര്‍ഷകമായ കാഴ്ചകളില് ഒന്നാണ് തേംസ് നദിക്ക് കുറുകെ നിര്‍മ്മിച്ചിരിക്കുന്ന ടവര് ബ്രിഡ്ജ്. ലണ്ടന് ടവറിന് സമീപം സ്ഥിതി ചെയ്യുന്നതിനാലാണ് ഇത് ടവര് ബ്രിഡ്ജ് എന്നറിയപ്പെടുന്നത്. പാലത്തിന്‍റെ നിയോ-ഗോതിക് വാസ്തുവിദ്യ ഏറെ പ്രസിദ്ധമാണം. 1886 ല് ആരംഭിച്ച നിര്‍മ്മാണം 1894 ല് പൂര്‍ത്തിയായി തുറന്നുതൊടുത്തപ്പോള് ലോകത്തിലെ ഏറ്റവും ആധുനികമായ ബാസ്‌ക്യൂൾ പാലമായിരുന്നു അത്.\nഇറ്റലിയിലെ റോം നഗരത്തിന്റെ മധ്യഭാഗത്തുള്ള ഒരു ദീർഘവൃത്താകൃതിയിലുള്ള ആംഫിതിയേറ്ററാണ് കൊളോസിയം.ഫ്ലാവിയൻ ആംഫിതിയേറ്റർ എന്നും ഇത് അറിയപ്പെടുന്നു. കോൺക്രീറ്റും കല്ലും കൊണ്ട് നിർമ്മിച്ച ഇത് റോമൻ സാമ്രാജ്യത്തിലെ ഏറ്റവും വലിയ ആംഫി തിയേറ്ററായിരുന്നു, ഇത് റോമൻ വാസ്തുവിദ്യയുടെയും എഞ്ചിനീയറിംഗിന്റെയും ഏറ്റവും മികച്ച സൃഷ്ടികളിലൊന്നായി കണക്കാക്കപ്പെടുന്നു. ലോകത്തിലെ ഏറ്റവും വലിയ ആംഫി തിയേറ്ററാണിത്. 80000 വരെ കാണികളെ ഉൾക്കൊള്ളാൻ കഴിയുന്ന രീതിയിലാണ് ഇതിന്റെ നിര്‍മ്മിതി. എ ഡി 80 ല് ആണിത് നിര്‍മ്മിക്കുന്നത്. വലിയ ജനക്കൂട്ടത്തിന് മുന്നിൽ ഗ്ലാഡിയേറ്റർമാർ പോരാടിയ സ്ഥലമായിരുന്നു ഇത്.\nഗ്രാൻഡ് പ്ലേസ്, ബ്രസല്‍സ്\nയൂറോപ്പിലെ ഏറ്റവും മനോഹരമായ സ്ക്വയറുകളിലൊന്നായി കണക്കാക്കപ്പെടുന്ന നിര്‍മ്മിതിയാണ് ബ്രസല്‍സിലെ ഗ്രാൻഡ് പ്ലേസ്. അലങ്കരിച്ച ബറോക്കും ഗോഥിക് ഗിൽഡ് ഹൗസുകളുമുള്ള ഗ്രാൻഡ് പ്ലേസ് അതിശയിപ്പിക്കുന്ന ഒരിടമാണ് എന്നതില് സംശയമില്ല. യുനെസ്കോയുടെ ലോക പൈതൃക സൈറ്റ് കൂടിയാണിത്. പതിമൂന്നാം നൂറ്റാണ്ടിൽ ഒരു വ്യാപാരി മാർക്കറ്റായി നിർമ്മിച്ച ഇത് നഗര കേന്ദ്രമായും നിരവധി ടെറസ് കഫേകളിലൊന്നിൽ ബെൽജിയൻ ആതിഥ്യം ആസ്വദിക്കാനുള്ള മികച്ച സ്ഥലമായും വർത്തിക്കുന്നു.\nപോർച്ചുഗലിലെ പോർട്ടോ, വില നോവ ഡി ഗയ എന്നീ നഗരങ്ങൾക്കിടയിൽ ഡൗറോ നദിക്ക് കുറുകെയുള്ള പാലമാണ് ഡോം ലൂയിസ്. ഡബിൾ ഡെക്ക് മെറ്റൽ കമാന പാലമായ ഇത് അതിന്റെ നിർമ്മാണ സമയത്ത്, അതിന്റെ 172 മീറ്റർ വിസ്തീർണ്ണം ലോകത്തിലെ ഏറ്റവും ദൈർഘ്യമേറിയതായിരുന്നു. പോര്‍ട്ടോ നഗരത്തിന്റെ അടയാളമായാണ് ഈ പാലത്തിനെ കരുതുന്നത്. ഇതിന്റെ ഭംഗി ആസ്വദിക്കുവാനായി പാലത്തിനടിയിലൂടെ ഒരു ബോട്ട് യാത്ര നടത്തുക തന്നെ വേണം.\nബിസി നാലാം സഹസ്രാബ്ദത്തില് നിര്‍മ്മിക്കപ്പെട്ട അതുല്യമായ ഒരു നിര്‍മ്മിതിയാണ് ഗ്രീസിലെ അക്രോപോളിസ്. ഏഥൻസ് നഗരത്തിന് മുകളിലുള്ള പാറക്കെട്ടുകളിൽ സ്ഥിതി ചെയ്യുന്ന ഒരു പുരാതന കോട്ടയാണിത്.\nലൂവ്രെ മ്യൂസിയം, പാരീസ്\nലോകത്ത് ഏറ്റവുമധികം ആളുകൾ സന്ദർശിക്കുന്ന മ്യൂസിയം ആണ് പാരിസിലെ ലൂവ്രെ മ്യൂസിയം. ഡാവിഞ്ചിയുടെ മൊണാലിസ പ്രദര്‍ശിപ്പിക്കുന് ഇവിടം കലാസ്നേഹികളുടെ പ്രിയപ്പെട്ട സങ്കേതങ്ങളിലൊന്നാണ്. നേരത്തെ ഇവിടം കോട്ടയും രാജകൊട്ടാരവും ആയിരുന്നു എന്നാണ് ചരിത്രം പറയുന്നത്. ബിസി ഏഴാം നൂറ്റാണ്ടിലെ 35,000 ചിത്രങ്ങളുടെയും ശിൽപങ്ങളുടെയും ഒരു കലവറ കൂടിയാണിത്. മ്യൂസിയത്തിലെ ഓരോ മുറിയും സന്ദർശിക്കാൻ3ദിവസം മുഴുവൻ എടുക്കും. മ്യൂസിയത്തിന്റെ കവാടത്തിലെ സമകാലിക ഗ്ലാസ് ലൂവ്രെ പിരമിഡ് അതിശയിപ്പിക്കുന്ന ഒരു കലാസൃഷ്‌ടി കൂടിയാണ്.\nവത്തിക്കാൻ സിറ്റിയിലെ സിസ്റ്റൈൻ ചാപ്പൽ\nമൈക്കലാഞ്ചലോയുടെ ഫ്രെസ്കോകൾക്ക് ഏറെ പ്രശസ്തമാണ് സിസ്റ്റൈൻ ചാപ്പൽ. ചാപ്പലിന്റെ പുറംഭാഗം മങ്ങിയതും അലങ്കരിച്ചതുമാണ്, എന്നാൽ അതിന്റെ ആന്തരിക ഭിത്തികളും സീലിംഗും ഫ്രെസ്കോകളാൽ അലങ്കരിച്ചിരിക്കുന്നു. ചാപ്പലിന്റെ വശത്തെ ചുവരുകളിലെ ഫ്രെസ്കോകൾ 1481 മുതൽ 1483 വരെ വരച്ചവയാണ്. എന്നാൽ മൈക്കലാഞ്ചലോയ്ക്ക് വളരെ മുമ്പുതന്നെ, ചാപ്പലിന്റെ ഇരുവശത്തുമുള്ള രണ്ട് നീളമുള്ള ചുവരുകളിൽ ഫ്രെസ്കോ ചെയ്യാൻ ബോട്ടിസെല്ലിയെപ്പോലുള്ള ചിത്രകാരന്മാരെ സിസ്‌റ്റോ നിയോഗിച്ചു. ഒരു വശം മോശയുടെ കഥയും മറ്റൊന്ന് ക്രിസ്തുവിന്റെ കഥയും പറഞ്ഞു. ഇന്ന്, സിസ്റ്റൈൻ ചാപ്പൽ ലോകത്തിലെ ഏറ്റവും വലിയ ഫ്രെസ്കോകളുടെ ആസ്ഥാനമാണ്.\nമതങ്ങൾ പാതിവഴിയിൽ കണ്ടുമുട്ടുന്നത് എന്നു ഉറപ്പിച്ചു പറയുവാന് പറ്റിയ സ്ഥലമാണ് മോസ്ക്-കൊർഡോബ കത്തീഡ്രൽ.\nകോർഡോബയിലെ മെസ്‌ക്വിറ്റ (സ്‌പാനിഷ് ഭാഷയില് "പള്ളി") നൂറ്റാണ്ടുകളായി സ്‌പെയിനിന് സംഭവിച്ച നിരവധി മതപരമായ മാറ്റങ്ങളെ പ്രതീകപ്പെടുത്തുന്നു. 711-ൽ മുസ്ലീങ്ങൾ സ്പെയിൻ കീഴടക്കിയപ്പോൾ പള്ളി മുസ്ലീം, ക്രിസ്ത്യൻ ഭാഗങ്ങളായി വിഭജിക്കപ്പെട്ടിരുന്നു. നൂറ്റാണ്ടുകളായി അൽ-ആൻഡലസിലെ ഇസ്‌ലാമിക സമൂഹത്തിൽ കോർഡോബയിലെ ഗ്രേറ്റ് മസ്ജിദ് പ്രാധാന്യമുള്ള ഒരു സ്ഥാനമായിരുന്നു. ഉമയ്യദ് തലസ്ഥാനമായ കോർഡോബയിൽ, നഗരത്തിന്റെ ഹൃദയവും കേന്ദ്ര കേന്ദ്രവുമായി മസ്ജിദ് കാണപ്പെട്ടു.\nലോകത്തിലെ ഏറ്റവും ശുദ്ധമായ വായു ലഭിക്കുന്ന പത്ത് നഗരങ്ങള്...\nവെള്ളത്തേക്കാളും സമൃദ്ധമായി വൈന് ലഭിക്കുന്ന നാട്....സാന്‍റോറിനി എന്ന ഗ്രീസിലെ സ്വര്‍ഗ്ഗം\nRead more about: world monuments travel ideas


നിസാമാബാദില് കെസിആറിന്റെ മകള് തോറ്റു; മഞ്ഞള് കര്‍ഷകര് കൊയ്തത് ഒരുലക്ഷം വോട്ട് | Telangana turmeric farmers| Kalvakuntla Kavitha| K Chandrashekar Rao| TRS| lok sabha election 2019\nMay 25, 2019, 11:18 AM IST\nകര്‍ഷകരുടെ ജീവല് പ്രശ്‌നങ്ങള്‍ക്കു നേരെ കണ്ണടയ്ക്കുന്ന, അധികാരംകൊണ്ട് കണ്ണ് മഞ്ഞളിക്കുന്ന രാഷ്ട്രീയ നേതൃത്വങ്ങള്‍ക്കുള്ള താക്കീതായി മാറി ഈ മഞ്ഞള് കര്‍ഷകരുടെ പ്രതിഷേധം.\nഹൈദരാബാദ്: ലോക്‌സഭാ തിരഞ്ഞെടുപ്പിന് അരങ്ങൊരുങ്ങിയപ്പോള്‍ത്തന്നെ തെലങ്കാനയിലെ നിസാമാബാദ് ലോക്‌സഭാ മണ്ഡലം രാജ്യത്തെങ്ങും ശ്രദ്ധാകേന്ദ്രമായി മാറിയിരുന്നു. രാജ്യത്ത് ഏറ്റവുമധികം സ്ഥാനാര്‍ഥികള് മത്സരിക്കുന്ന മണ്ഡലം എന്നതായിരുന്നു നിസാമാബാദിന്റെ സവിശേഷത. വലിയൊരു പ്രതിഷേധത്തിന് തിരഞ്ഞെടുപ്പിനെ വേദിയാക്കുകയായിരുന്നു ഇവിടെ മത്സരിച്ച കര്‍ഷകരായ 176 സ്ഥാനാര്‍ഥികള്. ലക്ഷ്യംവെച്ചതുപോലെതന്നെ തിരഞ്ഞെടുപ്പ് ഫലത്തെ നിര്‍ണായകമായി സ്വാധീനിക്കുന്നതായി അവരുടെ സ്ഥാനാര്‍ഥിത്വം.\nതെലങ്കാന രാഷ്ട്രസമിതി (ടിആര്‍എസ്) നേതാവും തെലങ്കാന മുഖ്യമന്ത്രിയുമായ കെ. ചന്ദ്രശേഖര റാവുവിന്റെ മകള് കല്‍വകുണ്ഡല കവിതയ്‌ക്കെതിരെയായിരുന്നു മഞ്ഞള് കര്‍ഷകരുടെ പ്രതിഷേധം. ആ പ്രതിഷേധത്തിന് ഫലമുണ്ടായി. മത്സരിച്ച 176 കര്‍ഷക സ്ഥാനാര്‍ഥികള് എല്ലാവരും കൂടി നേടിയത് ഒരു ലക്ഷത്തോളം വോട്ടുകളാണ്. ബിജെപിയുടെ ഡി. അരവിന്ദിനോട് എഴുപതിനായിരത്തോളം വോട്ടുകള്‍ക്ക് പരാജയപ്പെട്ട കവിത കര്‍ഷക രോഷത്തിന് മുന്നില് അടിപതറി\nതെലങ്കാനയിലെ മഞ്ഞള് കര്‍ഷകരുടെ ഈ പകവീട്ടലിന് ഏറെക്കാലത്തെ പ്രതിഷേധത്തിന്റെയും ഗത്യന്തരമില്ലായ്മയുടെയും പശ്ചാത്തലമുണ്ട്. രാജ്യത്തെ ഏറ്റവും വലിയ മഞ്ഞള് കര്‍ഷക മേഖലയാണ് നിസമാബാദ്. വിളനാശത്തിന്റെയും വിലയില്ലായ്മയുടെയും ഉദ്പാദന ചിലവിലുണ്ടായിക്കൊണ്ടിരിക്കുന്ന വര്‍ധനവിന്റെയും പേരില് ഏറെക്കാലമായി തകര്‍ച്ചയിലേയ്ക്ക് നീങ്ങുകയാണ് ഇവിടുത്തെ മഞ്ഞള് കാര്‍ഷിക മേഖല.\nകാര്‍ഷിക മേഖലയിലെ പ്രശ്‌നങ്ങള് പരിഹരിക്കുന്നതിനും ന്യായ വില ഉറപ്പുവരുത്തുന്നതിനും മഞ്ഞള് ബോര്‍ഡ് രൂപവത്കരിക്കണമെന്ന് കര്‍ഷകര് ഏറെ നാളുകളായി ആവശ്യമുന്നയിച്ചുവരികയായിരുന്നു. എന്നാല് അത് ചെവിക്കൊള്ളാന് ചന്ദ്രശേഖര റാവുവിന്റെ നേതൃത്വത്തിലുള്ള സംസ്ഥാന സര്‍ക്കാര് തയ്യാറായില്ല. ഇക്കാര്യത്തില് കേന്ദ്രസര്‍ക്കാരാണ് നടപടിയെടുക്കേണ്ടതെന്ന് അവര് നിലപാടെടുത്തു. ഫലത്തില്, മഞ്ഞള് കര്‍ഷകരുടെ ആവശ്യങ്ങളൊന്നും യാഥാര്‍ഥ്യമായില്ല.\nഒടുവില് തങ്ങള് അനുഭവിക്കുന്ന പ്രശ്‌നങ്ങള് രാജ്യത്തിന്റെ ശ്രദ്ധയില്‍പ്പെടുത്താനും സര്‍ക്കാരുകളുടെ കണ്ണു തുറപ്പിക്കാനും അവര് കണ്ടെത്തിയ മാര്‍ഗമാണ് തിരഞ്ഞെടുപ്പില് മത്സരിക്കുക എന്നത്. അതിനായി അവര് തിരഞ്ഞെടുത്തത് മുഖ്യമന്ത്രിയുടെ മകള് മത്സരിക്കുന്ന നിസാമാബാദ് ലോക്‌സഭാ മണ്ഡലം തന്നെയാണ്. തങ്ങളുടേതായി ഒരു സ്ഥാനാര്‍ഥിയെ നിര്‍ത്തുക എന്നതിനു പകരം 185 കര്‍ഷകരാണ് നാമനിര്‍ദേശപത്രിക നല്‍കിയത്. സൂക്ഷ്മ പരിശോധനയ്ക്കു ശേഷം ഇതില് 176 പേരുടെ പത്രികകള് സ്വീകരിക്കപ്പെട്ടു.\nതുടക്കത്തില് കര്‍ഷകരുടെ കൂട്ടത്തോടെയുള്ള സ്ഥാനാര്‍ഥിത്വം എതിരാളികള് കാര്യമായെടുത്തില്ല. എന്നാല് കര്‍ഷകരുടെ പ്രതിഷേധം ദേശീയ മാധ്യമങ്ങളടക്കം വാര്‍ത്തയാക്കുകയും രാജ്യശ്രദ്ധ നേടുകയും ചെയ്തു. കളി കാര്യമാകുമെന്ന് മനസ്സിലാക്കിയ ടിആര്‍എസ് നേതൃത്വം കര്‍ഷകരെ സമീപിക്കുകയും സ്ഥാനാര്‍ഥിത്വം പിന്‍വലിക്കാന് ആവശ്യപ്പെടുകയും ചെയ്തു. പ്രശ്‌നങ്ങള് പരിഹരിക്കാമെന്ന് വാഗ്ദാനം ചെയ്തു. എന്നാല് വിശ്വസനീയമായ ഒരു ഉറപ്പ് ലഭിക്കാത്തതിനാല് കര്‍ഷകര് പിന്‍മാറിയില്ല.\nതെലങ്കാന സംസ്ഥാനം രൂപീകരിക്കപ്പെട്ട 2014 മുതല് തെലങ്കാനയുടെ മുഖ്യമന്ത്രിയായ ചന്ദ്രശേഖര റാവുവിന്റെ ടിആര്‍എസിന്റെ ഉറച്ച കോട്ടയായിരുന്നു നിസാമാബാദ്. 2018ല് നടന്ന നിയമസഭാ തിരഞ്ഞെടുപ്പില് ഉജ്ജ്വല വിജയം നേടാന് ടിആര്‍എസിന് സാധിക്കുകയും ചെയ്തിരുന്നു. അതുകൊണ്ടുതന്നെ നിസമാബാദില് മകള് കവിതയ്ക്ക് എളുപ്പത്തില് വിജയം നേടാന് സാധിക്കുമെന്നായിരുന്നു കണക്കുകൂട്ടല്. എന്നാല് ആ പ്രതീക്ഷയാണ് കര്‍ഷകരുടെ പ്രതിഷേധാഗ്നിയില് കത്തിയമര്‍ന്നത്.\nടിആര്‍എസ് സ്ഥാനാര്‍ഥി കല്‍വകുണ്ഡല കവിത നേടിയത് 409709 വോട്ടുകളാണ്. ബിജെപി സ്ഥാനാര്‍ഥി അരവിന്ദ് ധര്‍മപുരിക്ക് 480584 വോട്ടുകള് കിട്ടി. ഭൂരിപക്ഷം 70875 വോട്ടുകള്. കര്‍ഷകരെല്ലാവരും കൂടി നേടിയത് 98,000 വോട്ടുകളാണ് എന്നറിയുമ്പോഴാണ് കവിതയുടെ പരാജയത്തില് കര്‍ഷകരുടെ സ്ഥാനാര്‍ഥിത്വം എത്രത്തോളം നിര്‍ണായകമായി എന്ന് മനസ്സിലാകുക. കര്‍ഷക സ്ഥാനാര്‍ഥികളില് ഏറ്റവും കൂടുതല് വോട്ട് നേടിയത് വി. ലച്ചണ്ണയാണ്- 6,096 വോട്ട്. ഇരുപത് പേര് ആയിരത്തിനും മൂവായിരത്തിനും ഇടയില് വോട്ടുകള് നേടി. ബാക്കിയുള്ളവര് മൂന്നക്കത്തില് കുറയാത്ത വോട്ടുകളും നേടി. മഞ്ഞള് കര്‍ഷകരുടെ പ്രതിഷേധം ഇല്ലായിരുന്നെങ്കില് നിസാമാബാദില് കവിതയുടെ വിജയം ഉറപ്പായിരുന്നു എന്നു സാരം.\nജനാധിപത്യത്തിന്‍റെ സാധ്യതകള് ഉപയോഗിച്ചുകൊണ്ടുതന്നെ അധികാര രാഷ്ട്രീയത്തിന് തിരിച്ചടി കൊടുക്കുകയായിരുന്നു തെലങ്കാനയിലെ കര്‍ഷകര്. കര്‍ഷകരുടെ ജീവല് പ്രശ്‌നങ്ങള്‍ക്കു നേരെ കണ്ണടയ്ക്കുന്ന, അധികാരംകൊണ്ട് കണ്ണ് മഞ്ഞളിക്കുന്ന രാഷ്ട്രീയ നേതൃത്വങ്ങള്‍ക്കുള്ള താക്കീതായി മാറി ഈ മഞ്ഞള് കര്‍ഷകരുടെ പ്രതിഷേധം.\nContent Highlights: Telangana turmeric farmers, Kalvakuntla Kavitha, K Chandrashekar Rao, TRS, lok sabha election 2019


ചുട്ടുപൊള്ളി കേരളം; നാലു ജില്ലകളില് സൂര്യാഘാതത്തിന് സാധ്യത – Chandrika Daily\nBy web desk Sunday March 17, 2019 15:52 pm\nചുട്ടുപൊള്ളി കേരളം; നാലു ജില്ലകളില് സൂര്യാഘാതത്തിന് സാധ്യത\nതിരുവനന്തപുരം: സംസ്ഥാനത്ത് ചൂടുകൂടുന്നു. ഈ സാഹചര്യത്തില് നാലു ജില്ലകളില് സൂര്യാഘാതത്തിന് സാധ്യതയുണ്ടെന്ന് സംസ്ഥാന ദുരന്ത നിവാരണ അതോറിട്ടി മുന്നറിയിപ്പ് നല്‍കി. എറണാകുളം, തൃശൂര്, കോഴിക്കോട്, കണ്ണൂര് ജില്ലകളിലാണ്…\nതിരുവനന്തപുരം: സംസ്ഥാനത്ത് ചൂടുകൂടുന്നു. ഈ സാഹചര്യത്തില് നാലു ജില്ലകളില് സൂര്യാഘാതത്തിന് സാധ്യതയുണ്ടെന്ന് സംസ്ഥാന ദുരന്ത നിവാരണ അതോറിട്ടി മുന്നറിയിപ്പ് നല്‍കി. എറണാകുളം, തൃശൂര്, കോഴിക്കോട്, കണ്ണൂര് ജില്ലകളിലാണ് ജാഗ്രതാ നിര്‍ദേശം പുറപ്പെടുവിച്ചത്. താപനില മൂന്ന് ഡിഗ്രി വരെ ഉയരുമെന്നാണ് നല്‍കുന്ന മുന്നറിയിപ്പ്.\nവെള്ളിയാഴ്ച 37 ഡിഗ്രിയാണ് താപനില രേഖപ്പെടുത്തിയിരുന്നത്. ഇന്നലെ ഏറ്റവും ഉയര്‍ന്ന താപനില 36 ഡിഗ്രിയായി. 20ന് തെക്കന് കേരളത്തിലും മധ്യകേരളത്തിലും സാമാന്യം നല്ല ചൂടുണ്ടാകും. 21നു കൊല്ലം, ആലപ്പുഴ, കോട്ടയം ജില്ലകളില് താപനില വീണ്ടും ഉയര്‍ന്നേക്കും. 22ന് ചൂട് അല്‍പം കുറഞ്ഞേക്കുമെന്നും കാലാവസ്ഥാ നിരീക്ഷണ കേന്ദ്രം അറിയിച്ചു.


വില്ലേജ് ഓഫീസ്സിലെ ദേവാധിദേവൻ : Deepika.com Cherukadha\nപ്രവാസിയായ അജിത് കുമാർ വില്ലജ് ഓഫീസിന്‍റ വരാന്തയിൽ വസ്തുക്കളുടെ കരമടക്കാൻ നിൽക്കുന്പോഴാണ് ഒരു നിഴൽപോലെ വില്ലേജ് ഓഫീസർ ദേവരാജൻ അകത്തേക്ക് പോയത്. ഏതാനം വർഷങ്ങൾക്ക് മുൻപ് തന്‍റെ പേരിലുള്ള വീടും വസ്തുക്കളും മക്കളുടെ പേരിൽകൂട്ടാനെത്തിയപ്പോൾ ഇദ്ദേഹം ഓഫീസ് ക്ലർക്കായിരിന്നു. ഒന്നിലധികം ജീവനക്കാരുള്ള ഓഫീസിൽ ഏറ്റവും കൂടുതൽ തിരക്ക് കണ്ടത് കരമടക്കുന്നവർക്ക് കാശു വാങ്ങി രസീത് കൊടുക്കുന്നതാണ്. അകത്തൊരാൾ എന്തിനുവേണ്ടിയോ ഉച്ചത്തിൽ സംസാരിക്കുന്നത് പുറത്തുകേൾക്കാം. അകത്തേക്ക് കയറി നിന്നു. മേശപ്പുറത്തുള്ള തടിച്ച ബുക്കുകൾ നല്ലൊരു കാഴ്ചയാണ്. ഈ ബുക്കുകളിൽ പഞ്ചായത്തിലെ എല്ലാം വസ്തുക്കളുടെ ഭുമിശാസ്ത്രമുണ്ട്. ഇതൊക്കെ തീപിടിച്ചോ, വെള്ളപ്പൊക്കത്തിലോ നഷ്ടപ്പെട്ടാൽ ഇവർ എന്ത് ചെയ്യും? സാക്ഷരതയിൽ ഒന്നാം സ്ഥാനത്തെന്ന് മേനി പറയുന്നവർ ഇതൊക്കെ ഡിജിറ്റൽ സാങ്കേതിക വിദ്യയിലാക്കിക്കൂടെ? ഓഫീസിന്‍റെയൊരു കോണിൽ അംഗവൈകല്യം ബാധിച്ചൊരു കസേര പൊടി പിടിച്ചിരിക്കുന്നു. സന്തോഷം മാഞ്ഞുപോയ ആ ദിവസത്തെ അജിത് ഓർത്തെടുത്തു. തന്‍റെ കൈയിൽ നിന്ന് അയ്യായിരം രൂപ കൈക്കൂലി വാങ്ങിയവൻ ഇന്ന് വില്ലജ് ഓഫീസർ പദവിയിലെത്തിയിരിക്കുന്നു. ആകാശത്തിൻ കിഴിൽ എന്തിനും ഒരു കാലമുണ്ട്. വളരാനൊരു കാലം കൊഴിയാനൊരു കാലം. ഇവനെപ്പോലുള്ളവർ കൊഴിഞ്ഞുവീഴാതെ കൊഴുത്തു വളരുന്നു. അധികാരത്തിലിരിക്കുന്നവന് സുഖഭോഗങ്ങൾ ഒരലങ്കാരമാണ്. ദേവൻ പറഞ്ഞതുപോലെ റവന്യൂ സ്റ്റാന്പ് ഒട്ടിച്ചുള്ള അപേക്ഷ പൂരിപ്പിച്ചു കൊടുത്തു. ആകാംക്ഷയായോടെ നിൽക്കവെ ദേവന്‍റ മൃദുവായ വാക്കുകൾ പുറത്തു വന്നു.\nഇത് നിങ്ങൾ വിചാരിക്കും വിധം രണ്ടാഴ്ചകൊണ്ട് നടക്കുന്ന കാര്യമല്ല. മക്കളുടെ പേരിലാക്കാൻ കുറഞ്ഞത് മൂന്ന് മാസമെടുക്കും. ഇവിടുന്ന് പേപ്പറുകൾ കിട്ടാതെ പഞ്ചായത്ത് ഓഫീസിൽ വീടിന് കരമടക്കാൻ പറ്റില്ല.\nഎന്തെന്നില്ലാത്ത അസ്വാസ്ഥത തോന്നി. അയാൾ നൽകിയ നിയമങ്ങളും വ്യാഖ്യാനങ്ങളും പേരിൽകൂട്ടാനുള്ള തടസ്സങ്ങളാണോ. അടുത്ത സീറ്റിലിരുന്ന ക്ലാർക്ക് രൂക്ഷമായ ഭാഷയിൽ മുഷിഞ്ഞ ഉടുപ്പും മുണ്ടും ധരിച്ചു നിന്ന നര ബാധിച്ച മനുഷ്യനോട് കയർത്തു.\n"എന്താ ഇയ്ക്ക് പറഞ്ഞാൽ മനസ്സിലാകില്ലേ. നാളെ വരൂ. ഇന്നെനിക്ക് മാവേലിക്കര തഹസിൽദാർ ഓഫീസിൽ പോകണം' അയാൾ ദയനീയ സ്വരത്തിലറിയിച്ചു.\nസാറെ ഒരു വരുമാന സർട്ടിഫിക്കറ്റ് കിട്ടാൻ എത്ര ദിവസമായി വരുന്നു.\nഉദ്യോഗസ്ഥന്‍റെ തുറിച്ചുള്ള നോട്ടത്തിൽ ആ മനുഷ്യന്‍റ മുഖം മെലിഞ്ഞു. നിരാശനായി തിരികെ നടക്കുന്പോൾ ആ മുഖത്തൊരു ചോദ്യമുണ്ട്. ഈ ജോലിക്കാരൻ ആരുടെ താല്പര്യം സംരക്ഷിക്കാനാണ് ഇവിടെയിരിക്കുന്നത്? അധികാരത്തിലിരിക്കുന്നവരുടെ പെരുമാറ്റം എത്ര ക്രൂരമെന്ന് തനിക്കും തോന്നി. മനസ്സു നിറയെ പുഞ്ചിരിയുമായി അകത്തു കയറിയ താനും വിഷണ്ണനായി പുറത്തിറങ്ങി. ജ്വലിച്ചു നിന്ന സൂര്യന് താഴെ തണലിനൊരു മരമുണ്ട് മനുഷ്യന് തണൽ നൽകേണ്ടവർ സൂര്യനെപ്പോലെ കത്തി ജ്വലിച്ചു നിൽക്കുന്നത് എന്താണ്? മുൻപ് ശകാരം കേട്ട് പുറത്തു വന്നയാൾ അടുത്ത് വന്ന് സൂക്ഷിച്ചു നോക്കി ചോദിച്ചു.\n"സാറും എന്നെപ്പോലെ കയറി ഇറങ്ങുവ അല്ലേ? അതെയെന്ന് മറുപടി കൊടുത്തു.\nഇവന്മാർക്ക് കൈക്കൂലി കൊടുത്താല് എല്ലാം നടക്കും. അത് ഞാൻ കൊടുക്കില്ല സാറെ'.\nഅദ്ദേഹത്തോട് എന്തെന്നില്ലാത്ത ബഹുമാനം തോന്നി. ദരിദ്രരരുടെ ഭിക്ഷപാത്രത്തിൽ കയ്യിട്ടു വരുന്ന സർക്കാർ വകുപ്പിലെ ദരിദ്രവാസികൾ. അധ്വാനിക്കാത്ത ഈ അത്യാഗ്രഹികളാണല്ലോ കള്ളപ്പണം കൊണ്ട് സ്വന്തം കുട്ടികളെ പഠിപ്പിച്ചുവലുതാക്കി പരവതാനി വിരിച്ച മട്ടുപ്പാവുകളിലുറങ്ങുന്നത്. നാടുവാഴിത്വമുള്ള നാടുകളിൽ പാവപെട്ടവന്‍റെ നടുവൊടിയുക ചരിത്രമാണ്. എന്നും നെടുവീർപ്പിടാൻ വിധിക്കപ്പെട്ടവർ.\nപുകയുന്ന മനസ്സുമായി എന്തുചെയ്യണമെന്നറിയാതെ നിന്നു. വരാന്തയിൽ ആൾക്കാരുടെ എണ്ണമേറിവന്നു. ഉള്ളിലേക്ക് പോയ പലരും നിരാശരും നിശബ്ദ്ദരുമായിട്ടാണ് പുറത്തേക്ക് വന്നത്.\nമനസ്സ് മന്ത്രിച്ചു. കൈക്കൂലി കൊടുത്തില്ലെങ്കിൽ വന്ന കാര്യം നടക്കില്ല. അവരുടെ ഉള്ളിലിരിപ്പ് അറിയണമായിരിന്നു. ആ പരീക്ഷണത്തിനൊന്നു മുതിർന്നാലോ? താൻ പാർക്കുന്ന ബ്രിട്ടനിൽ കൈക്കൂലി കേട്ടിട്ടില്ല. നീതിന്യായ വകുപ്പുകളിൽ ഭരണാധികാരികൾ ഇടപെടാറില്ല. ലോകം ആദരവോടെ കാണുന്ന ഇന്ത്യൻ ജനാധിപത്യം, മതേതരത്വം ഇന്ന് രാഷ്ട്രീയ പാർട്ടികൾ ജാതിമതത്തിൽ വീതിച്ചെടുത്തിട്ടു പ്രസംഗിക്കുന്നതോ തങ്ങൾ സോഷ്യലിസ്റ്റുകൾ കൂടിയെന്നാണ്. ഇന്ത്യയിൽ കുടുതലും ദരിദ്രരായ മാടപ്പിറാവുകളാണ്. ആ മാടപ്പിറാവിന്‍റെ ചിറകിലാണ് ഭരണാധിപന്മാരൊക്കെ അവരുടെ നികുതിപണത്തിലാണ് മക്കളും കൊച്ചുമക്കളുമടക്കം ലോകമെങ്ങും ചുറ്റിക്കറങ്ങുന്നത്. ഇവിടെ ഉത്പാദിപ്പിക്കുന്ന അഴിമതി, സ്വാജനപക്ഷവാദം, വർഗീയത, മത ഭക്തന്മാർക്ക് കൊടുക്കുന്ന അഭിഷ്ടസിദ്ധിയൊന്നും ആദരവോടെ കാണുന്നവർക്കറിയില്ല. പാവങ്ങൾ ദാരിദ്യ്രം പേറിയും യുവതിയുവാക്കൾ സ്വപ്നങ്ങൾ കണ്ടുറങ്ങുന്നു.\nനിയമപരമായി മൂന്നു മാസത്തോളം കാത്തിരിക്കാതെ മക്കളുടെ പേരിൽകൂട്ടാൻ സാധിക്കില്ലെന്നാണ് ദേവനറിയിച്ചത്. ആശങ്കയോട് മിഴിച്ചു നിന്ന നിമിഷങ്ങൾ. രണ്ടാഴ്ച്ച അവധിക്ക് വന്ന തനിക്ക് നീണ്ട മാസങ്ങൾ കാത്തിരിക്കാനുള്ള സമയമില്ല. എത്രയും വേഗത്തിൽ പേരിൽകുട്ടി മടങ്ങണം. കൈക്കൂലി കൊടുക്കുന്നതും വാങ്ങുന്നതും കുറ്റകരമാണ്. അതൊക്കെ കടലാസിൽ പൊടിപിടിച്ചുറങ്ങുന്നു.\nനിരാശനായി പുറത്തിറങ്ങി എന്ത് ചെയ്യണമെന്നറിയാതെ ആശങ്കയോട് മിഴിച്ചു നിന്ന നിമിഷങ്ങളിൽ ദേവൻ പുറത്തിറങ്ങി മറ്റൊരു മരത്തണലിലെത്തി സിഗരറ്റിന്‍റ പുകച്ചുരുളുകൾ പുറത്തേക്ക് വിട്ടു.\nഒരു ദീർഘനിശ്വാസത്തോടെ ദേവന്‍റെ അടുക്കലെത്തി തന്‍റെ ഹൃദയ ഭാരങ്ങൾ ഇറക്കിവച്ചു. യജമാനന്‍റെ മുന്നിലെ ഒരടിമ. അജിത് അനുകന്പയോടെ നോക്കി. കണ്ണുകൾ വിടർന്നു. അവർ ഒരു രഹസ്യധാരണയിലെത്തി. ആദ്യം ആവശ്യപ്പെട്ടത് പതിനായിരം രൂപ. അതെന്തോ കാരുണ്യം ചെയ്തതുപോലെ അയ്യായിരമായി കുറച്ചു. ഇടനിലക്കാരന് പകരം സിഗരറ്റ് ആണ് ഇടനിലക്കാരനായത്. ആ ദേവ കാരുണ്യം അജിത്തിന് ഒരനുഗ്രഹമായി. ദേവലോകത്തെത്തിയ അജിത് ദേവപ്രസാദം വാങ്ങി വീട്ടിലേക്ക് മടങ്ങി.


തിരസ്കൃതന്റെ ആത്മഗതങ്ങൾ; ജിനേഷ് മടപ്പള്ളിയുടെ കവിതകള് വായിക്കുമ്പോള്\n6 May 2018 6:47 AM GMT\n'പ്രണയിനിയുടെ നാട്ടിലൂടെ ബസ്സിൽ പോകുമ്പോൾ' എന്ന കവിതയിൽ അപ്പോൾ സംഭവിക്കുന്ന മനോവ്യാപാരങ്ങൾ ഒട്ടൊരു നർമ്മം തോന്നും വിധത്തിൽ അവതരിപ്പിക്കുന്നുണ്ട് ജിനേഷ് മടപ്പള്ളി. യാത്ര അവസാനിക്കുമ്പോൾ ഇരുളിൽ മുങ്ങുന്ന അവളുടെ ദേശം സ്വന്തമായി ഭരണഘടനയും അതിർത്തിയും ഉള്ള ഒരു രാഷ്ട്രമാവുന്നതും അവളെപ്പോലെ തന്നെ, കീഴടക്കാൻ പ്രയാസമുള്ളതാണെന്നും കവിത മനസിലാക്കുന്നു.\nപി എസ് സി ഉത്തരകടലാസിലെ കളങ്ങളോട് എന്ന കവിതയിൽ പറയുന്നുണ്ട്, 'ഉത്തരങ്ങൾ കറുപ്പിക്കാനായിരുന്നു പറഞ്ഞത്.. പക്ഷേ ചോര കൊണ്ട് ചുവപ്പിക്കുകയാണ് ചെയ്തത്.' കവിത അവസാനിക്കുമ്പോൾ 'മരണമേ നീ തോറ്റവരുടെ ഒരു മെയിൻ ലിസ്റ്റ് പ്രസിദ്ധീകരിക്കുമോ?' എന്ന് അന്വേഷിക്കുന്നു. 'മുകളിൽ പേര് വരുന്നവന് എളുപ്പം നിന്നിലേക്ക് എത്തിച്ചേരാൻ' എന്ന് അമർഷത്തിനും നിരാശയ്ക്കും ഇടയിൽ എവിടെയോ സ്വരമുറപ്പിച്ച്.\n'പുഴയുടെ നീളത്തെ ഏറെ ഇഷ്ടമാണ്. തനിക്കൊരിക്കലും മുറിച്ചു കടക്കേണ്ടി വന്നിട്ടില്ലാത്ത കുത്തിയൊഴുക്കും കുഞ്ഞലകളും....\nപക്ഷേ, തുരുമ്പിച്ച പാലത്തിലൂടെ മിടിക്കുന്ന പ്രാണൻ നിത്യവും മുറിച്ചു കടക്കുന്ന വീതിയെക്കുറിച്ചു ഒരു വരി പോലും എഴുതാൻ കഴിയാത്ത നിസ്സഹായത പങ്കിടുന്നു 'ജ്യാമിതി '. അനുഭവങ്ങളും ആവിഷ്കാരവും തമ്മിലുള്ള ബന്ധത്തെക്കുറിച്ചു നമുക്കുള്ള പതിവുധാരണകളെ ചോദ്യം ചെയ്യുന്നു.\nഅലസ വായനയിൽ പ്രസംഗം ഒന്നും പ്രവൃത്തി വേറൊന്നും ആവുന്ന നമ്മുടെ ഹിപ്പോക്രസിയെ ആ കവിത പരിഹസിക്കുന്നു. എന്നാൽ അനുഭവങ്ങളുടെ തീക്ഷ്ണതയ്ക്ക് മുൻപിൽ നിശബ്ദമായി പോവുന്ന ഭാഷയുടെ നിസ്സഹായതയുടെ വായനയിൽ ഈ കവിതയ്ക്ക് പല മാനങ്ങൾ കൈവരുന്നു. നമ്മുടെ പുരാവൃത്തത്തിലെ പെരുന്തച്ചൻ നിർമിച്ച കുളത്തിന്റെ ജ്യാമിതിയിലെ മാന്ത്രികത ഓർമ്മ വരും ഈ കവിതകളിലെ ജ്യാമിതി കാണുമ്പോൾ. വൃത്തത്തിൽ കാണേണ്ടവർക്ക് വൃത്തത്തിലും ചതുരത്തിൽ കാണേണ്ടവർക്ക് അങ്ങനെയും കാണാവുന്ന ഒരു കുളമുണ്ടല്ലോ, പെരുന്തച്ചന്റെ പുരാവൃത്തത്തിൽ. കവിതയുടെ ജ്യാമിതി കൈവശമുള്ളവരുടെ കവിതകൾ അതുപോലെ അർത്ഥത്തിൽ, ആസ്വാദനത്തിൽ അനേകം മാനങ്ങൾ തീർക്കുന്നു.\nആത്മരതി ആഘോഷമാവുന്ന സെൽഫികളുടെ കാലമാണ് നമ്മുടേത്. അത് വളരെ സത്യസന്ധമായ ഒരു മനോനിലയാണ്. എല്ലാ കാലത്തും മനുഷ്യർക്ക് അവനവനോട് ഒരിമ്പം കൂടുതലുണ്ട്. ഇപ്പോൾ അത് വെളിവാക്കുന്നു എന്നേ ഉള്ളൂ. ഇക്കാലത്ത് ഇടയ്ക്കിടെ കണ്ണാടി നോക്കുന്ന ഒരു മനുഷ്യനെ കുറിച്ചാണ് കണ്ണാടി എന്ന കവിത.\n'ഹൃദയമിടിപ്പ് പോലെ നിരന്തരം സ്നേഹിച്ചവർ ഉപേക്ഷിച്ചു പോവുമ്പോൾ മനുഷ്യൻ തന്നെ അല്ലേ, മറ്റേതെങ്കിലും ജീവിയായി പരിണമിച്ചോ എന്ന് സംശയിച്ചു കൊണ്ടുള്ള ആ കണ്ണാടിനോട്ടം നമ്മുടെ നെഞ്ചിൽ തറയ്ക്കും. കാഫ്കയുടെ മെറ്റമർഫോസിസ് ഓർമ്മിപ്പിക്കുന്നു, സ്നേഹരാഹിത്യം സൃഷ്ടിക്കുന്ന ഈ അസ്തിത്വ സന്ദേഹം.\nസ്വരൂപത്തിൽ ലളിതമായിരിക്കുമ്പോഴും, സമീപസ്ഥ ബിംബങ്ങൾ കൊണ്ട് സമൃദ്ധമായിരിക്കുമ്പോഴും സങ്കീർണമായ മാനങ്ങൾ ഉണ്ട് ഈ കവിതകൾക്ക്. നവകവിതാ ഭാവുകത്വത്തെ മുറുകെപ്പിടിക്കുമ്പോഴും, മൂടൽ മഞ്ഞു പോലെ പൊതിയുന്ന നേരിയ വിഷാദ കാല്പനികത ആർദ്രമാക്കുന്നു ഈ കവിതകളെ.\n(2017 നവംബറില് ഫേസ്ബുക്കില് പോസ്റ്റ് ചെയ്ത കുറിപ്പ്)


ക്വാറന്റൈന് നിര്‍ദ്ദേശങ്ങള് ലംഘിച്ച് വിവാഹ ചടങ്ങില് പങ്കെടുത്ത ഫോട്ടോഗ്രാഫര്‍ക്ക് കോവിഡ് - Janayugom Online\nHome / District News / Idukki / ക്വാറന്റൈന് നിര്‍ദ്ദേശങ്ങള് ലംഘിച്ച് വിവാഹ ചടങ്ങില് പങ്കെടുത്ത ഫോട്ടോഗ്രാഫര്‍ക്ക് കോവിഡ്\nPosted on September 16, 2020, 8:44 pm\nക്വറന്റൈന് ലംഘിച്ച് വിവാഹ ചടങ്ങിന് പോയ ഫോട്ടോഗ്രാഫര്‍ക്ക് കോവിഡ് സ്ഥിതികരിച്ചതോടെ നെടുങ്കണ്ടം കോവിഡ് ആശങ്കയില്. വീട്ട് നീരീക്ഷണത്തില് കഴിഞ്ഞ ഫോട്ടോഗ്രാഫര് ക്വറന്റൈന് ലംഘിച്ച് കല്യാണവര്‍ക്ക് എടുക്കുവാന് പോയിരുന്നു. നെടുങ്കണ്ടം പഞ്ചായത്തില് താമസക്കാരനായ ഇയാള് മറ്റൊരു വിവാഹ ചടങ്ങിന് പോയതിനെ തുടര്‍ന്നാണ് കോവിഡ് ബാധിതനുമായി സമ്പര്‍ഗ്ഗത്തിലാവുന്നത്.\nഇതിനെ തുടര്‍ന്ന് വീട് നിരീക്ഷണത്തില് കഴിയുവാനുള്ള നിര്‍ദ്ദേശം ഇയാള്‍ക്ക് ആരോഗ്യപ്രവര്‍ത്തകര് നല്‍കിയിരുന്നു. കഴിഞ്ഞ ദിവസം കോവിഡ് ടെസ്റ്റ് നടത്തിയതിന്റെ പിന്നാലെയാണ് ഇയാള് വിവാഹത്തിന്റെ ഫോട്ടോഗ്രാഫ് ജോലിക്കായി പോയത്. കോവിഡ് സ്ഥിതികരിച്ചതോടെ കല്ല്യണസ്ഥലത്ത് എത്തിയ 50‑ല് അധികം വരും ഇയാളുമായി സമ്പര്‍ഗ്ഗത്തിലായ മറ്റുള്ളവരും നിരീക്ഷണത്തില് പോകേണ്ട അവസ്ഥയിലായി. ഇയാളുടെ ഭാര്യ തോട്ടത്തില് ജോലിയ്ത് വന്നിരുന്നു.തോട്ടത്തിലേയ്ക്ക് ജോലിയ്ക്കായി ഇവരോടൊപ്പം ജീപ്പില് കൂടെ യാത്ര ചെയ്തവര് അടക്കം 20‑ല് അധികം ആളുകളും നിരിക്ഷണത്തിലാകും.\nകഴിഞ്ഞ ഓണക്കാലം വരെ പച്ചക്കറി വ്യാപരം നടത്തിയ പാമ്പാടുംപാറ പഞ്ചായത്തിലെ ഒരാള്‍ക്ക് കോവിഡ് സ്ഥിതികരിച്ചു. ഇയാള്‍ക്ക് ഉണ്ടായ കോവിഡ് വ്യാപനത്തിന്റെ ഉറവിടം അറിയാത്തതും ആരോഗ്യവകുപ്പ് അധികൃതരെ വെട്ടിലാക്കുന്നു. കൂടാതെ നെടുങ്കണ്ടം എക്‌സൈസ് സര്‍ക്കിള് ഓഫീസിലെ രണ്ട് ജീവനക്കാര്, റെയ്ഞ്ച് ഓഫീസിലെ നാല് ജീവനക്കാര്, ഒരു ബാങ്ക് ജീവനക്കാരി, വണ്ടന്‍മേട് പൊലീസ് സ്‌റ്റേഷനിലെ എഎസ്‌ഐ എന്നിവര്‍ക്കാണ് ഇവരോടൊപ്പം നെടുങ്കണ്ടം മേഖലയില് കോവിഡ് സ്ഥിതികരിച്ച് മറ്റ് അംഗങ്ങള്. കഴിഞ്ഞ ദിവസം നെടുങ്കണ്ടത്തിന് സമീപം നടന്ന് കല്ല്യാണ ചടങ്ങില് പങ്കെടുത്ത സ്ത്രിയ്ക്ക് കോവിഡ് സ്ഥിതികരിച്ചിരുന്നു. ഇവരില് നിന്നാണ് ഫോട്ടോഗ്രാഫര്‍ക്ക് കോവിഡ് സ്ഥിതികരിച്ചത്.\nENGLISH SUMMARY:photographer who attended the wedding in violation of the quarantine instructions have covid\nkerala photographer covid\nനീലഗിരിയിൽ ഈ വര്‍ഷം അധിക മഴ ലഭിച്ചു\nഇരു വൃക്കകളും തകരാറിലായി ഗുരുതരാവസ്ഥയില്; കരുണ തേടി സുമിമോള്


ജമ്മു കശ്മീരിൽ 48 മണിക്കൂറിനിടെ സൈന്യം ഒൻപത് ഭീകരരെ വധിച്ചു | army killed9terrorists in kashmir within 48 hours\nജമ്മു കശ്മീരിൽ 48 മണിക്കൂറിനിടെ സൈന്യം ഒൻപത് ഭീകരരെ വധിച്ചു\nShopian Degree College, First Published 8, Jun 2020, 11:57 AM\nഷോപിയാനിലെ റെബാന് മേഖലയിൽ ഞായറാഴ്ച സുരക്ഷാസേന നടത്തിയ തെരച്ചിലിനിടെ തീവ്രവാദികൾ വെടിവച്ചതോടെയാണ് ഏറ്റുമുട്ടൽ തുടങ്ങിയത്\nശ്രീനഗർ: ജമ്മുകാശ്മീരിലെ ഷോപിയാനില് കഴിഞ്ഞ 48 മണിക്കൂറിനിടെ നടന്ന ഏറ്റുമുട്ടലിൽ9ഭീകരരെ സുരക്ഷാസേന വധിച്ചു. ഇന്ന് പിഞ്ചോര മേഖലയിൽ നടന്ന ഏറ്റുമുട്ടലിൽ നാല് ഭീകരരെയാണ് വധിച്ചത്. ഏറ്റുമുട്ടലിൽ മൂന്ന് ജവാന്മാർക്ക് പരിക്കേറ്റു.\nഷോപിയാനിലെ റെബാന് മേഖലയിൽ ഞായറാഴ്ച സുരക്ഷാസേന നടത്തിയ തെരച്ചിലിനിടെ തീവ്രവാദികൾ വെടിവച്ചതോടെയാണ് ഏറ്റുമുട്ടൽ തുടങ്ങിയത്. ആക്രമണത്തിനെതിരെ സുരക്ഷസേന തിരിച്ചടിച്ചു. ഇതിൽ അ‍ഞ്ച് ഭീകരരെ വധിച്ചു. പിന്നാലെയാണ് പിഞ്ചോരാ മേഖലയിൽ ഏറ്റുമുട്ടലുണ്ടായത്. ഇവിടെ കൊല്ലപ്പെട്ട4ഭീകരരെ തിരിച്ചറിഞ്ഞിട്ടില്ല.\nഏറ്റുമുട്ടലിനെ തുടർന്ന് ഷോപിയാന് ജില്ലയിലെ മൊബൈൽ ഇന്‍റർനെറ്റ് സേവനങ്ങൾ റദ്ദാക്കി.കനത്ത സുരക്ഷ സന്നാഹമാണ് ഇവിടെ ഒരുക്കിയിരിക്കുന്നത്. കൂടുതൽ ഭീകകരർ വിവിധ ഭാഗങ്ങളിൽ ഒളിച്ചിരിക്കുന്നതായി വിവരം കിട്ടിയതിനെ തുടർന്ന് തെരിച്ചിൽ ശക്തമാക്കി. ഇന്നലെ കൊല്ലപ്പെട്ട ഭീകരരിൽ ഹിസ്ബുൾ കമാൻഡ‌ർ ഫാറൂക്ക് അഹമ്മദ് ഉൾപ്പെട്ടിരുന്നു.\nമേഖലയിൽ തീവ്രവാദപ്രവർത്തനങ്ങൾക്ക് നേതൃത്വം നൽകിയിരുന്നത് ഇയാളായിരുന്നുവെന്ന് പൊലീസ് അറിയിച്ചു. കൊല്ലപ്പെട്ടവരിൽ ഒരാൾ പാക്കിസ്താൻ പൗരനാണെന്നും വിവരമുണ്ട്. ഇതിനിടെ കുപ്വാരയിൽ പാകിസ്ഥാൻ വെടിനിർത്തൽ കരാർ ലംഘിച്ചതിനെ തുടർന്ന് ഇന്ത്യൻ സൈന്യം തിരിച്ചടിച്ചു.\nLast Updated 8, Jun 2020, 11:57 AM


ഏത് തെറ്റും ക്ഷമിക്കും രാശിക്കാരാണ് ഇവര് | Zodiac Signs Who Have The Most Forgiving Nature - Malayalam BoldSky\n14 min ago ലൈംഗിക പ്രശ്നങ്ങള്, ഉറക്കമില്ലായ്മ; ജാതിക്ക മതി\nഏത് തെറ്റും ക്ഷമിക്കും രാശിക്കാരാണ് ഇവര്\n| Published: Wednesday, April 10, 2019, 15:00 [IST]\nനിങ്ങള് ആരോടെങ്കിലുമായി വഴക്കിടാറുണ്ടോ? എന്നാല് ഇത് പിന്നീട് പറഞ്ഞ് തീര്‍ക്കുന്നതിനോ അല്ലെങ്കില് അവരോട് ക്ഷമിക്കുന്നതിനോ തയ്യാറാവുമോ? എന്നാല് ഇത്തരത്തില് ചില രാശിക്കാരുണ്ട്. എത്രവലിയ തെറ്റ് മറ്റുള്ളവരുടെ ഭാഗത്ത് നിന്ന് ഉണ്ടാവുമ്പോള് അതിനെ ക്ഷമിക്കുന്നതിനും വളരെ തന്‍മയത്തത്തോടെ കൈകാര്യം ചെയ്യുന്നതിനും ചില രാശിക്കാര്‍ക്ക് കഴിയുന്നു. ഇവരെ കൂട്ടുകാരായി കിട്ടുന്നവര് എന്തുകൊണ്ടും ഭാഗ്യം ചെയ്യുന്നവരാണ് എന്ന കാര്യം മറക്കേണ്ടതില്ല. ഒരിക്കലും ക്ഷമിക്കുന്നത് കൊണ്ട് അവിടെ തങ്ങള് തോല്‍ക്കുന്നില്ല എന്നത് ഇവര്‍ക്ക് നല്ലതു പോലെ ബോധ്യമുള്ള കാര്യമാണ്.\nഎന്നാല് ഏതൊക്കെ രാശിക്കാരാണ് ഇത്തരത്തില് ഏത് തെറ്റിനേയും ക്ഷമിക്കുന്നവര് എന്ന് നിങ്ങള്‍ക്കറിയാമോ? ചിലപ്പോള് ഇവര്‍ക്ക് ജന്മനാ ഉള്ള ഒരു സ്വഭാവമാണ് ഇത്. ഇത് കാരണം ഇവര് പലയിടങ്ങളിലും തോല്‍ക്കുന്നതിനുള്ള സാധ്യതയുണ്ട്. കാരണം എത്ര വലിയ തെറ്റ് മറ്റുള്ളവരുടെ ഭാഗത്ത് നിന്ന് ഉണ്ടായാലും അതിനെ ക്ഷമിച്ച് പരിഹരം കാണുന്നതിന് സഹായിക്കുന്നുണ്ട് ഈ രാശിക്കാര്. ഏതൊക്കെ രാശിക്കാര്‍ക്കാണ് ഇത്തരത്തില് ക്ഷമാശീലം ഏറ്റവും കൂടുതല് ഉള്ളത് എന്ന് നോക്കാം.\nമേടം രാശിക്കാര്‍ക്ക് ഇത്തരത്തില് ഒരു സ്വഭാവം ഉണ്ട്. എന്നാല് ഇവര് പെട്ടെന്ന് ദേഷ്യം വരുന്ന സ്വഭാവക്കാരാണ്. പലരേയും അസ്വസ്ഥരാക്കുന്ന സ്വഭാവക്കാരായിരിക്കും ഇവര്. എങ്കിലും ഏത് ബന്ധത്തിലും ഇവര്‍ക്ക് പല വിധത്തിലുള്ള പ്രതിസന്ധികള് നേരിടേണ്ടതായി വരുന്നു. എത്ര വട്ടം വേണെങ്കിലും തെറ്റുകളോട് ക്ഷമിക്കുന്നതിന് ഇവര്‍ക്ക് സാധിക്കുന്നു. എങ്കിലും ഒന്ന് രണ്ട് പ്രാവശ്യം ക്ഷമിക്കാന് ഇവര് തയ്യാറാവും. എന്നാല് മൂന്നാം വട്ടം ഇതിന് അവര് തയ്യാറാവുകയില്ല.\nകര്‍ക്കിടകം രാശിക്കാര്‍ക്കും ഇത്തരത്തില് വളരെയധികം ക്ഷമാ ശീലമുണ്ട്. ഇവര് വളരെയധികം സഹാനുഭൂതിയുള്ളവരായിരിക്കും. ഒരാളില് വിശ്വാസം അര്‍പ്പിച്ചാല് അത് എത്ര മാറ്റിയാലും മാറില്ല എന്നതാണ് ഇവരുടെ പ്രത്യേകത. അതിലുപരി ഇവര്‍ക്ക് ഏത് കാര്യത്തിനും ക്ഷമിക്കാന് സാധിക്കും. പലപ്പോഴും ജീവിതത്തില് എത്ര വലിയ തെറ്റുകാരോടും ക്ഷമിക്കാന് കഴിയുന്ന രാശിക്കാരാണ് ഇവര്. അതുകൊണ്ട് തന്നെ ഏത് കാര്യവും വളരെയധികം ശ്രദ്ധിച്ചായിരിക്കും ഇവര് ചെയ്യുന്നത്. പിന്നോട്ട് വലിക്കാനാണ് പലപ്പോഴും പലരും ഇവരുടെ കാര്യത്തില് ശ്രദ്ധിക്കുക.\nതുലാം രാശിക്കാരുടെ കാര്യവും വ്യത്യസ്തമല്ല. ഇവര്‍ക്കും വളരെയധികം ക്ഷമാശീലം ഉണ്ടാവുന്നു. എന്നാല് ഒരേ കാര്യത്തിന് തന്നെ ഇവര് എപ്പോഴും ക്ഷമ നല്‍കുകയില്ല. എങ്കിലും സുഹൃത്തുക്കളുമായി വളരെ നല്ല ബന്ധം ഉണ്ടാക്കിയെടുക്കുന്നവരായിരിക്കും ഇവര്. അതുകൊണ്ട് തന്നെ ഇത്തരം കാര്യങ്ങള്‍ക്ക് വളരെയധികം പ്രാധാന്യം നല്‍കുന്നവരായിരിക്കും തുലാം രാശിക്കാര്. വളരെ ആത്മാര്‍ത്ഥമായി കാര്യങ്ങള് ചെയ്യുന്നതിന് ഇവര് എപ്പോഴും ശ്രമിച്ചു കൊണ്ടേ ഇരിക്കും. അതുകൊണ്ട് തന്നെ വളരെയധികം ക്ഷമാശീലം ഇവരില് ഉണ്ടാവുന്നുണ്ട്.\nധനു രാശിക്കാര്‍ക്ക് ഇത്തരത്തിലുള്ള അവസ്ഥകള് വളരെ നിസ്സാരമായി കണക്കാക്കാവുന്നതാണ്. ഇവര് വളരെ ആത്മാര്‍ത്ഥതയോടെയാണ് പല കാര്യങ്ങളും ചെയ്യുന്നത്. പലപ്പോഴും ക്ഷമാ ശീലം ഉണ്ടെങ്കിലും അത് ഇവര്‍ക്ക് തന്നെ തലവേദന ഉണ്ടാക്കുന്നതാണ്. ഇതിന്റെ പേരില് വളരെയധികം അപ്‌സെറ്റായി നില്‍ക്കുന്നത് പലപ്പോഴും ഇവരുടെ ജീവിതത്തില് പ്രശ്‌നങ്ങള് സൃഷ്ടിക്കുന്നു. അതുകൊണ്ട് തന്നെ ഇത്തരം കാര്യങ്ങള് വളരെയധികം ശ്രദ്ധിക്കേണ്ടതാണ്. ആരോടാണ് ക്ഷമിക്കുന്നത് അവര് പലപ്പോഴും ഇവര്‍ക്കെതിരേ തിരിയുന്നതിനുള്ള സാധ്യത വളരെ കൂടുതലാണ്. അതുകൊണ്ട് വളരെയധികം ശ്രദ്ധിക്കേണ്ടതാണ്.\nMost read: സംഭവിക്കാന് പോവുന്നത് നല്ലതോ, ശുഭസൂചനകള് ഇതാ\nമകരം രാശിക്കാര്‍ക്കും ഇതേ അവസ്ഥ ഉണ്ടാവുന്നുണ്ട്. കാരണം ഏത് മോശം കാര്യം അവരോട് ചെയ്താലും അതിനെ ക്ഷമിക്കുന്നതിനും പഠിക്കുന്നതിനും ഇവര്‍ക്ക് സാധിക്കുന്നു. അതുകൊണ്ട് തന്നെ ഇത്തരം അവസ്ഥകള് പ്രതിസന്ധികള് ജീവിതത്തില് ഉണ്ടാക്കുന്നു. എന്നാല് ക്ഷമാശീലം ഉള്ളത് തന്നെയാണ് ഇവരുടെ ഏറ്റവും വലിയ കാര്യം. ഏതൊക്കെ പ്രതിസന്ധികള് ഉണ്ടെങ്കിലും അതിനെതിരെ പൊരുതി നില്‍ക്കുന്നതിന് ഇവര് ശ്രമിക്കുന്നു. അതുകൊണ്ട് തന്നെ ജീവിതത്തില് ഏതൊക്കെ പ്രതിസന്ധി ഉണ്ടെങ്കിലും ക്ഷമ കൊണ്ട് ഇതിനെയെല്ലാം നേരിടുന്നതിനാണ് ശ്രദ്ധിക്കേണ്ടത്.\nമീനം രാശിക്കാര് വളരെയധികം ആഴത്തില് ചിന്തിക്കുന്നവരാണ്. മാത്രമല്ല ഏത് കാര്യത്തിനും സീരിയസ് ആയി തീരുമാനങ്ങളും കാര്യങ്ങളും തീരുമാനിക്കുന്നവരാണ് ഇവര്. ഇവര് ആളുകളെ വളരെയധികം ആഴത്തില് വിശ്വസിക്കുന്നു. അത് തന്നെയാണ് ഇവര്‍ക്ക് പ്രശ്‌നമുണ്ടാവുന്നതിന്റെ പ്രധാന കാരണം. എങ്കിലും വികാരങ്ങളുടെ പുറത്ത് വളരെയധികം ആഴത്തിലുള്ള ബന്ധങ്ങള് ഇവര് ഉണ്ടാക്കിയെടുക്കുന്നുണ്ട്. എത്ര വട്ടം വേണമെന്നുണ്ടെങ്കിലും ക്ഷമ നല്‍കുന്നതിന് ഇവര് തയ്യാറാവുന്നുണ്ട്.\nRead more about: insync zodiac sign സ്പന്ദനം രാശി\nZodiac Signs Who Have The Most Forgiving Nature\nSome people are hard at forgiving while others might give youasecond chance. Which one are you? Well, here is the list of zodiac signs who haveaforgiving nature based on your zodiac signs\nStory first published: Wednesday, April 10, 2019, 15:00 [IST]


യാത്ര വെട്ടിക്കുറച്ച് സ്വകാര്യബസുകൾ | Idukki | Kerala | Deshabhimani | Monday Mar 16, 2020\nയാത്ര വെട്ടിക്കുറച്ച് സ്വകാര്യബസുകൾ\nകോവിഡ് 19 രോഗഭീതിയിൽ യാത്രക്കാർ കുറഞ്ഞതോടെ സ്വകാര്യബസുകൾ പലതും സർവീസ് നിർത്തിവയ്‌ക്കുന്നു. തൊടുപുഴ നഗരസഭ ബസ് സ്റ്റാൻഡിൽ വന്നുപോകുന്ന 90 സ്വകാര്യബസുകൾ ഞായറാഴ്‌ച സർവീസ് നടത്തിയില്ല. ആകെ 218 സ്വകാര്യബസുകളാണ് തൊടുപുഴ ബസ് സ്‌റ്റാൻഡിൽ വന്നുപേകാറുള്ളത്. സ്‌റ്റാൻഡിൽ പ്രവേശിക്കുന്നതിന് സ്വകാര്യബസുകളിൽനിന്ന് നഗരസഭ നിശ്ചിത തുക ഈടാക്കുന്നുണ്ട്. ഞായറാഴ്‌ച 90 ബസുകൾ കുറവായിരുന്നുവെന്ന് തുക പിരിക്കുന്നവർ പറഞ്ഞു.\nഞായറാഴ്‌ച പൊതുവെ യാത്രക്കാർ കുറവാണ്. അതോടൊപ്പം കോവിഡ് രോഗഭീതിയുമായതോടെ പിന്നെയും യാത്രക്കാർ കുറഞ്ഞു. ഇതോടെ വിരലിൽ എണ്ണാവുന്ന യാത്രക്കാരുമായി സർവീസ് നടത്തേണ്ട സ്ഥിതിയാണ്. ദീർഘദൂര സർവീസ് അടക്കുമുള്ളവ ഞായറാഴ്‌ച മുടങ്ങി. കെഎസ്‌ആർടിസി ബസുകളിലും സമാന സ്ഥിതിയാണ്. പൊതുവെ ദുരിതത്തിലായ കെഎസ്‌ആർടിസിയും വരുമാനനഷ്ടത്തിൽ ഞെരുങ്ങുന്നു.\nഏതാനും ദിവസങ്ങളായി നഗരത്തിൽ ജനത്തിരക്കില്ല. കടകളിൽ വ്യാപാരവും കുറഞ്ഞു. ആരോഗ്യവകുപ്പിന്റെയും നഗരസഭയുടെയും നേതൃത്വത്തിൽ കോവിഡ് 19 നിയന്ത്രണത്തിന് മുൻകരുതലുകൾ സ്വീകരിച്ചിട്ടുണ്ട്. തൊടുപുഴയിൽ ഇതുവരെ കോവിഡ് ബാധ കണ്ടെത്തിയിട്ടില്ല. പനിയും ചുമയും ബാധിച്ച് ആശുപത്രിയിൽ എത്തുന്നവരെ കർശനപരിശോധനയ്‌ക്ക് വിധേയമാക്കുന്നുണ്ട്. എന്തെങ്കിലും സംശയം തോന്നുന്നപക്ഷം പ്രത്യേകകരുതലും സ്വീകരിക്കുന്നുണ്ട്.


സംസ്ഥാനത്ത് കടല്‍ക്ഷോഭം തുടരുന്നു; മത്സ്യതൊഴിലാളികള് കടലില് പോകരുതെന്നും കെട്ടിയിടുന്ന ബോട്ടുകള് തമ്മില് അകലം പാലിക്കണമെന്നും ജാഗ്രതാ നിര്‍ദ്ദേശം | VygaNews\nസംസ്ഥാനത്ത് കടല്‍ക്ഷോഭം തുടരുന്നു; മത്സ്യതൊഴിലാളികള് കടലില് പോകരുതെന്നും കെട്ടിയിടുന്ന ബോട്ടുകള് തമ്മില് അകലം പാലിക്കണമെന്നും ജാഗ്രതാ നിര്‍ദ്ദേശം\nതിരുവനന്തപുരം: കേരളത്തിലെ തീരപ്രദേശങ്ങളില് കടലാക്രമണം ഇന്നും ഉണ്ടാകുമെന്ന് സമുദ്ര ഗവേഷണ കേന്ദ്രം മുന്നറിയിപ്പ് നല്‍കി. ഉച്ചവരെ ശക്തമായ...\nതിരുവനന്തപുരം: കേരളത്തിലെ തീരപ്രദേശങ്ങളില് കടലാക്രമണം ഇന്നും ഉണ്ടാകുമെന്ന് സമുദ്ര ഗവേഷണ കേന്ദ്രം മുന്നറിയിപ്പ് നല്‍കി. ഉച്ചവരെ ശക്തമായ തിരമാലകള് ഉണ്ടാകാന് സാധ്യതയുള്ളതിനാല് മത്സ്യതൊഴിലാളികള് കടലില് പോകരുതെന്നും കെട്ടിയിടുന്ന ബോട്ടുകള് തമ്മില് അകലം പാലിക്കണമെന്നും നിര്‍ദ്ദേശമുണ്ട്.\nകടല്‍ക്ഷോഭം അവസാനിക്കാത്ത സാഹചര്യം കണക്കിലെടുത്ത് തീരമേഖലയില് കൂടുതല് ദുരിതാശ്വാസ ക്യാമ്പുകള് തുറന്നു. രണ്ടു ദിവസമായി കടലാക്രമണം തുടരുന്നതിനാല് കേരള തീരത്ത് വ്യാപകമായ നാശമാണ് ഉണ്ടായിരിക്കുന്നത്.\nഇന്നലെയുണ്ടായ കടലാക്രമണത്തില് തിരുവനന്തപുരം, കൊല്ലം, ആലപ്പുഴ, കോഴിക്കോട്, കണ്ണൂര് എന്നിവിടങ്ങളിലെ ജനവാസ കേന്ദ്രങ്ങളിലേക്ക് വെള്ളം കയറി. വീടുകള്‍ക്ക് കേടുപാട് പറ്റി. തീരപ്രദേശത്ത് നിന്ന് കൂടുതല് പേരെ മാറ്റിപ്പാര്‍പ്പിച്ചേക്കും. ഇതിനിടെ തൃശൂര് അഴിക്കോട് മുനക്കല് ബീച്ചില് കാണാതായ സ്ത്രീക്ക് വേണ്ടി തിരച്ചില് തുടരുകയാണ്.\nVygaNews: സംസ്ഥാനത്ത് കടല്‍ക്ഷോഭം തുടരുന്നു; മത്സ്യതൊഴിലാളികള് കടലില് പോകരുതെന്നും കെട്ടിയിടുന്ന ബോട്ടുകള് തമ്മില് അകലം പാലിക്കണമെന്നും ജാഗ്രതാ നിര്‍ദ്ദേശം


'സെറ്റിലെത്തിയപ്പോള് ഏറ്റവും കൂടുതല് കേട്ട പഴി ഞാന് സീരിയസായി എന്നതായിരുന്നു' | Esther Anil Interview Drishyam2Mohanlal Meena Jeethu joseph Ansiba\nFeb 12, 2021, 04:40 PM IST\nകുടുംബ ബന്ധങ്ങളെ കുറിച്ച് സംസാരിക്കുന്ന സിനിമയാകും ദൃശ്യം 2.\nഎസ്തർ അനിൽ, ദൃശ്യം2സെറ്റിൽ മോഹൻലാലിനും മീനയ്ക്കും അൻസിബയ്ക്കുമൊപ്പം എസ്തർ\nപ്രതീക്ഷിക്കാതെ വന്നെത്തിയ ദൃശ്യം 2\nഎട്ട് വർഷത്തിന് ശേഷം ദൃശ്യം കുടുംബത്തിലേക്ക് തിരിച്ചെത്താനായതിൽ ഒരുപാട് സന്തോഷം. ഒട്ടും പ്രതീക്ഷിച്ചിരുന്നതല്ല ഇത്. പ്രതീക്ഷിക്കാതെ നല്ല കാര്യങ്ങൾ ജീവിതത്തിൽ നടക്കുമ്പോൾ ഭയങ്കര സന്തോഷമല്ലേ. സിനിമാ ചിത്രീകരണമൊക്കെ നിന്ന, ലോക്ഡൗണിൽ എന്താ ചെയ്യേണ്ടതെന്നറിയാതെ ആളുകൾ വീട്ടിലിരുന്ന സമയത്താണ് ജീത്തു അങ്കിൽ പെട്ടെന്ന് വിളിച്ചിട്ട് പറയുന്നത് നമ്മൾ ദൃശ്യം2ചെയ്യാൻ പോവുകയാണെന്ന്. ഭയങ്കര സന്തോഷമായിരുന്നു. ഇപ്പോ സിനിമ റിലീസിന് തയ്യാറെടുക്കുകയല്ലേ,അതിന്റെ ചെറിയൊരു പേടിയുമുണ്ട്.\nഎസ്തർ സൈലന്റ് ആയെന്ന പരാതി\nവ്യക്തിപരമായി ഓരോരുത്തർക്കും കുറേ മാറ്റങ്ങൾ വന്നിട്ടുണ്ട്. ദൃശ്യം 2-ന്റെ സെറ്റിൽ വന്നപ്പോൾ ഞാൻ ഏറ്റവുമധികം കേട്ട പരാതിയാണ് എസ്തർ ഭയങ്കര സൈലന്റായി എന്ന്. പണ്ട് എല്ലാവരോടും കലപില പറഞ്ഞ് നടന്ന കുട്ടിയാണ് ആ എസ്തറിന് എന്തോ പറ്റി, ഭയങ്കര റിസർവ്ഡ് ആയി എന്നൊക്കെ എല്ലാവരും പറ‍ഞ്ഞിരുന്നു. ആ വ്യത്യാസം ഉണ്ട്. പിന്നെ സിനിമയെ കുറച്ച് കൂടി ഗൗരവമായി കാണാൻ തുടങ്ങി. അതുപോലെ അനുമോൾ എന്ന കഥാപാത്രത്തിനും മാറ്റമുണ്ട്. ദൃശ്യം ഒന്നിലെ കഥാപാത്രമല്ല രണ്ടാം ഭാഗത്തിലെത്തുമ്പോൾ. ദൃശ്യം രണ്ടിലെ മൂന്ന് സ്ത്രീകൾ എന്നാണ് എന്നെയും മീന ആന്റിയെയും ഹൻസിബ ചേച്ചിയെയും പ്രമോഷനും മറ്റുമായി എവിടെ പോയാലും അഭിസംബോധന ചെയ്യുന്നത്. ആദ്യത്തേതിലെ പോലെ ഭയങ്കര ട്വിസ്റ്റ് സംഭവിക്കുന്ന ഒരു അവസരമൊന്നും എനിക്ക് രണ്ടാം ഭാഗത്തിൽ ഇല്ല.\nസെറ്റിൽ കിട്ടിയ സ്വാഗതം\nഒരുപാട് നാള് വീട്ടിലിരുന്നതിന് ശേഷമാണ് ഞങ്ങൾ പുറത്തിറങ്ങുന്നത്. കുറേ നാളുകൾക്ക് ശേഷമാണ് ജോലി ചെയ്യുന്നത്. സിനിമയുടെ സെറ്റിൽ നിൽക്കുന്നത് തന്നെ കുറേ നാളുകൾക്ക് ശേഷമാണ്. ഡബ്ബിങ്ങിന്റെ സമയത്ത് ഞാൻ ജീത്തു അങ്കിളിനോട് പറഞ്ഞിരുന്നു മൈക്കിന്റെ മുന്നിൽ സംസാരിക്കുമ്പോൾ എനിക്ക് നല്ല ഉത്കണ്ഠയുണ്ടെന്ന്. രണ്ട് മൂന്ന് ടേക്ക് എടുക്കേണ്ടി വന്നു. അഭിനയിക്കാൻ നിന്നപ്പോഴും ഇതേ ആകുലത ഉണ്ടായിരുന്നുവെങ്കിലും കൊറോണ വന്നതോ, ഇത്രയും നാളത്തെ ഗ്യാപ് വന്നതോ ഒന്നും ബാധിച്ചിട്ടേ ഇല്ലായിരുന്നു എല്ലാവരുടെയും പെരുമാറ്റത്തിൽ. അത് ലാലങ്കിൾ ആകട്ടെ, മീന ആന്റി ആകട്ടെ, ജീത്തു അങ്കിൾ ആവട്ടെ... അത്രയ്ക്ക് നല്ല വരവേല്‍പായിരുന്നു സെറ്റിൽ ലഭിച്ചത്.\nഅനുമോൾക്ക് പേടി ജീത്തു അങ്കിളിനെ, ട്വിസ്റ്റ് പറയില്ല\nഅനുമോൾ ഒന്നും പറയില്ല, അനുമോൾക്ക് ഏറ്റവും പേടി ജീത്തു അങ്കിളിനെയാണ്. അതുകൊണ്ട് ഞാൻ ഒരു ട്വിസ്റ്റും തുറന്ന് പറയില്ല. അറിയാതെ എന്തെങ്കിലും പുറത്ത് വന്നാലോ എന്ന് കരുതി ഞാൻ വളരെ കുറച്ചേ സംസാരിക്കാറുള്ളൂ. എങ്കിലും ഒന്ന് പറയാം കുടുംബ ബന്ധങ്ങളെ കുറിച്ച് സംസാരിക്കുന്ന സിനിമയാകും ദൃശ്യം 2. ഫെബ്രുവരി 19 ന് ചിത്രം കണ്ട് തന്നെ നിങ്ങൾ അത് മനസിലാക്കൂ..\nContent Highlights : Esther Anil Interview Drishyam2Mohanlal Meena Jeethu joseph Ansiba


ഏതു കോടതിവിധിയേക്കാളും മികച്ചത് ഒത്തുതീര്‍പ്പ് - Sathyadeepam\n|^| Home -> Cover story -> ഏതു കോടതിവിധിയേക്കാളും മികച്ചത് ഒത്തുതീര്‍പ്പ്\nഏതു കോടതിവിധിയേക്കാളും മികച്ചത് ഒത്തുതീര്‍പ്പ്\nഅഡ്വ. റ്റിബു ഡി പാറായി\nപരമ്പരാഗത നീതിന്യായക്കോടതികള്‍ക്കു പുറമെ തര്‍ക്കപരിഹാരങ്ങള്‍ക്കുള്ള കുറെ ബദല് മാര്‍ഗങ്ങള് ഭരണകൂടം തന്നെ വിഭാവനം ചെയ്തു നടപ്പാക്കിയിട്ടുണ്ട്. ആര്‍ബിട്രേഷന്, അനുരഞ്ജനം, ജുഡീഷ്യല് സെറ്റില്‍മെന്‍റ്, ലോക് അദാലത്ത്, മാദ്ധ്യസ്ഥം എന്നിവയാണവ.\nഈ അംഗീകൃത മാര്‍ഗങ്ങളിലൊന്നായ മാദ്ധ്യസ്ഥം (മീഡിയേഷന്) രണ്ടു തരത്തിലുണ്ട്. പ്രാഥമിക മാദ്ധ്യസ്ഥവും (പ്രൈമറി മീഡിയേഷന്) കോടതിയനുബന്ധ മാദ്ധ്യസ്ഥവും (കോര്‍ട്ട് അനക്സ്ഡ് മീഡിയേഷന്). പ്രൈമറി മീഡിയേഷന് ഇന്ത്യയില് ഇപ്പോഴില്ല. എന്നാല് വികസിത രാജ്യങ്ങളില് ഉണ്ട്. മീഡിയേഷന് ഉള്‍പ്പെടെയുളള ബദല് തര്‍ക്ക പരിഹാരമാര്‍ഗങ്ങള് പല രാജ്യങ്ങളിലും വളരെ ശക്തമാണ്. ഉദാഹരണത്തിന് അമേരിക്കയില് 96% കേസുകളും ഇത്തരം മാര്‍ഗങ്ങള് മുഖേനയാണു പരിഹരിക്കപ്പെടുന്നത്. ബാക്കി നാലു ശതമാനം കേസുകള് മാത്രമേ കോടതികളില് എത്തുന്നുള്ളൂ.\nഇന്ത്യയില് പ്രൈമറി മീഡിയേഷന് ഔദ്യോഗികമായി ഇല്ല. പത്തു വര്‍ഷമായി കോര്‍ട്ട് അനക്സ്ഡ് മീഡിയേഷന് ഉണ്ട്. ആദ്യം ദല്‍ഹിയിലാണ് ഇതാരംഭിച്ചത്. നാലാമതായാണ് കേരളത്തില് തുടങ്ങിയത്. കേരളത്തില് ഇപ്പോള് എല്ലാ ജില്ലകളുടെയും ആസ്ഥാനങ്ങളിലും മറ്റു സബ് സെന്‍ററുകളിലുമായി 580 ഓളം മീഡിയേറ്റര്‍മാര് പ്രവര്‍ത്തിക്കുന്നു. അനേകം കേസുകള് തീര്‍പ്പാക്കാന് ഇവര്‍ക്കു സാധിച്ചു. എന്നാല്, ഇതിന്‍റെ സാദ്ധ്യതകള് നാം പൂര്‍ണമായി ഉപയോഗപ്പെടുത്തുന്നുണ്ട് എന്നു പറയാനും വയ്യ.\nസിവില് നടപടി നിയമത്തിലെ (സിപിസി) സെക്ഷന് 89 പ്രകാരം കോടതിക്ക് ഒരു കേസ് മാദ്ധ്യസ്ഥത്തിനായി നിര്‍ദേശിച്ചയക്കാം. അത്തരം കേസുകളിലെ വാദിയും പ്രതിയും കേസുമായി മീഡിയേഷന് സെന്‍ററില് എത്തുന്നു. ഒരു അക്രെഡിറ്റഡ് മീഡിയേറ്റര് ഇവരുമായി സംസാരിച്ച് തര്‍ക്കം പരിഹരിക്കുന്നു. അതൊരു ധാരണയായി എഴുതി കോടതിക്ക് അയക്കുന്നു. കോടതി, അതു കോടതിയുടെ തന്നെ ഉത്തരവായി പുറപ്പെടുവിക്കുന്നു. ജഡ്ജി ഒപ്പു വച്ച് സീല് ചെയ്യുന്ന ഏതൊരു കോടതിയുത്തരവും പോലെ നിയമപരമാണ് അത്. അതേസമയം ആ ഉത്തരവിന്മേല് പിന്നെ അപ്പീലിന് അവസരമില്ല. അന്തിമ വിധിതീര്‍പ്പാണത്.\nമീഡിയേഷനു വന്നു എന്നതുകൊണ്ട് മീഡിയേഷനു വഴങ്ങണം എന്നു യാതൊരു നിര്‍ബന്ധവുമില്ല. കക്ഷികള്‍ക്കോ അവരുടെ കേസിനോ ഒരു ദോഷവും ചെയ്യാന് മീഡിയേഷന് പ്രക്രിയ കൊണ്ടു സാധിക്കില്ല. സഹായം ലഭിച്ചേക്കാം, ലഭിക്കാതിരിക്കാം എന്നല്ലാതെ ദോഷമൊന്നും ഉണ്ടാകുകയില്ല. കാലതാമസമില്ലാതെ രമ്യമായി പ്രശ്നങ്ങള് പരിഹരിച്ചു പോകാനുള്ള സാദ്ധ്യതയാണ് മീഡിയേഷന് സെന്‍ററുകളില് ആരായുന്നതും കണ്ടെത്തുന്നതും.\nപരമ്പരാഗത ശൈലിയില് കോടതി, തെളിവുകള് പരിശോധിച്ചു, വിചാരണ നടത്തി ഒരു വിധി പുറപ്പെടുവിച്ചാല് തോല്‍ക്കുന്നയാളിന് അപ്പീല് പോകാം. കോടതിവിധികളുടെ ഒരു പ്രശ്നമിതാണ്. ഒരാള് തോല്‍ക്കും, ഒരാള് ജയിക്കും. ജഡ്ജി മൂന്നാം സ്ഥാനത്തു നിന്നു നീതിപൂര്‍വകമായി എടുക്കുന്ന തീരുമാനമാണെങ്കിലും തോല്‍ക്കുന്നയാള്‍ക്ക് അതു സാധാരണയായി സ്വീകാര്യമായിരിക്കില്ല. തോല്‍ക്കുക എന്നാണല്ലോ പറയുന്നതും. അയാള് മേല്‍കോടതിയില് പോകും. അവിടെയും ഒരാള് തോല്‍ക്കും, മറ്റൊരാള് ജയിക്കും. തോല്‍ക്കുന്നയാള് അതിനു മേലുള്ള കോടതിയില് പോകും. അങ്ങനെ കേസ് അനന്തമായി നീണ്ടുപോകുന്നു. അതിനായി ഒരുപാടു പണവും സമയവും ചിലവഴിക്കുന്നു. വ്യക്തിബന്ധങ്ങള് വഷളാകുന്നു. പലപ്പോഴും കേസിലെ അനുകൂല വിധി കൊണ്ടു ജീവിതത്തില് പ്രയോജനമില്ലാത്ത സ്ഥിതി വരുന്നു. നീണ്ട പക്രിയകള്‍ക്കൊടുവില് വിധി നേടി കഴിഞ്ഞാല് വിധിനടത്ത് എന്ന ഘട്ടമുണ്ട്. കോടതിയുടെ വിധി ബലപ്രയോഗത്തിലൂടെ നടത്തിയെടുക്കുകയാണ് ചെയ്യുക.\nചെക്ക്, പ്രോനോട്ട് കേസുകളില് കാശു വാങ്ങിക്കൊടുക്കാന് വിധിച്ചുവെന്നു കരുതുക. അതു നടപ്പാക്കണമെങ്കില് ചെക്ക് കൊടുത്തയാളുടെ പേരില് ഭൂമി വേണം, അതു ജപ്തി ചെയ്യണം, ലേലത്തില് വയ്ക്കണം, ആരെങ്കിലും അതു ലേലത്തില് വാങ്ങണം, വില കോടതിയില് കെട്ടി വയ്ക്കണം, അതില് നിന്നു പണം വിധി നേടിയ ആള്‍ക്കു കൊടുക്കണം. അത്രയും നടപടിക്രമങ്ങള് ഉണ്ടെങ്കില് മാത്രമേ ഏറ്റവും വ്യക്തമായ കേസുകളില് പോലും വിധിയുടെ പ്രയോജനങ്ങള് കേസ് കൊടുത്തയാള്‍ക്കു ലഭ്യമാകുന്നുള്ളൂ.\nഎന്നാല് ഈ കേസ് മീഡിയേഷന് വഴി പരിഹരിക്കുകയാണെന്നു വയ്ക്കുക. ഒരു ലക്ഷം രൂപ ഒരാള് കൊടുക്കാനുണ്ട്. അതയാള് മീഡിയേറ്ററോടു സമ്മതിക്കുന്നു. എന്നാല് 80,000 രൂപയേ കൊടുക്കാന് നിവൃത്തിയുള്ളൂ. അതാണെങ്കില് മൂന്നു മാസത്തിനുള്ളില് കൊടുക്കാം എന്നറിയിക്കുന്നു. കാശ് കിട്ടാനുള്ളയാളോട് മീഡിയേറ്റര് ഇതു പറയുന്നു. അയാള് അതു സമ്മതിക്കുകയാണെങ്കില് കേസ് തീരുകയാണ്. രണ്ടു പേരും സ്വമനസ്സോടെ ഈ തുക സമ്മതിച്ച്, സ്വമനസ്സോടെ ധാരണയില് ഒപ്പിടുന്നു. കോടതി അതൊരു ഒത്തുതീര്‍പ്പു ഉത്തരവായി പുറപ്പെടുവിക്കുന്നു. അപ്പീലുകള്‍ക്ക് അവസരമില്ലാതെ നടപ്പാക്കുന്നു. ഇരുകക്ഷികളും സമ്മതിച്ചു പുറപ്പെടുവിക്കുന്ന ഉത്തരവായതിനാല് വിധിനടത്തിപ്പ് എന്ന പ്രക്രിയ വേണ്ടി വരുന്നില്ല. എന്നാല് ആവശ്യമെങ്കില് ഭരണകൂടത്തിന്‍റെ ഇടപെടലിലൂടെ നടത്തിയെടുക്കാന് സാധിക്കുന്ന വിധിയുമാണ് ഇത്.\nഇത് കോടതിയനുബന്ധ മാദ്ധ്യസ്ഥ സംവിധാനമായതിനാല് കോടതി നിര്‍ദേശിച്ചെങ്കില് മാത്രമേ ഒരു കേസ് മാദ്ധ്യസ്ഥത്തിലേയ്ക്ക് എത്തുകയുള്ളൂ. കോടതിയനുബന്ധ മാദ്ധ്യസ്ഥത്തില് കേരളത്തില് ഇപ്പോള് 40% വിജയനിരക്കുണ്ട്. അതായത് മദ്ധ്യസ്ഥരുടെ അടുത്തേയ്ക്ക് കോടതി അയച്ച കേസുകളില് 40 ശതമാനവും ഇരുകൂട്ടര്‍ക്കും സമ്മതമായ തീരുമാനത്തിലെത്തി പരിഹരിച്ചു. തീരുമാനമുണ്ടാക്കാന് കഴിയാത്ത കേസുകള് പതിവു പോലെ കോടതികളില് തുടരുന്നു. ആയിരകണക്കിനു കേസുകള് കെട്ടികിടക്കുകയും വര്‍ഷങ്ങളായി ആളുകള് പരിഹാരം തേടി കോടതികള് കയറിയിറങ്ങുകയും ചെയ്യുമ്പോള് ഇതു വലിയ ആശ്വാസമാണ് സമ്മാനിക്കുന്നത്.\nമീഡിയേറ്റര്‍മാര് അവരുടെ വിശ്വസ്തത സത്യപ്രതിജ്ഞയിലൂടെ പ്രഖ്യാപിച്ചുകൊണ്ടാണ് ഈ ചുമതലയേല്‍ക്കുന്നത്. അവര് നിരവധി പ്രൊഫഷണല് പരിശീലന പരിപാടികളിലും സംബന്ധിക്കുന്നുണ്ട്. തങ്ങളുടെ മുമ്പിലെത്തുന്ന കേസുകളിലെ ഒരു വിവരവും പുറത്തു പറയാന് മീഡിയേറ്റര്‍മാര്‍ക്ക് അനുവാദമില്ല. ഒരു കക്ഷി പറയുന്നത് അവരുടെ അനുവാദമുണ്ടെങ്കില് മാത്രമേ എതിര് കക്ഷിയോടു പറയുകയുള്ളൂ. മീഡിയേഷനില് സത്യങ്ങള് പറയാന് ആര്‍ക്കും തടസ്സമില്ല. ഉദാഹരണത്തിനു ഒരു ചെക്ക് കേസില് പ്രതിയായ ആള് കോടതിയില് അതൊരു പക്ഷേ നിഷേധിച്ചെന്നു വരും. അതു നിയമയുദ്ധത്തിന്‍റെ ഭാഗമാണ്. എന്നാല് മീഡിയേഷനില് സത്യം പറയും. കൊടുക്കാനുണ്ടെങ്കില് അതു സമ്മതിച്ചെന്നു വരും. പക്ഷേ കേസ് മീഡിയേഷനില് തീരുന്നില്ലെങ്കില് കോടതിയില് എടുത്ത നിലപാട് മാറ്റേണ്ടി വരുന്നില്ല. ഈ ഉദാഹരണത്തില്, താന് കാശു കൊടുക്കാനില്ല എന്നു തന്നെ കോടതിയില് തുടര്‍ന്നും പറയാന് തടസ്സമില്ല. മീഡിയേറ്റര്‍മാരെ വിസ്തരിക്കാന് കോടതികള്‍ക്കു സാധിക്കില്ല. മീഡിയേഷന്‍റെ ഭാഗമായി അവരുടെ മുമ്പില് കക്ഷികള് പറഞ്ഞ ഒരു കാര്യവും പുറത്തു പോകാനോ തെളിവിന്‍റെ ഭാഗമാകാനോ കഴിയുന്നതല്ല. മീഡിയേഷനിലൂടെ ഒരു കേസ് തീരുമാനമാകുന്നില്ലെങ്കില് കോടതികളിലെ തുടര് പ്രക്രിയ സാധാരണ മട്ടില് നടക്കുന്നുവെന്നുറപ്പാക്കുവാന് വേണ്ടിയാണിതെല്ലാം.\nമീഡിയേഷനിലൂടെ തീര്‍ക്കാന് ഏറ്റവുമനുയോജ്യം കുടുംബകേസുകളാണ്. ഭാര്യാഭര്‍ത്താക്കന്മാര് തമ്മിലുള്ള പ്രശ്നങ്ങളെല്ലാം കോടതികളില് പറയാന് കഴിയുന്നതോ കോടതിയുത്തരവിലൂടെ പരിഹരിക്കാന് കഴിയുന്നതോ അല്ല. കോടതിവിധികള് ഒരാള്‍ക്കു തൃപ്തികരമാകുകയില്ല, അയാള് അപ്പീലിനു പോകും. സാധാരണ സിവില് കേസുകളാണെങ്കില് ഏതെങ്കിലും കാലത്ത് പരിഹാരമുണ്ടായാലും മതി എന്നു വേണമെങ്കില് കരുതാം. 30 വയസ്സില് ഒരാള് വിവാഹ കേസു തുടങ്ങിയിട്ട്, നാല്‍പതോ നാല്‍പത്തഞ്ചോ വയസ്സില് ഒരു തീര്‍പ്പു കിട്ടിയിട്ട് എന്തു കാര്യം? മീഡിയേഷനിലൂടെ ഉടന് പരിഹാരം കണ്ടെത്തിയാല് തുടര്‍ന്നുള്ള ജീവിതം ആരംഭിക്കാനാകും.\nഇത്തരം കേസുകളില് കേസിന്‍റെ മെറിറ്റ് നോക്കിയാണ് അഭിഭാഷകര് ഹര്‍ജികള് തയ്യാറാക്കുന്നതും വാദമുഖങ്ങള് നിരത്തുന്നതും. വിജയമാണ് ലക്ഷ്യം. വിവാഹബന്ധത്തിലെ പ്രശ്നങ്ങളുടെ അടിസ്ഥാനപരമായ കാരണങ്ങള് വിസ്മരിക്കപ്പെടും. അത് ആരും ചോദിക്കുകയില്ല, പറയുകയില്ല. വിവാഹമോചനമോ, കുട്ടികളുടെ സംരക്ഷണാവകാശമോ നഷ്ടപരിഹാരമോ ഏതിനൊക്കെയാണു മുന്‍ഗണന എന്നതു വച്ചാണ് അഭിഭാഷകര് കേസ് കെട്ടിപ്പൊക്കുക. പല കാര്യങ്ങളും അതിശയോക്തിവത്കരിക്കുകയും ഇല്ലാത്തതു പറയുകയുമൊക്കെ ചെയ്യും. ഇതു ബന്ധങ്ങളെ കൂടുതല് വഷളാക്കും. മീഡിയേറ്ററുടെ അടുത്ത് ഇതിനൊന്നും പ്രസക്തിയില്ല.\nകുടുംബകേസുകളില് കൗണ്‍സലിംഗ് പ്രധാനമാണ്. കുടുംബകോടതികള് കൗണ്‍സലിംഗ് നിര്‍ദേശിക്കുന്നുണ്ടെങ്കിലും അതു പര്യാപ്തമല്ല. പുറത്തുള്ള കൗണ്‍സിലര്‍മാര് വേണ്ടത്ര പരിശീലനം നേടിയവരല്ല.\nവിവാഹമോചനക്കേസുകള് വര്‍ദ്ധിച്ചിട്ടുണ്ട്. എന്നാല് അതിനു കാരണം പണ്ടത്തേക്കാള് പ്രശ്നങ്ങള് ഇന്നു വര്‍ദ്ധിച്ചു എന്നല്ല. സ്ത്രീകള് അവരുടെ അവകാശങ്ങളെ കുറിച്ചു കൂടുതല് ബോധവതികളായി എന്നതാണ് പ്രധാന കാരണം. വിവാഹമോചനക്കേസുകളില് വാദികള് ഭൂരിപക്ഷവും സ്ത്രീകളാണ്. പ്രശ്നങ്ങള് പണ്ടും ഉണ്ടായിരുന്നതാണ്. എന്നാല് അതൊക്കെ സഹിച്ചു കഴിയുന്നവരായിരുന്നു സ്ത്രീകളില് ഏറെയും. കല്യാണം കഴിച്ചു എന്നു വച്ച് അടിയും ഇടിയും കൊണ്ട് ഒരാളുടെ അടിമയായി കഴിയേണ്ടതില്ല എന്നു ഇന്നത്തെ സ്ത്രീകള് കരുതുകയാണ്. മര്‍ദ്ദനമേറ്റും മദ്യാസക്തി സഹിച്ചും ജീവിതം കളയേണ്ടതില്ല എന്നു നിശ്ചയിച്ച് അവര് വിവാഹമോചനം തേടുന്നു.\nകക്ഷികള് തമ്മിലുള്ള സമാധാനം സ്ഥാപിക്കുക, വീണവനെ എണീല്‍പിക്കുക, നഷ്ടപ്പെട്ട ബന്ധങ്ങള് പുനഃസ്ഥാപിക്കുക, പൊട്ടിയതു കൂട്ടിച്ചേര്‍ക്കുക എന്നിവയാണ് മീഡിയേഷന്‍റെ ലക്ഷ്യം. കക്ഷികള് തമ്മിലുള്ള സ്ഥിരമായ ശത്രുത ഇല്ലാതാക്കുക എന്നതാണ് മീഡിയേഷന് സംവിധാനത്തിന്‍റെ ഒരു വലിയ വിജയം. പരമ്പരാഗത കേസ് നടത്തിപ്പില് വൈരാഗ്യവും വിരോധവും വര്‍ദ്ധിപ്പിക്കുന്ന ശൈലിയാണുള്ളത്. കേസിനു ബലം കിട്ടാന് വേണ്ടി ഹര്‍ജിയില് ഉള്ളതും ഇല്ലാത്തതും ഒക്കെ എഴുതി വയ്ക്കുമ്പോള് മുതല് ശത്രുത വര്‍ദ്ധിക്കുകയാണ്. വക്കീലിനടുത്ത് ഒരു കേസ് ഏല്‍പിക്കുമ്പോള് വക്കീലിന്‍റെ ലക്ഷ്യം ആ കേസ് ജയിക്കുക എന്നതാണ്. അതിനു സാധിക്കുന്ന വിധത്തിലാണ് അയാള് ആ കേസ് എഴുതുക. അതു രേഖയായി മാറുകയാണ്. അതു വര്‍ദ്ധിച്ച ശത്രുതയിലേയ്ക്കു നയിക്കും.\nകമ്മ്യൂണിറ്റി മീഡിയേഷന് എന്ന സംവിധാനം ജില്ലാ നിയമസഹായസമിതികളുടെ മുന്‍കൈയോടെ നടപ്പായി വരുന്നുണ്ട്. സമുദായ സംഘടനകളും സ്ഥാപനങ്ങളും കേന്ദ്രീകരിച്ച് കേസുകള് പരിഹരിക്കുക എന്നതാണ് ലക്ഷ്യമാക്കുന്നത്. അവിടെയുള്ള പ്രവര്‍ത്തകര്‍ക്ക് പരിശീലനം കൊടുക്കുന്നു. അവരുടെ സഹായത്തോടെ ഓരോ സമുദായത്തിലുമുണ്ടാകുന്ന കേസുകള് അവിടെ പരിഹരിക്കാന് പരിശ്രമിക്കുന്നു. ഇതിലെ പരിഹാരങ്ങള്‍ക്ക് നിയമപരമായ സാധുതകള് ഇല്ലെന്നു മാത്രം. എങ്കിലും പ്രശ്നങ്ങള് പരിഹരിക്കപ്പെടുന്നു. കോടതിയുത്തരവ് ആവശ്യമാണെങ്കില് ലോക് അദാലത്തു മുഖേന അതു സമ്പാദിക്കുകയും ചെയ്യാം.\n15 വര്‍ഷത്തില് കൂടുതല് അനുഭവപരിചയമുളള അഭിഭാഷകരെയാണ് അക്രെഡിറ്റഡ് മീഡിയേറ്റര്‍മാരാകാന് വിളിക്കുന്നത്. വിദേശത്തു നിന്നുള്ളവരും സുപ്രീം കോടതി ജഡ്ജിമാരും ഹൈക്കോടതി ജഡ്ജിമാരും മനശ്ശാസ്ത്രജ്ഞരുമൊക്കെയാണ് പരിശീലനം നല്‍കുന്നത്. മീഡിയേറ്റര്‍മാര്‍ക്കുള്ള പ്രതിഫലം സര്‍ക്കാരാണു നല്‍കുന്നത്. ഒരു കേസ് തീര്‍പ്പാക്കിയാലാണ് അതിനു പ്രതിഫലം കിട്ടുക. കെട്ടിടങ്ങള്‍ക്കും ജോലിക്കാര്‍ക്കും മീഡിയേറ്റര്‍മാരുടെ പരിശീലനത്തിനും പ്രതിഫലത്തിനുമൊക്കെയായി വലിയ തുക സര്‍ക്കാര് മുടക്കുന്നുണ്ട്. അതിന്‍റെ പ്രയോജനമെടുക്കാന് പൊതുജനങ്ങള് തയ്യാറാകേണ്ടതുണ്ട്.\nകുടുംബകോടതിയില് 6500 കേസുകളാണ് കെട്ടിക്കിടക്കുന്നത്. ഉള്ളത് ഒരു ജഡ്ജിയും. ആ ജഡ്ജി എത്ര കഴിവുള്ളയാളാണെങ്കിലും കഠിനാദ്ധ്വാനിയാണെങ്കിലും ഇത്രയധികം കേസുകള് തീര്‍പ്പാക്കുക എളുപ്പമല്ലല്ലോ. പക്ഷേ തുടങ്ങിയ കാലത്തെയപേക്ഷിച്ച് കോടതികള് മാദ്ധ്യസ്ഥത്തിനു കേസുകള് വിടുന്നത് കുറഞ്ഞു വരികയാണ്. ആളുകള് ഇതേ കുറിച്ച് അവബോധമുള്ളവരല്ല. കക്ഷികള് ആവശ്യപ്പെടുകയാണെങ്കിലും മാദ്ധ്യസ്ഥത്തിനു വിടേണ്ടതുണ്ടോ എന്ന തീരുമാനം കോടതിയുടെ വിവേചനാധികാരത്തിനു കീഴിലാണ്.\nപലപ്പോഴും നിലവിലുള്ള സമ്പ്രദായങ്ങളില് ഒരു മാറ്റം വരുത്താന് ആളുകള്‍ക്കു മടിയാണല്ലോ. അതാണു മീഡിയേഷന് സംവിധാനത്തോടു നിയമവൃത്തങ്ങളില് തന്നെ ഒരുതരം ഉദാസീനത ഉണ്ടാകാന് കാരണം. പക്ഷേ മാറ്റങ്ങള് ഉണ്ടാകാതിരിക്കില്ല. പാലം വരുന്നത് കടത്തുകാരനു ദോഷമാണ്. കമ്പ്യൂട്ടര് വന്നത് ടൈപിസ്റ്റുകളുടെ ജോലികള് ഇല്ലാതാക്കി. പക്ഷേ അതുകൊണ്ട് അതൊന്നും വരാതിരുന്നില്ല. കാലത്തിന്‍റെ പ്രയാണത്തില് നാം മാറ്റങ്ങള്‍ക്കു വിധേയരാകുക തന്നെ ചെയ്യും.\nഒരു പ്രശ്നമുണ്ടായാല് ആദ്യം തന്നെ ഒരു മീഡിയേറ്ററുടെ അടുത്തേയ്ക്കു പോകാന് കഴിയുക, അയാള് പരിശീലനം സിദ്ധിച്ചയാളായിരിക്കുക, അവിടത്തെ പ്രശ്നപരിഹാരത്തിനു നിയമപരമായ സാധുതയുണ്ടായിരിക്കുക എന്നതാണ് ഏറ്റവും അനുയോജ്യമായ രീതി. അതാണു പ്രൈമറി മീഡിയേഷന്. അങ്ങിനെയൊരു സ്ഥിതി ഇന്ത്യയില് ഇപ്പോഴില്ല. അനുയോജ്യമായ നിയമനിര്‍മ്മാണത്തിലൂടെ അതു വരിക എന്നതാണു ഏറ്റവും ആവശ്യമായിരിക്കുന്നത്.\nലീഗല് സര്‍വീസസ് അതോറിറ്റിയുടെ പ്രീ ലിറ്റിഗേഷന് സംവിധാനം ഇപ്പോഴുണ്ട്. പക്ഷേ അവിടെ വരുന്നവരുടെ എണ്ണം വളരെ കുറവാണ്. കമ്പനികളാണ് ഈ സാദ്ധ്യത ഇപ്പോഴുപയോഗിക്കുന്നത്. 500 രൂപയുടെ ബില് കിട്ടാനുണ്ടെങ്കില് ഒരു മൊബൈല് ഫോണ് കമ്പനി കേസിനു പോകില്ല. പ്രീ ലിറ്റിഗേഷന് സാദ്ധ്യത ഉപയോഗിച്ചു ഈ പണം കിട്ടുമോ എന്നാണവര് നോക്കുക. എന്നാല് സാധാരണ വ്യക്തികള് പ്രീ ലിറ്റിഗേഷന് സാദ്ധ്യതകള് തേടുന്നത് കുറവാണ്.\nമീഡിയേഷനിലൂടെ പരിഹരിക്കാന് കഴിയാത്ത കേസുകളുണ്ട്. ഉദാഹരണത്തിനു ഒരു മോഷണക്കേസ്. മോഷ്ടിച്ച മുതല് മടക്കിക്കൊടുക്കാമെന്നു കള്ളന് സമ്മതിക്കുന്നതുകൊണ്ടോ, മുതല് തിരിച്ചു കിട്ടിയാല് കേസില്ലെന്നു ഉടമ പറയുന്നതുകൊണ്ടോ ഒരു കളവു കേസ് ഒത്തുതീര്‍പ്പാക്കുന്നത് നീതിയല്ല. കാരണം കള്ളന് ഒരു സാമൂഹ്യവിപത്താണ്. കളവ് ഒത്തുതീര്‍ക്കുന്നത് പൊതുതാത്പര്യത്തിനു നിരക്കുന്നതല്ല. കൊലപാതകം, ബലാത്സംഗം തുടങ്ങിയ കേസുകളിലും ഒത്തുതീര്‍പ്പുകള്‍ക്കു കക്ഷികള് സമ്മതിച്ചാലും കോടതികള്‍ക്കു വഴങ്ങാന് സാധിക്കില്ല.\nഎന്നാല് ചില ക്രിമിനല് കേസുകള് സിവില് സ്വാഭാവമുള്ളവയായിരിക്കും. അത്തരം കേസുകള് ചിലപ്പോള് മീഡിയേറ്റര്‍മാരുടെ അടുത്തേയ്ക്കു വിട്ടു എന്നും വരാം.\nഇന്ത്യയില് വാണിജ്യ കോടതികള് വരുന്നുണ്ട്. അവയില് കേസ് എടുക്കണമെങ്കില് അതിനു മുമ്പ് മീഡിയേഷന് നിര്‍ബന്ധമാണ്. ഇത് അന്താരാഷ്ട്ര കരാറുകളുടെ ഭാഗമായ വ്യവസ്ഥകളാണ്. ഇന്ത്യയ്ക്ക് അതു പാലിക്കാതിരിക്കാനാകില്ല. ബഹുരാഷ്ട്ര കമ്പനികളുടെ നിക്ഷേപം ഇന്ത്യയില് വരണമെങ്കില് ഇതാവശ്യമാണ്. കമ്പനികള് അവരുടെ തര്‍ക്കങ്ങള് കോടതികളിലെ അനേകം വര്‍ഷങ്ങളിലെ നിയമപോരാട്ടങ്ങള്‍ക്കു വിട്ടു കൊടുക്കാന് താത്പര്യമുള്ളവരല്ല. ഈ രീതിയില് എല്ലാ കേസുകളിലും പ്രൈമറി മീഡിയേഷന് നിര്‍ബന്ധമാക്കുന്ന തരത്തിലുള്ള നിയമനിര്‍മ്മാണങ്ങളാണ് ആവശ്യം.\nമീഡിയേറ്റര് ഒരിക്കലും ഒരു വിധികര്‍ത്താവല്ല. അയാള്‍ക്ക് ഒരു കക്ഷിയോടും പ്രത്യേക താത്പര്യമില്ല. പ്രശ്നത്തിന്‍റെ പരിഹാരം കക്ഷികളില്‍നിന്നു തന്നെയാണു വരേണ്ടത്. കക്ഷികളുടെ വിശ്വാസ്യതയാര്‍ജിച്ച് ആ പരിഹാരം അവരില് നിന്നുരുത്തിരിഞ്ഞു വരുന്നതിനു സാഹചര്യമൊരുക്കുക എന്നതാണു മീഡിയേറ്റര് ചെയ്യേണ്ടത്. കക്ഷിയുടെ ഉദ്ദേശ്യം, ആവശ്യം, ക്ഷേമം എന്നിവ മുന്‍നിറുത്തിയാണ് ഒരു കേസ് മീഡിയേഷനു വിധേയമാക്കുന്നത്.\nഒരു മോശം ഒത്തുതീര്‍പ്പു പോലും ഒരു നല്ല കോടതിവിധിയേക്കാള് മികച്ചതായിരിക്കും എന്നതാണു സങ്കല്‍പം. കക്ഷികള് തമ്മില് കൈകൊടുത്തു പിരിയാന് കഴിയുന്നു എന്നതാണ് ഒത്തുതീര്‍പ്പിന്‍റെ ഏറ്റവും വലിയ നേട്ടം. മനുഷ്യര് ശത്രുക്കളല്ലാതാകുന്നു, മനസ്സമാധാനം കിട്ടുന്നു. അതൊരു ചെറിയ കാര്യമല്ലല്ലോ.\n(അഭിമുഖ സംഭാഷണത്തെ ആസ്പദമാക്കി എഴുതിയത്.)